text:
འཕེལ་འགྱུར་གྱི་སྐད་དོད་ལ་རྒྱ་ནག་སྐད་དུ(进化)ཟེར་ལ། དེ་ནི་ལ་ཏིང་སྐད་དུevolutionཞེས་པའི་འགྱུར་ཚབ་ཡིན་ཞིང་། རྒྱས་པའི་གོ་དོན་དུ(展开)ཡིན་པར་བསྟན་ཞིང་། དེ་བོད་སྐད་དུ“ཁྱབ་སྤེལ”ཞེས་བསྒྱུར་འདུག་པས། འདི་ལ་མི་མཐུན་པའི་ལྟ་ཚུལ་དང་རྣམ་འགྱུར་སྟོན་མཁན་མང་མོད། སྤྱི་ཕྱོགས་ནས་འཕེལ་འགྱུར་ཟེར། དེ་ཐོག་མར་བཀོལ་སྤྱོད་མཁན་ནི1744ལོར་སུའེ་ཙེར(瑞士)རྒྱལ་ཁབ་ཀྱི་སྦྲུམ་རྟེན་རིག་པའི་མཁས་ཅན་ཧ་ལེར(哈勒Albrecht von Haller, 1708-1777)ཞེས་པ་ཡིན་པ། དེས་མངལ་སྦྲུམ་སྲོག་ཆགས་ཀྱི་དབང་བོ་ཀུན་པོར་འཕེལ་རིམ་གྱི་འགྱུར་ཕྱོགས་ཤིག་ཡོད་པ་བསྟན་དོན་དུ་བྱས་ཡོད། དེ་མ་ཟད《ཉིག་ཅིན་དབྱིན་ཡིག་ཚིག་མཛོད》སོགས་ལས་ཀྱང་འཕེལ་འགྱུར་གྱི་བསྟན་དོན་དུ“འཕེལ་རྒྱས་ཀྱི་གོ་རིམ་ནི་ཐོག་མའི་ས་བོན་གྱི་རྣམ་པ་ནས་སྐྱེས་ཐག་ཆོད་པའི་བར་གྱི་བྱུང་རིམ་མམ་ཡར་སྐྱེད་ཀྱི་འགྱུར་རིམ”ཞིག་ཡིན་ཞེས་འགྲེལ་བཤད་གནང་ཡོད་པས། གོ་དོན་ནམ་ཐོག་མའི་འདྲ་དོན་དེ་གཞིར་བཟུང་ཞིང་དཔྱད་ན། ད་གཟོད་འཇིག་རྟེན་སྟེང་གི་བྱ་དངོས་གང་ཞིག་ཡིན་རུང་། སོ་སོའི་རྒྱུ་དང་རྟེན་འབྲེལ་གྱི་ཆོས་ཉིད་ལྟར་འཕེལ་རྒྱས་བྱུང་བའི་གོ་རིམ་གྱི་རྒྱུ་དང་རྐྱེན་ཡོད་ལ། འཕེལ་རིམ་མམ་འགྱུར་རིམ་དེ་འདྲ་ཞིག་མ་བརྒྱུད་པའི་བྱ་དངོས་ཤིག་མེད་པ་རེད། དེ་ལ་བོད་ཀྱི་ནང་བའི་གཞུང་ན་རྒྱུ་རྐྱེན་རྟེན་འབྲེལ་གྱི་ཚོགས་པ་ཅན་ཏེ་ཆོས་ཐམས་ཅད་དམ་བྱ་དངོས་ཐམས་ཅད་ཕན་ཚུན་རྟེན་ཅིང་འབྲེལ་ནས་འབྱུང་བ་ཡིན་པས་རྟེན་འབྲེལ་ཞེས་སྦྱར་ཡོད། འདིས་ཀྱང་གོང་གི་འཕེལ་འགྱུར་དང་འདྲ་བར་བྱ་དངོས་ཐམས་ཅད་རང་བཞིན་གྱིས་བྱུང་བ་མ་ཡིན་པས་ངོ་བོ་བསྟན་ཡོད་ནའང་། དེ་གཉིས་ཀྱི་ཁྱད་པར་ཅུང་མི་འདྲ་ས་གཙོ་བོ་ནི་འཕེལ་འགྱུར་སྨྲ་བའི་ལུགས་ལ་བྱ་དངོས་གང་ཡིན་ཡང་རྒྱུ་རྐྱེན་ཆུང་བ་ནས་ཆེ་བ། སྟབས་བདེ་ནས་རྙོག་དྲ། གཅིག་ནས་གཉིས་དང་གསུམ་སོགས་སུ་རིམ་གྱིས་གྱེས་པའམ་འཕེལ་བ་དང་འགྱུར་བར་བསྟན་ཡོད། 《བོད་ཀྱི་ལྷ་སྒྲུང་སྐོར་གླེང་བ》ཞེས་པའི་དཔྱད་རྩོམ་དུ“ལྷ་སྒྲུང་ནི་རྟེན་གཞི་མེད་པར་རྟོག་བཟོ་བྱས་པ་ཞིག་མིན་ལ། ལྷ་སྒྲུང་གི་ཁྲོད་དུ་ངེས་པར་ལྷ་ཡོད་པའི་ཁྱབ་པ་མེད་ལ་ལྷ་ཡོད་པའི་གཏམ་རྒྱུད་ཚང་མ་ལྷ་སྒྲུང་ཡིན་པའི་ཁྱབ་པའང་མེད”ཅེས་བརྗོད་པ་ལྟར། བོད་གངས་ཅན་གྱི་ལྗོངས་སུ་དར་བའི་ལྷ་སྒྲུང་གི་རྣམ་པ་དེ་དག་ཀྱང་། དུས་ངེས་མེད་ཅིག་ལ་གློ་བུར་གྱི་ལྷ་འདྲེ་གང་ཞིག་གི་མཐུ་རྩལ་ལས་བྱུང་བའམ། རྩ་བ་ཆགས་ས་དང་རྩེ་མོ་རྒྱས་ས་ཞིག་མེད་པར་གང་དྲན་ལྟར་བྱུང་བ་དང་། གང་སྣང་ལྟར་ཉམས་པ་ཞིག་གཏན་ནས་མིན་པས། ཐོག་མར་ལྷ་སྒྲུང་གང་ཞིག་གྲུབ་པའི་གཞི་རྟེན་གྱི་ས་བོན་ཞིག་ཡོད་ལ། དེར་ལྷ་སྒྲུང་གི་ཐོག་མའི་ས་བོན་ཞེས་སྨྲས་ཆོག ལྷ་སྒྲུང་གི་ཐོག་མའི་ས་བོན་ཞེས་པ་ནི། ལྷ་སྒྲུང་གི་རྣམ་པ་གཅིག་ཆགས་པར་ཐོག་མའི་ཆ་རྐྱེན་ནམ་སྤྱི་ཚོགས་ཀྱི་གླེང་བྱ་དེ་ལ་ཟེར་བས། དེ་ནི་རིག་གནས་སམ་བསམ་བློའི་ཤེས་རིག་དང་སྤྱི་ཚོགས་ཁོར་ཡུག་བཅས་ཀྱི་ལོ་རྒྱུས་རྒྱབ་ལྗོངས་ངེས་ཅན་ཞིག་དང་འབྲེལ་བས། དེ་རྟོགས་ན་ལྷ་སྒྲུང་གི་རིན་ཐང་ཟུར་གཅིག་སྟེ་དུས་སྐབས་གང་ཞིག་གི་སྤྱི་ཚོགས་གནས་བབ་དང་བསམ་བློའི་ཤེས་རིག་གི་ངོ་བོ་རྟོགས་པ་ཡིན།ལྷ་སྒྲུང་ནི་རྒྱུ་མེད་རྐྱེན་མེད་གློ་བུར་གྱི་མཐུ་ནུས་ཤིག་ལས་བྱུང་བ་མ་ཡིན་པར།མིའི་རིགས་ཀྱི་སྤྱི་ཚོགས་སྟེང་བྱུང་བའི་དངོས་ཡོད་ཀྱི་གནས་ཚུལ་ཞིག་ཡིན་མོད།མི་རྣམས་ཀྱི་ཤེས་རྟོགས་ཀྱི་ཟབ་ཚད་དང་འདུ་ཤེས་གཙོ་བོའི་ངོས་འཛིན་ལྟར་འགྲེལ་བཤད་སྣ་ཚོགས་འབྱུང་བཞིན་ཡོད་ལ།འགྲེལ་བཤད་དེ་ལ་བརྟེན་ནས་ཐོག་མའི་དངོས་ཡོད་ཀྱི་གནས་ཚུལ་དང་གླེང་ཕྱོགས་ཀྱང་མཐའ་གཅིག་ཏུ་ཁྱུར་མིད་བཏང་མེད་པར། ཟ་ཟུར་ནས་ལུས་པའམ་ལྷ་སྒྲུང་གི་གཞི་རྐང་དུ་གྱུར་ཡོད་པ་དེ་རེད།འདིའི་སྟེང་ནས་བལྟས་ན་ལྷ་སྒྲུང་ལའང་ཐོག་མའི་གྲུབ་རྐྱེན་གྱི་གཞི་རྟེན་ས་བོན་ཡོད་པ་གསལ་བོར་རྟོགས་ཐུབ།
ལྷག་པར་འཕེལ་འགྱུར་སྨྲ་བའི་ལྟ་བ་ལྟར་ན།བྱ་དངོས་གང་ཞིག་ཡིན་ཡང་དེ་ནི་དུས་ཀྱི་འཕེལ་རིམ་ལྟར་རང་གི་རྫས་རྒྱུན་སྔ་མ་དང་རྫས་རིགས་ཕྱི་མའམ་གཞན་གྱི་འཕྲོད་སྦྱོར་དང་འཐབ་འདྲེས་ལས་བྱུང་བའི་འབྲས་བུ་ཞིག་ཡིན་པས།དེའི་ངོ་བོར་རྫས་རྒྱུན་སྔ་མའི་རྒྱུན་དང་ཕྱི་མའམ་གསར་བ་བཅས་ཀྱི་འགྱུར་རྟགས་དང་རྒྱུའི་རྟགས་ཡོད་པ་གསལ་བོར་བསྟན་ཡོད་དེ། ཏར་ཝུན(达尔文)གྱིས་དེང་རབས་ཀྱི་སྲོག་ཆགས་དང་ཚེ་སྲོག་མང་པོ་ཞིག་གི་སྟེང་ན་གདོད་མའི་དུས་ཀྱི་སྲོག་ཆགས་དང་ཚེ་སྲོག་དེ་ཚོའི་རྫས་རྒྱུན་ཡོད་པ་བསྟན་ཞིང་། དེ་ནི་རྫས་རྒྱུན་སྔ་ཕྱི་བར་གྱི་རྒྱུད་པར་ཡང་སྨྲས་ཆོག་པས།ཁོང་གིས་སྲོག་ཆགས་མང་པོ་ཞིག་ཁྱིམ་རྒྱུད་དང་ཤ་ཁྲག་གི་འབྲེལ་བ་བསྟན་ཡོད། དེའི་སྟེང་ནས་ཤེས་ཐུབ་པ་ནི་བྱ་དངོས་གང་ཞིག་ཡིན་ཡང་དེ་ནམ་ཡང་འགུལ་སྐྱོད་དང་འཕེལ་འགྱུར་གྱི་ཁྲོད་ན་གནས་ཤིང་།དེའི་ངོ་བོར་དུས་རབས་ལྟར་རྫས་རྒྱུན་སྔ་མའི་རྒྱུན་གྱི་འབྲས་རྟགས་དང་གསར་བའི་འཕྲོད་སྦྱོར་གྱི་ཕུང་བོ་འདུས་པ་གསལ་བོར་བསྟན་ཡོད།བརྟག་ཐབས་འདི་བེད་སྤྱད་དེ་བོད་ཀྱི་ལྷ་སྒྲུང་ལ་ཞིབ་འཇུག་བྱས་ན། དེ་ལའང་གདོད་མའི་གཞི་རྟེན་གྱི་ས་བོན་ཡོད་པར་མ་ཟད། ས་བོན་དེ་གཞིར་བཟུང་ནས་དུས་རབས་ལྟར་རིག་གནས་བསམ་བློ་གཞན་གྱི་ཤན་ཤུགས་ཐེབས་ཏེ་གསར་བ་ཞིག་གི་ངོ་བོར་འཕོས་ཡོད་ནའང་། གཟབ་ནན་གྱིས་ཞིབ་ཏུ་དཔྱད་ན་དེ་ནི་དུས་རབས་སོ་སོའི་རིག་གནས་བསམ་བློ་དང་སྤྱི་ཚོགས་ལོ་རྒྱུས་ཀྱི་གནས་བབ་རྟོགས་པ་ལ་དཔྱད་གཞིའི་རྒྱུ་ཆ་རིན་དོད་བྲལ་བ་ཞིག་ཏུ་གྱུར་ཡོད་དེ། དཔེར་ན། བོད་ཀྱི་དེབ་ཐེར་རྙིང་བ་ཁག་ཅིག་ལས།
“རི་བོ་གྲུ་འཛིན་བྱ་བའི་གནས་དེར་འཕགས་པ་སྤྱན་རས་གཟིགས་ཀྱི་སྤྲུལ་བ་སྤྲེའུ་ཞིག་དང་ལྷ་མོ་སྒྲོལ་མ་བྲག་སྲིན་མོ་བཤོས་པ་ལས་འགྲོ་བ་མི་རིགས་རྣམས་བྱུང”བར་བཤད་ཡོད། དེ་ལས་འཕགས་པ་དང་ལྷ་མོ་སྒྲོལ་མའི་སྐོར་གྱི་ལྷ་སྒྲུང་བསལ་ཚེ་སྤྲེའུ་དང་བྲག་སྲིན་མོ་འདུས་པ་ལས་མིའི་འགྲོ་བ་བྱུང་ཚུལ་ལ་གྱུར་འགྲོ་ཞིང་།དེ་ལས་བྲག་སྲིན་མོ་དང་སྤྲེའུའི་སྐོར་དོར་ཚེ་སྤྲ་ནས་མི་ལ་གྱུར་བའི་བཤད་སྟངས་དེར་ཐུག་འགྲོ་བས། ང་ཚོས་དེ་ལ་འཕེལ་རིམ་ཆེན་པོ་གསུམ་ཡོད་པ་ཤེས་ཤིང་། འཕེལ་རིམ་དེ་དག་གིས་དུས་སྐབས་མི་འདྲ་བ་མི་གསུམ་གྱི་རིག་གནས་བསམ་བློ་དང་སྤྱི་ཚོགས་ལོ་རྒྱུས་ཀྱི་གནས་བབ་རྟོགས་པར་དཔྱད་གཞིའི་རྒྱུ་ཆ་གལ་ཆེན་ཞིག་བསྐྲུན་པ་གསལ་བོར་ཤེས་ཐུབ་པར་མ་ཟད། ལྷ་སྒྲུང་དེའི་ཐོག་མའི་གཞི་རྟེན་སྤྲ་ཡི་གཏམ་རྒྱུད་ཡིན་པ་ཤེས་ཤིང་། གཞན་སྤྲེའུ་དང་བྲག་སྲིན་གྱིས་དུས་རབས་གསར་བ་ཞིག་གི་ལྷ་སྒྲུང་གཞི་རྟེན་བྱས་ཡོད་ལ། སྤྱན་རས་གཟིགས་དང་ལྷ་མོ་སྒྲོལ་མས་ནང་ཆོས་འཕེལ་བའི་དུས་ཀྱི་སྔ་རྟགས་དང་རིག་གནས་ལོ་རྒྱུས། དུས་སྐབས་དེའི་ལྷ་སྒྲུང་གི་གཞི་རྟེན་བཅས་ལ་ཞིབ་འཇུག་གདན་གཏིང་ཡོད་པ་ལྟར་རེད།
གཉིས་པ། བོད་ཀྱི་ལྷ་སྒྲུང་གི་འཕེལ་ཕྱོགས་གཙོ་བོ།
ལྷ་སྒྲུང་གི་གཞི་རྟེན་ས་བོན་དེ་ལ་བརྟེན་ནས་ལྷ་སྒྲུང་ཞིག་གྲུབ་པ་ཡིན་ནའང་། དུས་རབས་ཀྱི་འགྱུར་ལྡོག་ལྟར་མི་རྣམས་ཀྱི་སྤྱི་ཚོགས་དང་བསམ་བློའི་ཤེས་རིག་གི་འགྱུར་ལྡོག་ལྟར་ལྷ་སྒྲུང་ལའང་འགྱུར་བ་འབྱུང་བཞིན་ཡོད་པ་རེད།བོད་རང་གི་ངག་རྒྱུན་ལྷ་སྒྲུང་ཞིག་ཏུའང་། “གནའ་སྔ་མོ་ཞིག་ལ་མིང་ལ་ངག་ཁྲོ་ཟེར་བའི་རྒྱལ་སྲས་རང་བཞིན་བཟང་ཞིང་བློ་རིག་བཀྲ་བ། དཔའ་མཛངས་ལྡན་པ་ཞིག་ཡོད་པ་དེ་ཀླུ་རྒྱལ་གྱི་གམ་དུ་ནས་ཀྱི་ས་བོན་སློང་བར་འགྲོ་ཆེད། དཀའ་ཚེགས་གང་ལའང་མ་འཛེམས་པར་རི་ཆུ་སྟོང་ཕྲག་མང་པོ་བརྒྱུད་མཐར། གཞི་བདག་གི་རོགས་རམ་ལ་བརྟེན་ནས་ནས་ཀྱི་ས་བོན་ལེན་ཐུབ་པ་བྱུང་ནའང་། ཁོ་རང་ཉིད་ཀླུ་རྒྱལ་གྱིས་རྫུ་འཕྲུལ་བསྟན་པས་ཁྱི་ཞིག་ཏུ་གྱུར། རྗེས་སུ་ཡུལ་ཁམས་དེའི་རྒྱལ་པོའི་སྲས་མོ་གསུམ་པོའི་བརྩེ་དུངས་ཐོབ་པས། ཁོ་ཡང་བསྐྱར་མི་རུ་གྱུར་པ་རེད། དེ་ནས་ཁོ་ཚོས་དཀའ་སྤྱད་ཀྱི་རྨོ་འདེབས་བྱས་པས་ནས་འབྲུ་མང་པོ་སྐྱེས་ཤིང་། དུས་དེ་ནས་བཟུང་མི་རྣམས་ཀྱིས་ཞིམ་མངར་རོ་བཅུད་ལྡན་པའི་རྩམ་པ་ཟ་ཐུབ་པ་བྱུང་བས། མི་རྣམས་ཀྱིས་རྩམ་པ་གསར་བ་ཟ་དུས་ཐོག་མར་རྩམ་པའི་འཆིང་བུ་ཞིག་སྟེར་བའི་སྲོལ་དར་ལ། དེ་ནི་མི་རྣམས་ཀྱིས་ཁྱི་ལ་དྲིན་གཟོ་བའི་ཆེད་དུ་ཡིན”ཞེས་བཤད་སྲོལ་ཞིག་ཡོད། ཐོག་མར་ང་ཚོས་འདི་ལ་བརྟེན་ནས་དོན་དག་ཆེན་པོ་གསུམ་གསར་དུ་འགྲེལ་བཤད་བྱེད་ཐུབ་པ་རེད།
དང་པོ་ནི་བཤད་རྒྱུན་འདིའི་བརྗོད་དོན་མཐར་ཐུག་ནི་ནས་ཀྱི་ས་བོན་ཇི་ལྟར་རྙེད་ཚུལ་དེ་ཡིན་མོད། དེས་རྙོག་འཛིང་ལྡན་པའི་གཏམ་རྒྱུད་ཀྱི་དཀྱོགས་རིམ་ཞིག་བཟོས་ཡོད་དེ། ངག་ཁྲོས་ཀླུ་རྒྱལ་གྱི་ས་ནས་ནས་ཀྱི་ས་བོན་བསླངས་ཀྱང་། ཀླུ་རྒྱལ་གྱིས་ཁོ་རང་ཁྱི་ལ་བརྫུས་ཤིང་།ཁོ་ལ་མིས་བརྩེ་དུང་ཐོབ་པས་སླར་ཡང་མི་རུ་གྱུར་ཚུལ་དེ་བསྟན་ཡོད་པ་རེད། གཉིས་པ་ནི་གཏམ་རྒྱུད་དེའི་མགོ་འཇུག་ལྡོག་ཏེ་གཞིགས་ན། ཁྱི་ལ་མི་ལུས་ཐོབ་ཚུལ་ཞིག་ཡིན་པས་དེ་ནི་ཁྱིས་མི་ལ་ལྷག་བསམ་དག་པའི་དགེ་བའམ་ཕན་པ་བསྐྲུན་པའི་སྟབས་ཡིན། གསུམ་པ་ཞིབ་ཏུ་བརྟགས་ན་ངག་ཁྲོས་ཀླུའི་གནང་བ་མ་ཐོབ་པར་བརྐུས་པའམ་རྒྱུ་རྐྱེན་གང་ཞིག་གིས་ཀླུའི་བཀའ་ཁྲིམས་ཕོག་པ་ལ། ཁྱི་ལུས་ཀྱི་ཁྲིམས་ཆད་འཁུར་དགོས་སོང་བས། དེ་ནི་ལྷ་སྒྲུང་གི་ངོས་ནས་བཤད་ན་རྒྱུ་མཚན་མེད་པའི་གློ་བུར་གྱི་སྣང་ཚུལ་ཞིག་ཡིན་མོད། འཕེལ་འགྱུར་རིག་པའི་ཐབས་ཚུལ་སྤྱད་ན། ལྷ་སྒྲུང་དེ་ཆགས་པའི་རྒྱུ་རྐྱེན་གྱི་ཐོག་མའི་ས་བོན་ཡིན་མིན་དོགས་སློང་བྱེད་ཆོག་པ་རེད། བཞི་བ་ནི་ཁྱིས་མི་ལ་ནས་ཀྱི་ས་བོན་བྱིན་པས་མི་དང་ཁྱི་གཉིས་བར་ན་བརྩེ་དུང་ཟབ་མོ་ཞིག་ཡོད་པར་མ་ཟད། དེས་ཁྱི་ཉིད་ཀྱི་གོ་ས་མཐོ་སར་བཞག་ནས་དད་ལྡན་ཅན་གྱིས་ཁྱི་ལ་དད་མོས་བྱེད་པའི་ཆ་རྐྱེན་བསྐྲུན་ཡོད་པར་མ་ཟད། ཁྱིའང་མ་གཞི་མི་ཡིན་ཞིང་རེ་ཞིག་ཀླུའི་བཀའ་ཆད་ཀྱི་དབང་གིས་ཁྱི་ལ་བསྒྱུར་པས། ཁྱིས་རང་གི་སྒྲིབ་པ་དེ་སྦྱངས་ཕྱིར་མི་ལ་དགེ་བ་སྒྲུབ་ཚུལ་ཡིན། ལྔ་བ་ནི་རིག་པས་དེད་ན། ནས་ཀྱི་ས་བོན་ས་འོག་ནས་རྙེད་དགོས་ལ། ཀླུ་གནས་སའང་ས་འོག་ཡིན་པ་བསྟན་པས། ས་བོན་གྱི་འབྱུང་གནས་གཙོ་བོ་དེས་བརྒྱུད་རིམ་དངོས་ཀྱི་ས་བོན་བཟུང་ཡོད་པ་རེད།རྙོག་འཛིང་ལྡན་པའི་གཏམ་རྒྱུད་ཀྱི་བྱུང་རིམ་འདི་ལ་ང་ཚོས་བརྟག་ཐབས་རྣལ་ཐོག་ཏུ་ཁེལ་བ་ཞིག་གིས་ཞིབ་འཇུག་དོན་དངོས་ལྟར་སྦྱར་ན། གདོད་མའི་མི་རྣམས་ཀྱིས་ཐོག་མར་རྔོན་ལས་བྱས་ཏེ་རང་གི་འཚོ་གནས་སྲུང་བཞིན་ཡོད།རྔོན་པའི་རམ་འདེགས་ལ་ཤ་ཁྱི་ཁྲིད་ནས་འགྲོ་བཞིན་ཡོད་པས། ཁྱི་ཡར་མར་དུ་ཁྲིད་པ་དང་ཁྱིས་རི་དྭགས་སོགས་བདས་པར་བརྟེན་ནས། ནས་སོགས་འབྲུ་རིགས་ཀྱི་ས་བོན་ཁྱིའི་སྤུ་སྟེང་ལ་འབྱར་ཞིང་ཕྱིས་སུ་ཁྱི་འདོག་ས་དང་ཉལ་ས་གཙོ་བོར་ནས་སོགས་ཀྱི་འབྲུ་རིགས་སྐྱེ་བཞིན་ཡོད་པ་དེས་མི་ལ་ནས་སོགས་འབྲུ་རིགས་འདེབས་པའི་བློ་སྒོ་ཕྱེས་པ་ནི།ནས་ཀྱི་ས་བོན་རྙེད་ཚུལ་གྱི་ཁུངས་དངོས་ཡིན་པས། ལྷ་སྒྲུང་འདིས་ཀྱང་གཞི་རྐང་གི་ཐོག་མའི་ས་བོན་དེ་ལ་བྱས་ཡོད་སྟབས། ཅི་ནས་ཀྱང་ངག་ཁྲོའི་སྐོར་གྱི་གཏམ་རྒྱུད་དེ་ཁྱི་ལ་གཏུག་དགོས་པའི་རྒྱུ་མཚན་མཐར་ཐུག་དེ་རེད། ཡིན་ནའང་། ཁོ་ཚོས་ས་བོན་དེ་ལྟར་རྙེད་པ་ཡིན་མོད་ས་བོན་གྱི་རྒྱུ་ཡང་གང་ནས་བྱུང་བའི་ཁུངས་འཚོལ་བར་དཔྱད་པ་ལ། ཐོག་མར་ནས་ས་འོག་ནས་བྱུང་བའི་ཁུངས་བསྟན་ནའང་། དུས་རབས་ཀྱི་འགྱུར་ལྡོག་ལྟར་སྐབས་སོ་སོའི་རིག་གནས་སྣང་ཚུལ་གྱི་བསམ་པའི་ཕྱོགས་སུ་མི་ལྷུང་ཐབས་མེད་ཀྱི་གནས་སུ་འཁྱར་ཏེ།རིམ་གྱིས་ལྷ་ཀླུ་གཉན་གསུམ་གྱི་མཆོད་སྲོལ་དར་བའི་དུས་རིམ་ཁྲོད་དེ་ནི་ཀླུའི་ཕོ་བྲང་གི་ནང་མཛོད་དང་འབྲེལ་བའི་རིག་པ་བསྟན་ཡོད།
དེར་བརྟེན་ང་ཚོས་འཕེལ་འགྱུར་རིག་པའི་ཐབས་ལམ་སྤྱད་ནས་ཡང་བསྐྱར་ལྷ་སྒྲུང་འདིའི་བརྒྱུད་རིམ་ལ་བློ་རྣལ་མས་ཞིབ་འཇུག་བྱས་ན། ལྷ་སྒྲུང་འདིའི་ཐོག་མའི་ས་བོན་གྱི་རྣམ་པ་ནས་གྲུབ་ཐག་ཆོད་པའི་བར་གྱི་གཏམ་གྱི་བྱུང་རིམ་མམ་འགྱུར་རིམ་གྱིས། མ་མཐར་ཡང་དུས་རབས་དང་མི་རབས་སྐོར་ཞིག་གི་རིག་གནས་སྣང་ཚུལ་གྱི་ཕྱོགས་ལྷུང་ཉིང་བསྡུས་བྱས་ཏེ་མཚོན་ཡོད་པ་གསལ་བོ་ཡིན་ཏེ། ཐོག་མར་གཏམ་རྒྱུད་ཀྱི་གཞི་བཅོལ་ས་དེའི་སྟེང་ནས་བལྟས་ཚེ། དེ་ལ་ཆོས་ལུགས་བསམ་བློའི་ཤུགས་རྐྱེན་ཅི་ཡང་མེད་པར་དུས་རབས་གང་གི་དངོས་པོའི་གནས་ཚུལ་དངོས་ལྟར་མཚོན་ཡོད་ནའང་། བར་དུའམ་ཡུན་གྱིས་སྤྱི་ཚོགས་འཕེལ་རྒྱས་དང་དཔལ་འབྱོར་ཐོན་སྐྱེད་ཀྱི་ཆ་རྐྱེན་དམན་པ་སོགས་ཀྱི་རྒྱུ་རྐྱེན་ལ་བརྟེན་ནས། རིམ་གྱིས་སྤྱི་ཚོགས་སྟེང་ལྷ་དང་ཀླུའི་ངོས་འཛིན་བྱུང་ཞིང་རང་བྱུང་ཁམས་ཀྱི་བྱ་དངོས་ཡོད་དོ་ཅོག་ལ་འདུ་ཤེས་སམ་རྣམ་ཤེས་ཞུགས་ཡོད་པར་འདོད་པའི་དུས་རིམ་ལ་བསླེབས་དུས། སྐབས་དེའི་བསམ་བློའི་དབང་བདག་ཆེན་མོ་བ་དག་གིས་སོ་སོའི་བློའི་བཀོད་པ་དང་ཁེ་ཕན་ལྟར་ན། ཁྱིས་ས་བོན་རྙེད་ཚུལ་དེ་རང་གི་བསམ་བློའི་བཀོད་པ་ལྟར་གྱི་ཁེ་ཕན་ལྟར་བཟོ་བཅོས་བྱས་ཤིང་། ཀླུའི་ནུས་པ་གོང་ལ་གཏོད་ཕྱིར་ཁྱི་དེ་མ་གཞི་ནས་མི་ཡིན་མོད། ཀླུའི་བཀའ་བགོས་ལ་འགལ་སྟབས་ཁྱིར་བསྒྱུར་པ་ཡིན་ཞིང་། ཁྱིས་རང་གི་སྒྲིབ་སྦྱོང་མཐར་གྱིས་རྫོགས་པར་མིའི་འདོད་དོན་ལྟར་དགེ་བ་བསྒྲུབས་ཤིང་མཐར་མིས་བརྩེ་དུང་གི་དྭངས་མ་ཐོབ་སྟེ། སླར་མིའམ་གདོད་མའི་ངོ་བོར་གྱུར་ཚུལ་གྱི་བསམ་བློ་མཚོན་ཡོད་པ་རེད། དེ་ན་སྐབས་འདིར་བོན་ནམ་བསམ་བློའི་གྲུབ་མཐའ་གཙོ་བོ་ཞིག་གི་འཇིག་རྟེན་དང་མི་ཚེ་ལ་འཛིན་པའི་ལྟ་སྟངས་ཀྱང་མཚོན་ཡོད་དེ། སྐབས་འདིར་ཁྱིའི་གདོད་མའི་ངོ་བོ་མི་ཡིན་ཞིང་མིས་ལྷ་ཀླུར་བཀའ་ཆད་ཕོག་པའི་མཐོ་དམན་ལྟར་སྐྱེ་འགྲོའི་རིགས་ཀྱི་གོ་རིམ་ལྟར་སྒྲིབ་པའི་རྣམ་སྨིན་མྱོང་གིན་ཡོད་ལ། རྣམ་སྨིན་དེ་ལས་གྲོལ་ཐབས་གཙོ་བོ་ནི་ལྷ་ཀླུའི་བཀའ་བགོས་ལྟར་སེམས་ཅན་གྱི་དོན་བྱེད་པའམ།ཡང་ན་དགེ་བ་ཕུན་སུམ་ཚོགས་པའི་མཐུ་ནུས་ཀྱིས་རང་གི་གདོད་མའི་ངོ་བོ་དང་དབྱེར་མེད་དུ་འཐིམ་ཐུབ་པའི་ལྟ་ཚུལ་མཚོན་ཡོད།
དེར་བལྟས་ན་མིས་ལྷ་ཀླུའི་བཀའ་ཆད་ལྟར་ཁྱི་ལུས་ཕོག་ཀྱང་སླར་རང་གི་སྒྲིབ་སྦྱངས་ཀྱིས་མིར་གྱུར་ཚུལ་གྱི་རིག་པ་ལྟར། མིའི་གདོད་མའི་ངོ་བོ་ཡང་ལྷ་ཀླུ་ཡིན་ཞིང་ལྷ་ཀླུའི་བཀའ་ཆད་ལྟར་མིར་གྱུར་པས། རང་གི་གདོད་མའི་ངོ་བོར་གྱུར་པ་ལ་ལྷའི་བཀའ་ལྟར་བྱ་བའམ་ཡང་ན་སེམས་ཅན་གྱི་དོན་བྱས་ཏེ་དགེ་བ་བསྒྲུབ་དགོས་པ་དེ་ཡིན་པས། དགེ་བ་སྒྲུབ་སྟངས་ཀྱི་ཐད་ནས་བལྟས་ན། དེར་ཕྱིས་ཀྱི་ནང་བའི་ཆོས་ཀྱི་ལྟ་བའི་ཤུགས་ཀྱང་ཅུང་ཟད་བགོས་མེད་དམ་སྙམ་པས། དེ་ལྟར་ན་མཐའ་མ་ནང་བའི་ཆོས་ལུགས་ཀྱི་ངོ་བོར་གྱུར་ཡོད། ཡང་གཏམ་རྒྱུད་སྒྲིག་པའི་ཀུན་སློང་གི་འཕེལ་རིམ་ལྟར་དཔྱད་ན། གཏམ་རྒྱུད་ཀྱི་ཐོག་མའི་ས་བོན་གྱི་གཞི་རྐང་དེས་ནས་ཀྱི་ཁུངས་གསལ་བོར་བརྗོད་པ་ལས་གཞན་ཅི་ཡང་མཚོན་བཞིན་མེད་ནའང་། དུས་རིམ་བར་མའི་སྐབས་སུ་ཁྱིའི་ངོ་བོ་མི་ཡིན་ཞིང་མིས་ཀླུ་ཡི་བཀའ་ཆད་དང་དུ་བླངས་པའི་གོ་རིམ་ཁྲོད། གཙོ་བོ་སེམས་ཅན་གྱི་གྲལ་རིམ་བསལ་ཏེ། རིགས་ཀྱི་མཐོ་དམན་གཙོ་བོར་བྱས་པ་སོགས་བོན་ཆོས་ཀྱི་ཤན་འདྲེས་ཤིང་། མཐའ་མ་ཆོས་སམ་དགེ་བ་ཕུན་སུམ་ཚོགས་པའི་བྱེད་ནུས་དྲིལ་བསྒྲགས་བྱས་ཡོད་པ་རེད། དེར་བརྟེན་ང་ཚོས་འཕེལ་འགྱུར་གྱི་ཆ་ནས་དཔྱད་ན། ལྷ་སྒྲུང་གི་འཕེལ་རིམ་ཆ་ནས་གདོད་མའི་གཞི་རྐང་གི་ས་བོན་ཁར་ལྷ་ཀླུའི་བྱུང་འདས་དང་། དེ་ནས་ནང་ཆོས་ཀྱི་དགོངས་པ་བཅས་བསྣན་ནས་ལྷ་སྒྲུང་ཧྲིལ་བོ་ཞིག་མཚོན་པར་བྱས་ཤིང་། ལྷ་སྒྲུང་སྒྲིག་པའི་ཀུན་སློང་གི་ཆ་ནས་ནས་ཀྱི་ཁུངས་བསྐྱེད་འདོད་ཀྱི་རིག་པ་ནས→ལྷ་ཀླུའི་མཐུ་ནུས་སྒྲོག་འདོད→དགེ་བས་ཕན་ནུས་བཅས་ཀྱི་འགྱུར་རིམ་མཚོན་ཡོད་
པ་རེད། དུས་རིམ་གྱི་ཆ་ནས་གཉུག་མའི་མིའི་བཅོས་མིན་གྱི་བསམ་བློ་ནས→རུས་བླ་དང་ལྷ་འདྲེ་མཆོད་བཀུར་གྱི་དུས་རིམ →ཆོས་ཀྱི་ལྟ་བ་མཚོན་པའི་དུས་རིམ་བཅས་མ་མཐར་ཡང་བརྒྱུད་ཡོད་པ་གསལ་རྟོགས་བྱེད་ཐུབ།
གཞན་འཕེལ་འགྱུར་རིག་པའི་བྱེད་ཐབས་སྤྱད་དེ་ལྷ་སྒྲུང་ཧྲིལ་བོའི་བརྗོད་བྱར་བརྟགས་ན། འདིའི་ནང་བསྟན་པའི་ངག་ཁྲོ་དང་ཁྱི། ཀླུ།དགེ་བའི་ངོ་བོ་སོགས་ནི་ལྷ་སྒྲུང་འདིར་ཞིབ་འཇུག་བྱེད་པར་མེད་དུ་མི་རུང་བའི་གནད་ཚིག་གཙོ་བོ་ཡིན་པར་མ་ཟད།དེ་དག་ནི་དུས་རབས་སོ་སོའི་སྤྱི་ཚོགས་དང་བསམ་བློའི་ཤེས་རིག་གི་ངོ་བོ་མཚོན་པའི་བརྡ་ཆད་དང་སོ་སོའི་ལྷ་སྒྲུང་གི་གཞི་རྐང་ངམ་ས་བོན་ལ་དཔྱོད་པའི་གནད་ཚིག་ཀྱང་ཡིན་ཏེ། དཔེར་ན་ལྷ་སྒྲུང་འདི་ལས་ཁྱི་དང་སྦྱར་ཏེ་ཞིབ་འཇུག་བྱས་ན་གཉུག་མའི་དུས་ཀྱི་རིག་གནས་བསམ་བློའི་ཁུངས་དང་ལྷ་སྒྲུང་གི་ས་བོན་རྙེད་ཐུབ་ལ། ངག་ཁྲོ་དང་ཀླུ་ལ་སྦྱར་ཏེ་དཔྱད་ན་ལྷ་སྒྲུང་གི་འཕེལ་རིམ་གཉིས་པ་གྲལ་རིམ་སྤྱི་ཚོགས་ཀྱི་ངོ་བོ་དང་བསམ་བློའི་ཤེས་རིག་རྟོགས་ཐུབ་པར་མ་ཟད། ཐ་སྙད་དེ་གཉིས་ནི་སྐབས་དེའི་རིག་གནས་ཀྱི་མཚོན་བྱེད་དང་ལྷ་སྒྲུང་གི་གཞི་རྐང་རྙིང་བ་ནས་གསར་བར་འགྱུར་བའི་ས་བོན་ནམ་གཞི་རྐང་ཡིན་པ་ཤེས་ཐུབ། མཐའ་མ་དགེ་བའི་ངོ་བོ་ལ་སྦྱར་བ་དེས་ནང་ཆོས་དར་བའི་དུས་ཀྱི་བསམ་བློའི་ཤེས་རིག་དང་སྤྱི་ཚོགས་ཀྱི་ལོ་རྒྱུས་རྒྱབ་ལྗོངས་ཤེས་པ་སོགས་ཀྱི་ཁྱད་ཆོས་དང་རིན་ཐང་འཛོམས་ཡོད་པ་བཅས་ཡིན།
གསུམ་པ། བོད་ཀྱི་ལྷ་སྒྲུང་འཕེལ་འགྱུར་ཁྲོད་ཀྱི་རིན་ཐང་།
འཕེལ་འགྱུར་གྱི་ལྟ་བ་འདི་སྤྱད་དེ། བོད་ཀྱི་ལྷ་སྒྲུང་ཁག་གི་བྱུང་རིམ་དང་རིན་ཐང་དངོས་ལ་དཔྱད་ན། བོད་ཀྱི་ལྷ་སྒྲུང་དག་གིས་རིང་ནས་སྦྲུམ་ཞིང་ཉར་བའི་མི་རབས་དུ་མའི་བསམ་བློའི་ཤེས་རིག་གི་ཁུངས་དང་གནས་བབ་རྟོགས་ཐུབ་པར་མ་ཟད། བོད་ལ་བན་བོན་ཆོས་ལུགས་མ་དར་བའི་སྔ་རོལ་ནས་རང་གི་མེས་པོ་རྣམས་ཀྱི་ཁ་ནས་ཁ་དང་སྙན་ནས་སྙན་རྒྱུད་དེ་འཕེལ་བའི་འཇིག་རྟེན་གྱི་ལྟ་སྟངས་དང་རིག་པ་ཡོད་པ་ཤེས་ཐུབ་སྟེ། དཔེར་ན། བོད་ཀྱི་གནའ་རབས་བོན་ཆོས་ནང་དུ“འབྱུང་བ་རྣམ་པ་ལྔའི་སྙིང་བོ་ལས། སྒོ་ང་ཆེན་པོ་གཅིག་ཡོང་བ། ཕྱིའི་སྒོང་ཤུན་ལ། ལྷ་བྲག་དཀར་བོ་ཆགས། ནང་གི་སྒོང་ཆུ་ལ། དུང་མཚོ་དཀར་མོར་འཁྱིལ། བར་གྱི་སྒོ་ངའི་དར་ཆ་ལ། རིགས་དྲུག་སེམས་ཅན་ཀུན་ཏུ་གྲོལ”ཞེས་འཇིག་རྟེན་ཆགས་ཚུལ་དང་སེམས་ཅན་གྲོལ་ཚུལ་སྐོར་ཞིག་བཀོད་པ་འདིར་ཡང་། ཕྱི་བལྟས་ཀྱིས་བོན་དང་ཆོས་ཀྱི་བསམ་བློའི་ཤུགས་རྐྱེན་ཐེབས་ཡོད་མོད། དོན་དངོས་སྟེང་གདོད་མའི་མི་རྣམས་ཀྱི་ལྟ་ཚུལ་མཚོན་ཞིང་ཐོག་མའི་ས་བོན་ལ་བརྟེན་ནས། ཕྱིས་ཀྱི་དབང་བསྒྱུར་གྲལ་རིམ་དང་ཆོས་པས་འཕྲི་བསྣོན་བྱས་པའི་རྗེས་ཤུལ་ཡང་ཤེས་ཐུབ།
དེ་ལས་སྣོད་བཅུད་ཀྱི་དབྱིབས་ནི་སྒོ་ང་འཇོང་མོ་ལྟ་བུའི་དབྱིབས་དང་འབྱུང་བ་ཆེན་པོ་ལྔ་ལས་བྱུང་བར་འདོད་བཞིན་ཡོད་པར་མ་ཟད། སྒོ་ང་དེའི་གྲུབ་ཆར་ཡང་ཕྱི་ནང་གི་ཆ་ཕྱེས་ཏེ་ཕྱི་པགས་ལས་བྲག་རི་སོགས་ཆགས་ཤིང་། ནང་གི་སྒོང་ཆུ་ལས་རྒྱ་མཚོ་ཆེན་པོ་ཆགས་པ་དང་བར་གྱི་སྒོ་ངའི་ངར་ཆའམ་ཉིད་བཅུད་ལས་མི་དང་དུད་འགྲོ་བྱུང་བར་བཤད་ཡོད། གོང་གི་ལྟ་ཚུལ་ལྟར་འཕེལ་འགྱུར་རིག་པའི་ཐབས་ལམ་སྤྱད་དེ་བརྟགས་ན། འདི་ལ་བབ་ཆགས་པའི་དངོས་གཙོ་རིང་ལུགས་ཀྱི་བསམ་བློའི་ལྟ་ཚུལ་ཡོད་པར་མ་ཟད། དེང་གི་ཚན་རིག་རིག་གནས་ཀྱི་བཤད་ཚུལ་དང་ཅུང་ཟད་མཐུན་པའི་ལོ་རྒྱུས་ཀྱི་རིན་ཐང་ཡོད་ཅིང་གཉུག་མའི་དུས་ཀྱི་མིའི་བསམ་བློ་མཚོན་ཡོད་དེ། མིའི་རིགས་ཀྱི་ལོ་རྒྱུས་སྟེང་ཚན་རིག་མཁས་ཅན་རྣམས་ཀྱིས།སའི་གོ་ལའི་ལོ་ཚད་ནི་ཕལ་ཆེར་ལོ་དུང་ཕྱུར་ལྔ་བཅུར་ཕྱིན་ཡོད་པར་སྨྲ་ཞིང་། དང་ཐོག་སའི་གོ་ལའི་དབྱིབས་ནི་ད་ལྟ་དང་འདྲ་བཞིན་མེད་ལ།རྒྱ་མཚོ་ནི་རྗེས་སུ་བྱུང་ཞིང་ཆར་ཆུ་དང་གཙང་ཆུའི་རྒྱུན་མ་ཆད་པར་འདྲེས་སྦྱོར་དང་རྫས་རིགས་སྣ་ཚོགས་རྒྱ་མཚོའི་ནང་དུ་ཁྱེར་བར་བརྟེན། རྒྱ་མཚོའི་ནང་དུའང་འདྲེས་སྦྱོར་དངོས་རྫས་གཞན་དང་འཐབ་རྩོད་ཀྱི་འགུལ་སྐྱོད་བྱུང་ཞིང་། འགུལ་སྐྱོད་ལས་ཕན་ཚུན་ལ་འགྱུར་ལྡོག་གི་ཤུགས་རྐྱེན་ཐེབས་ནས་ཆགས་ཚུལ་རྙོག་འཛིང་ཅན་གྱི་དངོས་པོའི་བརྒྱུད་རིམ་བཤད་ཡོད། ཕྱིས་སུ་འདྲེས་སྦྱོར་དངོས་རིགས་གསར་བ་དང་སྤྲི་དཀར་དབྱིབས་ཅན་གྱི་དངོས་རྫས་ཁ་ཤས་རིམ་བཞིན་བྱུང་སྟེ་ཚེ་སྲོག་གི་དབུ་བརྩམས་ཤིང་། དེ་ནི་འཕེལ་རིམ་ལྡན་པའི་དངོས་རིགས་ཀྱི་མ་ཡུམ་ལ་བགྲང་ཆོག་པར་མ་ཟད་དེ་དག་གི་ཁྱིམ་རྒྱུད་དར་སྤེལ་བྱས་ཏེ་གཞི་ནས་ཕྲ་ཕུང་གི་ལྟེ་བའི་ཐིག་ལེ་ཆགས་ཤིང་དངོས་གཟུགས་བྱུང་རྗེས། སྤྲི་དཀར་ཕུང་བོའང་ཐོན་པར་སྨྲ་ལ་དེ་ནི་ཚེ་སྲོག་གི་དབུ་ཚུགས་ས་ལས་ད་དུང་ཚེ་སྲོག་དངོས་མིན་པའི་ངེས་འཛིན་བྱས་ཡོད་པ་རེད། སྤྲི་དཀར་དེའང་གདོད་མ་ནས་ཡོད་པའི་དངོས་རིགས་ཤིག་མ་ཡིན་ཏེ། དེའི་གྲུབ་ཆ་གཙོ་བོ་ནི་ཏན་སྤྲི་དཀར་དང་ཧོ་སོན་ཡིན་ཞིང་། གདོད་མའི་སྤྲི་དཀར་དེ་ལ་ཕྲ་ཕུང་གི་ཆགས་ཚུལ་མེད་ཀྱང་ཚེ་སྲོག་གི་སྣང་ཚུལ་ཡོད་པས།སོ་སོས་རྙིང་ཚབ་གསར་འབྱེད་བྱེད་ཐུབ་ཚུལ་སོགས་བཤད་ཡོད་པ་རེད།དེང་གི་སྐབས་སུ་སའི་གོ་ལའི་དབྱིབས་ནི་ཟླུམ་གཟུགས་ལ་བྱས་ཡོད་པ་སོགས་ཀྱི་ཆ་ནས། ང་ཚོས་གདོད་མའི་བོད་རང་གི་འཇིག་རྟེན་ལྟ་སྟངས་དེ་ནི་གཉུག་མ་དང་གདོད་མའི་ཞིབ་འཇུག་པ་རྣམས་ཀྱིས་ངག་རྒྱུན་དང་མཐོང་ཐོས་གཞི་གཅིག་ཏུ་བཀོད་པའི་ལྟ་ཚུལ་ཞིག་ཡིན་པ་གསལ་བོར་ཤེས་ཐུབ་པར་མ་ཟད། དེ་ཚོར་ཆོས་ལུགས་སོགས་ཀྱི་བསམ་བློའི་ཤུགས་རྐྱེན་ཐེབས་མེད་པ་བཅས་ཀྱི་གནས་ཚུལ་ཡང་གསལ་བཤད་བྱེད་ཐུབ་པས། དེ་ནི་ལྷ་སྒྲུང་དེ་བྱུང་བའི་གཞིའི་ས་བོན་ཡིན་པའང་ལེགས་པར་རྟོགས་ཐུབ་པ་རེད། དུས་ཚོད་དང་བར་སྟོང་གི་ཆ་ནས་བལྟས་ནའང་། ཁོ་ཚོས་འཇིག་རྟེན་གྱི་དབྱིབས་ནི་སྒོ་ངར་བྱེད་པ་དེ་དཔེ་དོན་མཚུངས་པའི་ཐབས་ཚུལ་གྱི་ར་སྤྲོད་ཐབས་ལེགས་པོ་ཞིག་ཡིན་ཏེ། སྒོ་ང་ལའང་བྱ་དེ་ཁོག་པ་ལས་ཇི་ལྟར་བྱུང་ནས་རིམ་གྱིས་ཕྱི་ནང་གྲུབ་ཚུལ་ལའང་བརྒྱུད་རིམ་ཡོད་པར་མ་ཟད། ཆེས་ཁྱད་དུ་འཕགས་པའི་ལྟ་ཚུལ་ཞིག་ལ་སྒོང་ཆུའི་ངར་ཆའང་ཉིང་བཅུད་ལས་ཚེ་སྲོག་བྱུང་ཚུལ་བཤད་པས། གཉུག་མའི་མི་ཡིས་དཔེ་འགོད་ཀྱི་བསམ་བློའི་ཤུགས་རྐྱེན་ཡོད་པ་གསལ་བོར་ཤེས་ཐུབ། ཡིན་ནའང་།ཕྱིས་ཀྱི་སྤྱི་ཚོགས་དཔལ་འབྱོར་གྱི་འཁོར་འགྲོས་དང་བསྟུན་ཏེ་སྤྱི་ཚོགས་ཧྲིལ་བོའི་མགོ་ལ་ཆོས་པ་དང་གྲལ་བདག་ཤོར་སྐབས། ཁོང་ཚོས་རང་སྣང་གི་ལྟ་ཚུལ་བརྒྱུད་དེ་སོ་སོས་བརྟེན་པའི་ལྷ་སོགས་ཀྱི་མཐུ་ནུས་ལ་བསྒྱུར་ཏེ། ཆེད་དུ་ལྷ་བྲག་དང་བླ་མཚོ་སོགས་བརྡ་ཆད་ཀྱི་ཁ་སྣོན་དར་བ་རེད། དེའི་སྟེང་ནས་བལྟས་ན་བོད་ཀྱི་ལྷ་སྒྲུང་སྐོར་ཞིག་ལས་གཉུག་མ་དང་གདོད་མའི་དུས་ནས་བརྒྱུད་པའི་བོད་དམངས་ཁྲོད་པ་དག་གི་འཇིག་རྟེན་ལྟ་སྟངས་དང་ལག་ལེན། མཐོང་ཐོས་དངོས་ཀྱི་རྨང་གཞིའི་ཤེས་རིག་གསལ་བོ་མཚོན་པའི་རིན་ཐང་ལྡན་པར་མ་ཟད། ཕྱིས་བྱུང་བན་བོན་རིག་གནས་ཀྱིས་མཚོན་པའི་སྤྱི་ཚོགས་དང་ཤེས་རིག་ལོ་རྒྱུས་ཀྱི་རྒྱབ་ལྗོངས་རྟོགས་པ་བཅས་ཀྱི་རིན་ཐང་ཡོད་པར་འདོད་ལ། བོད་ཀྱི་ལྷ་སྒྲུང་རང་སྟེང་ནས་གསལ་བོར་བལྟས་ཚེ་རིག་གནས་དེ་དག་གི་དབྱེ་མཚམས་དང་དུས་མཚམས་བཞེད་པར་མེད་དུ་མི་རུང་བའི་བརྡ་ཆད་དང་ནང་དོན་གྱིས་ཁེངས་ཡོད་པ་རེད།
གདོད་མའི་ལྟ་ཚུལ་དེ་དག་གི་གོ་དོན་ཡུན་རིང་འདས་ཚེ་མི་རྣམས་ལ་ཆ་རྒྱུས་མེད་པར་སུས་བཤད་འདིས་བཤད་མེད་ལ། ཁུངས་ལུང་དང་འགྲེལ་བརྗོད་མེད་སྟབས། སྤྱི་ཚོགས་སྟེང་མི་སྐོར་ཞིག་ཟུར་དུ་བུད་ནས་མང་ཚོགས་ཀྱི་ཚབ་བྱས་ཏེ་འགྲེལ་བཤད་དང་མཆོད་བསྟོད་སོགས་ཆོས་ལུགས་ཆོ་གའི་ལས་བྱེད་བཞིན་ཡོད་པས། གདོད་མའི་འགྲེལ་བཤད་མཁན་པོ་སྐོར་ཞིག་ལྷར་བསྒྱུར་ཏེ་སོ་སོའི་འདོད་མོས་དང་གྲུབ་མཐའི་འཐེན་ཤུགས་ལྟར་ལྷ་སོགས་ཀྱི་ནུས་པར་སྒྱུར་བཞིན་ཡོད་ལ། ལྷ་དེ་དག་གིས་མིའི་རིགས་ཀྱི་འཚོ་བ་ཐག་གཅོད་དང་འཇིག་རྟེན་བསྐྲུན་པར་བཤད་རྗེས། དེ་དག་གི་ནུས་མཐུ་དང་ཆོས་མིང་སྔར་ཡོད་ལྷ་སྒྲུང་གི་ཁྲོད་དུ་བཅུག་ནས་སྒྲིག་གཞི་བཅོས་ན། སླར་ཡང་དུས་རབས་ཀྱི་དགོངས་དོན་མཚོན་པའི་ལྷ་སྒྲུང་གསར་བ་ཞིག་ལ་འཕེལ་ཞིང་། བོད་ཀྱི་ལོ་རྒྱུས་ཆོས་འབྱུང་ཚོ་གཅིག་མཐུན་གྱིས“འདི་ཡན་གདུང་རབས་ཉི་ཤུ་རྩ་བདུན་དུ། ། ཆབ་སྲིད་སྒྲུང་དང་ལྡེའུ་བོན་གྱིས་བསྐྱངས”ཞེས་པ་ལྟར།ལྷ་སྒྲུང་གིས་ཀྱང་སྤྱི་ཚོགས་དབང་བསྒྱུར་བའི་བསམ་བློ་མཚོན་ཞིང་དབང་ཚུགས་པར་ནུས་པ་ཐོན་ཡོད།
དེ་བཞིན་མིའི་རིགས་ཀྱི་བྱུང་ཚུལ་ཐད་ནས་ཀྱང་བོད་རིགས་ཀྱི་ངག་རྒྱུན་དངོས་ནི་ལྷོ་ཁ་རྩེད་ཐང་དུ་གནས་པའི་མགོན་པོ་རི་ནས་སྤྲེའུ་དང་བྲག་སྲིན་ལས་བྱུང་བར་འདོད་པ་རེད། འོན་ཀྱང་ཕྱིས་སུ་དེ་ནི་སངས་རྒྱས་ཆོས་ལུགས་པས་སོ་སོའི་གཞུང་ལ་བསྟུན་ཏེ་སྤྱན་རས་གཟིགས་དང་ལྷ་མོ་སྒྲོལ་མའི་སྤྲུལ་བར་བསྒྱུར་པ་ལྟ་བུ་རེད། མཁས་དབང་དུང་དཀར་བས“སྔོན་ཡོད་བོད་ཀྱི་མིའི་འབྱུང་ཁུངས་བཤད་པའི་གཏམ་རྒྱུད་དེ་ལ་བཟོ་བཅོས་དང་ཁ་སྣོན་མ་བྱས་པར་རང་བབས་སུ་བཞག་ན། ནང་བ་སངས་རྒྱས་པའི་ཆོས་ཀྱི་གཞུང་གང་དུའང་དེ་འདྲ་མེད་པས་ཁས་ལེན་ཐབས་བྲལ་བ་དང་། སངས་རྒྱས་ཆོས་ལུགས་བོད་དུ་དར་སྤེལ་གཏོང་དགོས་ན། སངས་རྒྱས་ཆོས་ལུགས་དེ་བོད་མི་རིགས་ཀྱི་རྣམ་པ་ཅན་དུ་འགྱུར་བ་ཞིག་བྱ་རྒྱུ་ནི་ཧ་ཅང་གི་གལ་ཆེན་པོ་ཡིན་པ་མཐོང་ནས་སྔར་ཡོད་ལོ་རྒྱུས་དེ་ལ་ཁ་སྣོན་དེ་འདྲ་ཞིག་བྱ་དགོས་བྱུང་བ་མངོན་གསལ་རེད། ཕྱོགས་གཞན་ཞིག་ནས་སྔར་གྱི་བོད་མིའི་འབྱུང་ཁུངས་བཤད་པའི་གཏམ་རྒྱུད་དེ་བོན་གྱི་ཆོས་ལུགས་ནས་བཤད་པ་མིན་ནམ་སྙམ་པའི་དོགས་པ་ཞིག་དེ་སྔ་ང་རང་ལ་བྱུང་མྱོང་ཡང་། རྗེས་སུ་བོན་གྱི་ལོ་རྒྱུས་ཆོས་འབྱུང་འགའ་ཞིག་མཐོང་བའི་ནང་དུ་དེ་ལ་དགག་པ་བརྒྱབ་པ་གསལ་བོར་མཐོང་བྱུང་བས། གོང་གསལ་གནའ་རབས་ཀྱི་གཏམ་རྒྱུད་དེ་ནི་སངས་རྒྱས་ཆོས་ལུགས་དང་། བོན་ཆོས་གང་གི་ཡང་དྲི་མས་མ་གོས་པའི་ལོ་རྒྱུས་ངོ་མཚར་ཅན་ཞིག་ཡིན་པ་གསལ་པོར་ཤེས་རྟོགས་ཐུབ་པ་བྱུང”ཞེས་བཀོད་ཡོད་པ་རེད། འདི་ལྟར་བལྟས་ན་ང་ཚོས་གཉུག་མ་དང་གདོད་མའི་བོད་ཀྱི་འཇིག་རྟེན་ལྟ་སྟངས་དང་བོན་གྱི་འཇིག་རྟེན་ལྟ་སྟངས་ལའང་ཁྱད་པར་ཆེན་པོ་ཡོད་པ་གསལ་བོ་ཤེས་ལ། དེ་བཞིན་ཆོས་ལུགས་པས་ལོ་རྒྱུས་འཁྱོག་བརྗོད་བྱེད་པའི་དམིགས་ཡུལ་ཡང་ཇེ་གསལ་ཡིན་པ་རེད།
འདི་ལྟར་འཕེལ་འགྱུར་གྱི་ཐབས་ལམ་སྤྱད་ཚེ། བོད་གཉུག་མ་དང་གདོད་མའི་ཤེས་རིག་གི་ངོ་བོ་ཞིག་ལྷང་ལ་བུད་དེ་གསལ་བོར་བྱས་ཡོད་པས།ང་ཚོས་བལྟས་ན་བོད་ཀྱི་ཤེས་རིག་གི་ཐོག་མའི་ས་བོན་དེ་ལ་འཇིག་རྟེན་པ་དངོས་ཀྱི་མི་ཚེའི་ལག་ལེན་གྱི་གོ་རིམ་གསལ་ཞིང་རྗེས་ཤུལ་ཡོད་པར་མ་ཟད། དེའི་སྟེང་གི་བྱ་དངོས་རྣམས་ཀྱི་གསང་བ་དེའང་རིམ་པ་གཅིག་ཇེ་གསལ་དུ་བཏང་ནས་ཡང་དག་པའི་ཤེས་རིག་ཅིག་གི་ངོ་བོ་མཚོན་ཡོད།བོད་ལ་མཚོན་ན་དེ་འདྲའི་གནའ་རབས་རིག་གནས་ཀྱི་ངོ་བོ་དངོས་གསལ་རྗེན་དུ་མཚོན་པའི་ལྷ་སྒྲུང་མང་པོ་ཡོད་དེ། ད་ལྟའི་སྣོད་བཅུད་གཉིས་ཀྱིས་གྲུབ་པའི་འཇིག་རྟེན་འདི་ཐོག་མར་ཆུའི་གོ་ལ་ཞིག་ཡིན་ཚུལ་མིའི་འགྲོ་བ་རྣམས་ཀྱིས་ཐོག་མར་སྤྲ་མི་ནས་མིར་གྱུར་པ་དང་ནགས་ཁྲོད་ནས་ཟས་སུ་མ་རྨོས་པའི་ལོ་ཏོག་ཟོས་ཤིང་གོས་སུ་ཤིང་ལོ་གྱོན་པ་བཅས་ཀྱི་གཏམ་རྒྱུད་ཡོད་པ་རེད། འདིའི་སྟེང་ནས་མིའི་རིགས་ཀྱིས་ངལ་རྩོལ་ལ་བརྟེན་ནས་རང་ཉིད་འཚར་ལོངས་འབྱུང་དུ་བཅུག་པའི་བརྒྱུད་རིམ་མཚོན་ཞིང་གཉུག་མའི་བོད་ཀྱི་ཤེས་རིག་གནས་བབ་དང་རིན་ཐང་དེ་དེང་གི་ཚན་རིག་ཤེས་བྱ་དང་བསྡུར་ན་རྟོགས་ཐུབ་སྟེ། དུས་རབས་བཅུ་དགུ་པའི་དུས་དཀྱིལ་དུ་དབྱིན་ཇིའི་སྐྱེ་དངོས་རིག་པ་བ་ཏར་ཝུན་གྱིས་འགྲོ་བ་མི་ནི་སྤྲ་རིགས་ལས་བྱུང་བར་འགྲེལ་ཏེ། མིའི་རིགས་ཀྱི་ལོ་རྒྱུས་སྟེང་དཀོན་མཆོག་གིས་མིའི་རིགས་བསྐྲུན་པར་སྨྲས་པ་སོགས་ལ་དགག་པ་ཚ་ནན་བརྒྱབ་ནའང་། ཁོང་གིས་མིའི་རིགས་དེ་སྤྲ་ནས་མི་ལ་གྱུར་ཚུལ་གསལ་བོ་ཞིག་བརྗོད་ཐུབ་ཡོད་པ་མ་རེད། 1876ལོར་ཨེན་ཀེ་སིས《སྤྲ་ནས་མིའི་རིགས་ལ་འགྱུར་བའི་ནང་གི་ངལ་རྩོལ་གྱི་ནུས་པ》ཞེས་པའི་སྐད་གྲགས་ཅན་གྱི་དེབ་ཐེར་དེའི་ནང་སྤྲ་རྣམས་ཐོག་མར་ངལ་རྩོལ་གྱི་ནུས་པར་བརྟེན་ནས་མི་ལ་གྱུར་ཚུལ་འཁོད་ཡོད་པ་རེད། དེར་བལྟས་ན་ང་ཚོས་གཏམ་རྒྱུད་འདིས་རིན་ཐང་བྲལ་བའི་དཔྱད་གཞིའི་རྒྱུ་བསྐྲུན་ཡོད་པ་གསལ་བོ་རེད།
དེ་ལྟར་བོད་ཀྱི་ལྷ་སྒྲུང་གཞན་ཞིག་ལ། “ཇོ་མོ་གླང་མའི་ཡུལ་ཕྱོགས་དེ་ནི་རྒྱ་མཚོ་ཆེན་པོས་བཟུང་ཞིང་། རི་ངོས་ཐམས་ཅད་ནགས་ཚལ་རྒྱས་ཤིང་ཡིད་དུ་འོང་བའི་རྩི་ཤིང་དང་མེ་ཏོག་སྣ་ཚོགས་རྣམ་པར་བཞད། གནས་དེ་རུ་དགོ་བ་དང་གཙོད་སོགས་སྲོག་ཆགས་དུད་འགྲོའི་རིགས་རྣམས་རང་དགར་རྒྱུ་ཞིང་འཚོ་ལ། ཁུ་བྱུག་ལ་སོགས་པ་འདབ་ཆགས་ཀྱི་རིགས་རྣམས་སྣང་བ་སྐྱིད་པའི་གླུ་དབྱངས་ལེན། རིའི་རྩེ་མོ་དགུང་ལ་བསྙེགས་ཤིང་སྤྲིན་དཀར་གྱི་འདབ་མས་མཛེས་པར་བརྒྱན་པས་ཉམས་དགའ་བའི་ཡུལ་ལྗོངས་ཆེས་ཕུན་སུམ་ཚོགས་པ་ཞིག་ཏུ་མངོན། ཡིན་ཡང་དུས་ནམ་ཞིག་གི་ཚེ་རྒྱ་མཚོ་ཆེན་པོ་ལས་དུག་སྦྲུལ་མགོ་ལྔ་བ་ཅན་ཞིག་ཐོན་ཏེ། རྒྱ་མཚོའི་རྦ་རླབས་དྲག་ཏུ་གཡོས་པས་རྩྭ་ཤིང་མེ་ཏོག་རྣམས་བརླགས་ཤིང་གཏོར། འདབ་ཆགས་དུད་འགྲོ་སོགས་ལ་འཇིགས་པ་ཆེན་པོ་བྱུང་བས་འགྲོ་ཁུངས་མེད་པར་གྱུར་སྐབས། ནམ་མཁའ་ནས་སྤྲིན་གྱི་འདབ་མ་ལྔ་བསླེབས་བྱུང་བ་དེ་ལྷ་མོ་ལྔ་རུ་གྱུར་ཏེ། དུག་སྦྲུལ་བཏུལ་ཏེ་འདབ་ཆགས་དུད་འགྲོ་རྣམས་འཇིགས་པ་ལས་བསྐྱབས་པ་དང་དེ་རྣམས་ཀྱིས་རེ་ཞུས་ལྟར་ལྷ་མོ་ལྔ་བོའང་གནས་དེར་གཏན་སྡོད་བྱེད་རྒྱུ་ཁས་བླངས་ཏེ་དེ་རྣམས་སྲུང་བར་མཛད། དུས་དེ་ནས་བཟུང་ལྷ་མོ་ལྔ་བོ་དེ་ཇོ་མོ་གླང་མའི་ཡུལ་ཕྱོགས་དེའི་ལྷ་རུ་གྱུར་ཅིང་མི་རྣམས་ཀྱིས་ཚེ་རིང་མཆེད་ལྔ”ཞེས་སུ་འབོད། དེ་ཡང་མཐིང་གི་ཞལ་བཟང་མ་ནི་མི་ཡུལ་གྱི་མངོན་ཤེས་དང་ཤེས་རབ་སྐྱོང་བའི་ལྷ་རུ་འདོད་པ་དང་།བཀྲ་ཤིས་ཚེ་རིང་མ་ནི་ཚེ་དང་བསོད་ནམས་སྐྱོང་བའི་ལྷ། མི་གཡོ་བློ་བཟང་མ་ནི་ཞིང་ལས་རྨོ་འདེབས་སྐྱོང་བའི་ལྷ། གཏན་དཀར་འགྲོ་བཟང་མ་ནི་ཕྱུགས་ལས་ཐོན་སྐྱེད་སྐྱོང་བའི་ལྷ། ཅོད་པན་མགྲིན་བཟང་མ་ནི་རྒྱུ་ནོར་ལོངས་སྤྱོད་སྐྱོང་བའི་ལྷ་སོགས་སུ་འདོད་བཞིན་ཡོད་པ་རེད།
བཤད་རྒྱུན་འདི་ལས་ང་ཚོས་ཐོག་མར་དོན་དག་ཆེན་པོ་གསུམ་འགྲེལ་བཤད་ཐུབ་པས། དང་པོ་ནི་སྐབས་དེར་རྒྱ་མཚོ་ཆེན་པོ་སྐྱོམ་པའམ་རང་བྱུང་ཁམས་ཀྱི་སད་སེར་ཉམས་ཉེས་ཀྱི་གནོད་འཚེ་ཆེན་པོ་ཞིག་བྱུང་བ་མཚོན་ཞིང་། གཉིས་པ་ནི་ཞིང་ལས་རྨོ་འདེབས་དང་ཕྱུགས་ལས་ཐོན་སྐྱེད་སོགས་གདོད་མའི་སྤྱི་ཚོགས་འཚོ་བ་དང་དེར་འགོ་བ་ཡོད་ཅིང་དེ་དག་ཚང་མ་ལྷ་དང་ལྷ་མོའི་གཟུགས་སུ་བྱས་ཡོད་པ་དེ་རེད། འདིར་བལྟས་ན་ཡང་གནས་ཚུལ་གོང་ལྟར་ཕྱིས་ཀྱི་ཆོས་ལུགས་བསམ་བློའི་ཤུགས་རྐྱེན་ཆེན་མོ་བགོས་ཡོད་ནའང་། དེའི་ཤུགས་བསྟན་ནམ་ལྷ་སྒྲུང་གི་བྱུང་རིམ་ལས། ཡ་ཐོག་གི་དུས་རབས་གཉིས་ཀྱི་སྤྱི་ཚོགས་ལོ་རྒྱུས་ཉིང་བསྡུས་ཀྱིས་མཚོན་པར་བྱས་ཡོད། དང་པོ་ནི་རང་བྱུང་གནོད་འཚེ་མ་བྱུང་སྔོན་གྱི་སྤྱི་ཚོགས་གནས་བབ་བམ་དུས་རབས་ཡིན་ལ། གཉིས་པ་ནི་རང་བྱུང་གནོད་འཚེ་བྱུང་རྗེས་ཀྱི་དུས་ཡུན་རིང་མོའི་གོ་རིམ་ཁྲོད་ཀྱི་དུས་རབས་ཡིན། དེ་གཉིས་གང་ཡིན་ཡང་མི་རྣམས་ཀྱི་སྤྱི་ཚོགས་གསར་བ་ཆགས་ཤིང་ལམ་ལུགས་གསར་བ་རྒྱས་པའི་གོ་རིམ་ཞིག་ཡོད་ཅིང་ལྷ་སྒྲུང་ལས་དེའང་གསལ་བོར་མཚོན་ཡོད་པ་རེད། ལྷ་སྒྲུང་གི་འཕེལ་རིམ་ལྟར་དཔྱད་ན་སྐབས་དེར་རིམ་གྱིས་བོད་ཀྱི་སྤྱི་ཚོགས་སྟེང་ཞིང་ཕྱུགས་མཉམ་ལས་སམ་སྤྱི་ཚོགས་ལས་རིགས་ཁག་དར་ཡོད་པར་མ་ཟད། ཡོངས་གྲགས་ཀྱིས་མིའི་རིགས་ཀྱི་ངལ་རྩོལ་ལ་ཁྱད་པར་བྱུང་སྟེ། རིམ་གྱིས་ཀླད་ཤུགས་དང་ལུས་ཤུགས་ཀྱི་ཕྱོགས་གཉིས་སུ་གྱེས་པའང་མཚོན་བཞིན་ཡོད་དེ། ཚེ་རིང་མཆེད་ལྔ་ཞེས་སུ་འབོད་པའི་ལྷ་མོ་དག་གིས་སྐབས་དེའི་ཞིང་བདག་དང་ཕྱུགས་བདག་གྲལ་རིམ་གྱི་ཁྱད་པར་ཡང་གསལ་བོར་བསྟན་ཡོད་པ་རེད།།
རྩོམ་པ་པོ་ནི་ཀྲུང་དབྱང་མི་རིགས་སློབ་ཆེན་བོད་རིག་པ་ཞིབ་འཇུག་གླིང་གི2011ལོའི་ཞིབ་འཇུག་སློབ་མ་ཡིན།


c: text/html

text:
གྲོས་ཚོགས་ལ་གྲོས་མོལ་ཞིག་བྱས་ཡོད།
བེ་རི་རིག་པའི་རྡོ་རྗེ།
གླེང་སློང་།
དེང་སྐབས་འཛམ་གླིང་ཐོག་བོད་དང་ཐེའུ་ཝན་གཉིས་ཕུད་པའི་རྒྱལ་ཁབ་ ༡༩༦ ཡོད་པའི་ནང་གི་རྒྱལ་ཁབ་མང་ཆེ་བ་དམངས་གཙོ་ཡིན་ཞིང་། དམངས་གཙོ་མིན་པའི་རྒྱལ་ཁབ་ཁག་ནི་ཆེས་ཐ་ཤལ་དུ་ངོས་འཛིན་བྱེད་བཞིན་ཡོད་མོད། འོན་ཀྱང་། དམངས་གཙོའི་རིན་ཐང་མི་ཤེས་པའི་སྤྱི་ཚོགས་དང་། ཁྲིམས་ལུགས་དང་དྲང་བདེན་ལ་རྒྱབ་གཏོད་པའི་སྲིད་གཞུང་ཞིག་ཡིན་ན། དེ་དམངས་གཙོ་ཡིན་ཀྱང་དགོས་པ་ཆུང་།
ཨ་རི་ལྟ་བུར་མཚོན་ན། སྲིད་གཞུང་གི་བྱེད་སྟངས་མ་འགྲིག་པ་བྱུང་ན། མང་ཚོགས་ཀྱིས་ཁྲོམ་སྐོར་དང་ངོ་རྒོལ་བྱེད་ཆོག དཔེར་ན། ཨ་རིའི་སྲིད་འཛིན་གསར་བ་དགྲ་གནོན་ཁྲོ་ཕུར་ (President Donald Trump) སྲིད་སྟེགས་སུ་ཕེབས་པ་ནས་བཟུང་མང་ཚོགས་ཁྲི་ཕྲག་མང་པོས་དེ་རིང་བར་ངོ་རྒོལ་རྒྱུན་ཆད་མེད་པར་བྱེད་བཞིན་ཡོད། འོན་ཀྱང་དེ་དམངས་གཙོའི་ཁྱད་ཆོས་སུ་རྩི་བཞིན་ཡོད་པ་ལས་གཞུང་ལ་ངོ་རྒོལ་བྱེད་ཀྱིན་འདུག སྲིད་འཛིན་ལ་ངོ་རྒོལ་བྱེད་བཞིན་འདུག་ཅེས་ཉེས་འདོགས་བྱེད་མཁན་སུ་ཡང་མེད་པ་མ་ཟད། ད་དུང་དམངས་གཙོའི་གཞུང་གི་ཁྱད་ཆོས་སུ་བསྔགས་བརྗོད་བྱེད་བཞིན་ཡོད་ལ། ཨ་རིའི་མང་ཚོགས་ཀྱི་ངོ་རྒོལ་ལས་འགུལ་དེ་དག་རྒྱ་ནག་ནང་ཁུལ་དུ་ཤི་སྐུང་རོ་སྐུང་བྱས་བསྡད་ཡོད།
དེ་ལྟ་ན་ཡང་། ང་ཚོའི་བཙན་བྱོལ་སྲིད་གཞུང་ལ་མཚོན་ན། དམངས་གཙོ་ཟེར་བའི་ཐ་སྙད་སྐམ་པོ་ཞིག་གི་འོག་གཞི་ནས་ཡར་ལངས་གྲབས་བྱེད་བཞིན་ཡོད་སྟབས། དེའི་ཆབ་འབངས་སུ་གཏོགས་པའི་བཙན་བྱོལ་བ་བདུན་ཁྲི་མ་ཟིན་ཙམ་ཞིག་ཡོད་པ་དེ་དག་ཀྱང་དམངས་གཙོ་ཟེར་བའི་ཚིག་སྐམ་ཞིག་གི་རྗེས་སུ་འུད་འགྲོགས་བྱས་པ་ལས། དོན་ངོ་མར་དམངས་གཙོ་ཟེར་བ་དེ་ལ་འགྲེལ་བཤད་ཡག་པོ་ཞིག་བྱེད་ཐུབ་མཁན་དཀོན་པོ་ཡིན། དེར་བརྟེན་རྒྱལ་བ་ཇོ་ནང་པས་ཆོས་བརྒྱུད་སྤྱི་མཚུངས་ཀྱི་ཐོབ་ཐང་འཐབ་རྩོད་བྱས་པ་དེར་གཞུང་དམངས་གཉིས་ཀྱིས་ཁ་རྡུང་གཏོང་བཞིན་ཡོད་ལ། སྒེར་གྱི་གྲོགས་པོ་འགའ་རེས་ཀྱང་ཁྱེད་ཚོས་གཞུང་ལ་ངོ་རྒོལ་བྱས་སོང་ཞེས་གྲོགས་འབྲེལ་བཅད་མཁན་ཡང་བྱུང་མོད། དངོས་གནས་བཤད་ན། འདི་ནི་དམངས་གཙོའི་དགེ་མཚན་ཕྱོགས་ཙམ་དང་གཞུང་ལ་སེམས་དཀར་བྱེད་སྟངས་མ་ཤེས་པའི་སྐྱོན་རེད། དེ་བཞིན་སྲིད་གཞུང་གིས་ཀྱང་མི་མང་གིས་ཞུ་འབོད་ཙམ་བྱས་པར་སྐྱོན་བརྗོད་བྱེད་པ་ནི། དམངས་གཙོའི་ལམ་ལུགས་ལས་རིང་དུ་གྱེས་པའི་མངོན་རྟགས་གསལ་བོར་བསྟན་པ་རེད། གལ་ཏེ་སོ་སོའི་གཞུང་དང་ཆབ་སྲིད་མི་སྣར་ཞུ་འབོད་དང་རེ་བསྐུལ་ཙམ་ཡང་ཞུ་མི་ཆོག་པའི་དམངས་གཙོའི་སྲིད་གཞུང་ཞིག་ཡོད་ན། དེ་ནི་མིང་གིས་བཏག་ཚུལ་ཙམ་ལས་དོན་ལ་རྒྱ་ནག་དང་བྱང་ཀོ་རི་ཡའི་སྲིད་གཞུང་གཉིས་ཀྱི་སྤུན་ཟླར་གྱུར་བ་རེད།
གྲོས་གཞི།
གང་ལྟར་ངས་དེ་རིང་ཤོད་འདོད་པ་ནི། བཙན་བྱོལ་བོད་མིའི་བཅའ་ཁྲིམས་དང་འབྲེལ་ཆོས་བརྒྱུད་དབྱེ་འབྱེད་ཀྱི་སྐོར་ཡིན། བཙན་བྱོལ་བོད་མིའི་བཅའ་ཁྲིམས་ཀྱི་ལེའུ་གཉིས་པ། དོན་ཚན་དགུ་བར་“བོད་ཀྱི་ཡུལ་མི་ཚང་མ་ཁྲིམས་ཀྱི་མདུན་སར་འདྲ་མཉམ་ཡིན། ཕོ་མོ་དང་། རིགས་རུས། སྐད་ཡིག ཆོས་ལུགས། སེར་སྐྱ། དབུལ་ཕྱུག སྐྱེས་ཡུལ། སྤྱི་ཚོགས་ཀྱི་འབྱུང་ཁུངས། གོ་གནས། གནས་སྟངས་གཞན་དག་བཅས་ཀྱི་ཐོག་ནས་དབྱེ་འབྱེད་མེད་པར་ལེའུ་འདིར་འཁོད་ཀྱི་ཐོབ་ཐང་ཁག་ལ་ལོངས་སུ་སྤྱོད་ཆོག་པ་ཡིན།” ཞེས་བཀོད་ཡོད། དེའི་དོན་ནི་བོད་ཀྱི་ཡུལ་མི་ཡིན་ཕྱིན། ཕོ་མོ་སོགས་ཁྱད་མེད་ཁྲིམས་ཀྱི་མདུན་སར་འདྲ་མཉམ་ཡིན་པས་ཐོབ་ཐང་ཁག་ལ་གཅིག་མཚུངས་སུ་ལོངས་སྤྱོད་ཆོག་ཟེར་བ་རེད།
ཡང་དོན་ཚན་བཅུ་བར་“ཆོས་ལུགས་ཡོངས་རྫོགས་ཁྲིམས་ཀྱི་མདུན་སར་འདྲ་མཉམ་ཡིན།” ཞེས་བཀོད་ཡོད། དེའི་དོན་ནི་ཆོས་ལུགས་ཆོས་བརྒྱུད་ཡོངས་སུ་རྫོགས་པ་ཁྲིམས་ཀྱི་མདུན་སར་འདྲ་མཉམ་ཡིན། ཐོབ་ཐང་གཅིག་མཚུངས་སུ་ཡོད་ཟེར་བ་རེད།
འོན་ཀྱང་། དོན་ཚན་སོ་བདུན་པར་“བོད་མི་མང་སྤྱི་འཐུས་ལྷན་ཚོགས་ཀྱི་གྲུབ་ཆ། ཁ རྙིང་མ་དང༌། བཀའ་བརྒྱུད། ས་སྐྱ། དགེ་ལུགས། གཡུང་དྲུང་བོན་བཅས་ལྔ་པོ་རེ་རེ་ནས་འོས་བསྡུ་བྱས་པའི་སྤྱི་འཐུས་གཉིས་རེ།” ཞེས་ཇོ་ནང་ཆོས་བརྒྱུད་འཛིན་མཁན་གྱི་བོད་ཀྱི་ཡུལ་མི་རྣམས་ལ་བདམ་བྱ་འདེམས་བྱེད་ཀྱི་ཐོབ་ཐང་སོགས་མེད་པ་བྱས་ཡོད། འདི་གོང་གི་དོན་ཚན་དགུ་བ་དང་བཅུ་བ་གཉིས་དང་རྒྱབ་འགལ་ཆགས་ཡོད། ད་དུང་རང་རེའི་བཙན་བྱོལ་གཞུང་གིས་འདྲ་མཉམ་མིན་པའི་གནད་དོན་མང་པོ་ཞིག་ཀྱང་དངས་ལེན་བྱས་ཡོད། དཔེར་ན་བདམ་བྱ་འདེམས་བྱེད་ཀྱི་ཐོབ་ཐང་འདྲ་མཉམ་མིན་པ། དེ་བཞིན་དུ་ཆོས་དོན་ལྷན་ཚོགས་ཀྱི་ཁྲིམས་ཡིག་དང་སློབ་གསོའི་ཁྱབ་ཁུངས། བླ་ཆེན་ཁག་གི་གདན་ཐོབ། སློབ་དེབ་ཀྱི་བརྗོད་བྱ། དགེ་སློབ་ཀྱི་འབྱུང་ཁུངས། ཐ་ན་ཚོགས་ཆེན་སྐབས་ཀྱི་ཚོགས་ཞུགས་མི་སྣ་སོགས་མདོར་ན་འདྲ་མཉམ་དང་གཅིག་མཚུངས་མིན་པའི་གནས་ཚུལ་བརྩིས་ན་མི་ཚར་བ་ཞིག་ཡོད།
གནད་དོན་འདི་དག་ཁྲིམས་འགལ་ཙམ་མིན་པར་དོན་ཚན་འདིས་ཆོས་བརྒྱུད་བར་ལ་དངོས་སུ་དབྱེ་འབྱེད་ཆེན་པོ་བྱས་ཡོད་པས་འདི་བཏང་སྙོམས་སུ་བཞག་ན་རྩ་བ་ནས་འགྲིག་ཐབས་མེད་ལ། ཁྲིམས་ལུགས་རབ་འབྱམས་པའི་ལག་འཁྱེར་སྐམ་པོ་དགུ་བརྩེགས་ཡོད་ཀྱང་། འདི་ལ་དོན་མཐུན་གྱི་འགྲེལ་བཤད་བྱེད་དཀའ། དབྱེ་འབྱེད་བྱེད་པ་(discriminate)འདི་ཧ་ཅང་གི་འཇིགས་སུ་རུང་བའི་བྱ་སྤྱོད་ཅིག་ཡིན། འདིའི་ནང་དུ་ཆོས་ལུགས་དང་། མི་རིགས། སྐད་ཡིག དབུལ་ཕྱུག ཕོ་མོ། ཤ་མདོག་སོགས་ཀྱང་ཚུད་ཡོད། དེས་ན་བཙན་བྱོལ་སྲིད་གཞུང་འདི་དོན་ངོ་མའི་དམངས་གཙོ་དང་ཁྲིམས་མཐུན་གྱི་གཞུང་ཞིག་བྱེད་འདོད་ཡོད་ན། ཐོག་མར་བཅའ་ཁྲིམས་ནང་གི་ནང་འགལ་དེ་དག་དང་། ལྷག་པར་དུ་དབྱེ་འབྱེད་ཀྱི་ཐ་སྙད་དེ་དག་མར་གྱི་ནང་གི་སྤུ་བཏོན་པ་བཞིན་རྩ་མེད་བཟོས་ནས་ཡོད་ཚད་འདྲ་མཉམ་དུ་སྤྱོད་ཆོག་པའི་དོན་དམ་པའི་དམངས་གཙོའི་སྲིད་གཞུང་ཞིག་འཛུགས་བསྐྲུན་བྱེད་དགོས།
དེས་ན་འདིར་སྐབས་བཅུ་དྲུག་པའི་གྲོས་ཚོགས་འཚོགས་དུས་གསུམ་པར་ཆེད་དུ་གྲོས་མོལ་ཞིག་བྱེད་འདོད་བྱུང་། ན་ནིང་རྒྱལ་སྤྱིའི་ཇོ་ནང་སྐུ་ཚབ་ལྷན་འཚོགས་ཐེངས་དང་པོའི་གྲོས་ཆོད་སྙན་ཞུ་གྲོས་ཚོགས་ལ་ཕུལ་རྗེས་ཚོགས་དྲུང་ནས་ཕྱི་ལོ་ ༢༠༡༦ ཟླ་ ༡༠ ཚེས་ ༤ འཁོད་པའི་ཡིག་ལན་ནང་གསལ། “སྐབས་ ༡༦ གྲོས་ཚོགས་ཚོགས་དུས་ ༣ པའི་སྐབས་སྤྱི་འཐུས་རྣམ་པ་རྒྱས་འཛོམས་བཞུགས་མོལ་ཚོགས་འདུ་གནང་སྐབས་བཀའ་བསྡུར་གྱིས་ལན་གསལ་འབུལ་རྒྱུ་ཡིན་”ཞེས་བྲིས་པ་ལྟར། ང་ཚོས་ད་ལན་ཚོགས་དུས་གསུམ་པའི་ཐོག ཇོ་ནང་ཆོས་བརྒྱུད་ལ་སྤྱི་འབངས་ཀྱི་ཐོབ་ཐང་གཅིག་མཚུངས་སུ་གནང་བའི་རེ་བ་དང་ཡིད་ཆེས་བྱས་ནས་སྒུག་བསྡད་ཡོད།
དེ་སྔོན་ང་ཚོས་དམིགས་བསལ་ཚོགས་ཆེན་ཐེངས་བརྒྱད་པའི་ཐོག དམངས་གཙོའི་བཟང་སྲོལ་ལྟར་ཞུ་འབོད་ལས་འགུལ་མུ་མཐུད་དུ་སྤེལ་རྒྱུར་མང་མོས་ཐོག་གྲོས་ཆོད་བྱུང་ཡོད་མོད། རེ་ཞིག་ཚོགས་དྲུང་ལས་ཁུངས་ཀྱི་བཀའ་ལན་ལྟར་རེ་བ་བཟང་ས་དང་། གྲ་སྒྲིག་སྡུག་ས་ནས་བྱེད་རྒྱུ་ཐག་གཅོད་བྱས་ཏེ། གནས་སྐབས་རིང་ཞུ་འབོད་ལས་འགུལ་རིགས་ཕྱིར་འཐེན་བྱས་ཡོད།
དེས་ན་ཚོགས་དུས་གསུམ་པའི་ཐོག་བསམ་ཚུལ་ཚིག་གསུམ་ཤོད་འདོད་བྱུང་།
དང་པོ།༽ གོང་གསལ་ལྟར་བཅའ་ཁྲིམས་དོན་ཚན་སོ་བདུན་པའི་ནང་གསེས། ཁ “རྙིང་མ་དང༌། བཀའ་བརྒྱུད། ས་སྐྱ། དགེ་ལུགས། གཡུང་དྲུང་བོན་བཅས་ལྔ་པོ་རེ་རེ་ནས་འོས་བསྡུ་བྱས་པའི་སྤྱི་འཐུས་གཉིས་རེ།” ཞེས་པ་རྙིང་མ་དང༌། བཀའ་བརྒྱུད། ས་སྐྱ། ཇོ་ནང་། དགེ་ལུགས། གཡུང་དྲུང་བོན་བཅས་དྲུག་པོ་རེ་རེ་ནས་འོས་བསྡུ་བྱས་པའི་སྤྱི་འཐུས་གཉིས་རེ་ཞེས་འཁོད་རྒྱུ་དེ་རེད། དེ་ནས་བཟུང་ཆོས་ལུགས་ཡོངས་རྫོགས་ཁྲིམས་ཀྱི་མདུན་སར་འདྲ་མཉམ་ཆགས་པ་རེད། དབྱེ་འབྱེད་ཟེར་བའི་སྐད་ཆ་དེའི་མཇུག་བསྒྲིལ་བ་རེད།
གཉིས་པ།༽ བཅའ་ཁྲིམས་དོན་ཚན་སོ་བདུན་པའི་ནང་གསེས། ཁ “རྙིང་མ་དང༌། བཀའ་བརྒྱུད། ས་སྐྱ། དགེ་ལུགས། གཡུང་དྲུང་བོན་བཅས་ལྔ་པོ་རེ་རེ་ནས་འོས་བསྡུ་བྱས་པའི་སྤྱི་འཐུས་གཉིས་རེ།” ཞེས་པ་དེ་ཕྱིར་བསྡུ་བྱེད་དགོས། འདི་ཡང་ཐབས་ལམ་སྟབས་བདེ་ཞིག་རེད།
གསུམ་པ།༽ ཡང་ན་གོང་གི་ཐ་སྙད་དེ་དག་གི་ཚབ་ཏུ་ཆོས་བརྒྱུད་ཁག་ནས་འོས་བསྡུ་བྱས་པའི་སྤྱི་འཐུས་གཉིས་རེ་ཞེས་བཀོད་ཅིང་། ཆོས་དོན་ལས་ཁུངས་ཀྱི་ཁྲིམས་ཡིག་དང་། ལྷན་ཁང་ཁག་གི་སྒྲིག་གཞི་སོགས་མདོར་ན་གཞུང་འབྲེལ་ཡིག་ཆ་ཡོད་ཚད་ཀྱི་ནང་དུ་བོད་ཀྱི་ཆོས་བརྒྱུད་ཁག་ཅེས་ཡིག་འཇོག་བྱེད་ཐུབ་ན། ཆོས་བརྒྱུད་དབྱེ་འབྱེད་ཀྱི་ཐ་སྙད་དེ་དངོས་སུ་མངོན་མེད་པས། ང་ཚོས་ཀྱང་གནས་སྐབས་རིང་སྲིད་གཞུང་གི་བྱེད་ཕྱོགས་ལ་བརྩི་བཀུར་བྱེད་ཆོག་ལ། སྲིད་གཞུང་གི་ངོས་ནས་ཀྱང་ཆོས་བརྒྱུད་དབྱེ་འབྱེད་བྱས་མེད་ཅེས་འགྲེལ་བཤད་བྱེད་ཚུལ་ཞིག་ཡོད་པས་བྱེད་ཐབས་འདི་གཉིས་ཕན་གྱི་ཐབས་ལམ་ཞིག་ཏུ་མཐོང་གིན་ཡོད་པས་གྲོས་གཞི་འདི་གསུམ་ལས་གང་རུང་ཞིག་ཐག་གཅོད་བྱེད་ཐུབ་ན་དགེ་མཚན་ཆེ་བར་མངོན།
མཐའ་སྡོམ།
གལ་ཏེ་གོང་གི་དོན་ཚན་གསུམ་པོའི་གཅིག་ཀྱང་དངས་ལེན་མ་བྱས་པ་ཡིན་ན། བཅའ་ཁྲིམས་དོན་ཚན་བཅུ་བར་“ཆོས་ལུགས་ཡོངས་རྫོགས་ཁྲིམས་ཀྱི་མདུན་སར་འདྲ་མཉམ་ཡིན།” (All religious denominations are equal before the law.) ཞེས་པ་ལྟར། ཁྲིམས་འགལ་གྱི་བྱ་སྤྱོད་མཐའ་དག་ཁྲིམས་ལ་གཏུགས་ནས་ཁྲིམས་ལྟར་ཐག་གཅོད་བྱེད་རྒྱུ་ལས་ལམ་ཁ་གཞན་མེད་པས། འབྲེལ་ཡོད་རྣམ་པ་ཚོར་ཁྲིམས་ཁང་དུ་མཇལ་འཛོམས་བྱེད་རྒྱུའི་དུས་ཚོད་བཀོད་བསྒྲིག་མི་བྱེད་ཐབས་མེད་ཡིན་པས་དེ་ལུགས་དགོངས་བཞེས་ཡོང་བ་ཞེས་ཞུ་རྒྱུ་ཡིན།
ཕྱི་ལོ་ ༢༠༡༧ ཟླ་ ༣ ཚེས་ ༡༤ ཉིན།

robotstxt: allowed

filter: keep


text:
ཝུའུ་དབྱིང་ཅེས་གསུང་བཤད་གནང་བ། པའེ་ཁྲུན་ལི་དང་ཆེ་དགྲ་ལྷ་རྣམ་གཉིས་ཀྱིས་འཐབ་ཇུས་མཉམ་ལས་ཀྱི་གྲོས་མཐུན་ལ་མཚན་རྟགས་བཀོད་པ།
འདི་ནི་ཟླ་3ཚེས་24ཉིན་གྱི་ཕྱི་དྲོ་རང་སྐྱོང་ལྗོངས་ཀྱིས་ཀྲུང་གོ་ཚན་རིག་ཁང་དང་མཉམ་དུ་ལྷ་སར་ཚན་རྩལ་མཉམ་ལས་བཞུགས་མོལ་ཚོགས་འདུ་འཚོགས་པ་དང་འབྲེལ《བོད་རང་སྐྱོང་ལྗོངས་མི་དམངས་སྲིད་གཞུང་དང་ཀྲུང་གོ་ཚན་རིག་ཁང་གི“ལོ་ལྔ་ཚན་བཅུ་གསུམ་པའི”རིང་གི་འཐབ་ཇུས་མཉམ་ལས་གྲོས་མཐུན》ལ་མིང་རྟགས་བཀོད་པ།
ཚེས་24ཉིན་གྱི་ཕྱི་དྲོ་རང་སྐྱོང་ལྗོངས་ཀྱིས་ཀྲུང་གོ་ཚན་རིག་ཁང་དང་མཉམ་དུ་ལྷ་སར་ཚན་རྩལ་མཉམ་ལས་ཀྱི་བཞུགས་མོལ་ཚོགས་འདུ་འཚོགས་པ་དང་འབྲེལ《བོད་རང་སྐྱོང་ལྗོངས་མི་དམངས་སྲིད་གཞུང་དང་ཀྲུང་གོ་ཚན་རིག་ཁང་གི“ལོ་ལྔ་ཚན་བཅུ་གསུམ་པའི”རིང་གི་འཐབ་ཇུས་མཉམ་ལས་གྲོས་མཐུན》ལ་མིང་རྟགས་བཀོད་པ་རེད།
རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་བཞུགས་མོལ་ཚོགས་འདུ་གཙོ་སྐྱོང་གནང་བ་དང་འབྲེལ་གསུང་བཤད་ཀྱང་གནང་བ་དང་། ཀྲུང་གོ་ཚན་རིག་ཁང་ཏང་ཙུའི་ཧྲུའུ་ཅི་ཡོན་ཀྲང་པའེ་ཁྲུན་ལིས་གསུང་བཤད་གནང་བ་དང་འབྲེལ་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷ་དང་ལྷན་དུ་འཐབ་ཇུས་མཉམ་ལས་ཀྱི་གྲོས་མཐུན་ལ་མཚན་རྟགས་བཀོད་པ་རེད། རང་སྐྱོང་ལྗོངས་ཀྱི་འགོ་ཁྲིད་ཙེང་དབན་མིང་དང་། ཉི་མ་ཚེ་རིང་། ཧྥང་ལིང་མིན། དབང་ཧའེ་ཀྲོའུ། པད་མ་རྣམ་རྒྱལ་བཅས་བཞུགས་མོལ་ཚོགས་འདུར་ཕེབས་ཡོད་པ་རེད།
ཝུའུ་དབྱིང་ཅེས་རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཚབ་ཞུས་ནས་པའེ་ཁྲུན་ལི་དང་བཅས་པ་བོད་དུ་ལས་དོན་ལ་མཛུབ་ཁྲིད་གནང་བར་ཕེབས་པར་སྤྲོ་སེམས་འཁོལ་བའི་དགའ་བསུ་ཞུས་པ་དང་འབྲེལ། ཀྲུང་གོ་ཚན་རིག་ཁང་གིས་དུས་ཡུན་རིང་པོའི་ནང་བོད་ཀྱི་བྱ་གཞག་ཁག་ལ་ཐུགས་ཁུར་དང་རྒྱབ་སྐྱོར་གནང་བར་སྙིང་དབུས་ནས་ཐུགས་རྗེ་ཆེ་ཞུས་ཤིང་། ཁོང་གིས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག རང་སྐྱོང་ལྗོངས་ཏང་ཨུད་དང་སྲིད་གཞུང་གིས་ཏང་གི་ཚོགས་ཆེན་བཅོ་བརྒྱད་པ་དང་། སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་། བཞི་པ། ལྔ་པ། དྲུག་པ། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པ་བཅས་ཀྱི་དགོངས་དོན་ལག་བསྟར་དོན་འཁྱོལ་གཏིང་ཟབ་བྱེད་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་དང་། ལྷག་དོན་དུ་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་ལག་བསྟར་དོན་འཁྱོལ་བྱས་ནས“ཕྱོགས་ལྔ་གཞི་གཅིག”གི་སྤྱིའི་བཀོད་སྒྲིག་དང“ཕྱོགས་ཡོངས་བཞིའི”འཐབ་ཇུས་བཀོད་སྒྲིག་མཐའ་འཁྱོངས་དང་། ཏང་གི་བོད་སྐྱོང་མཛད་ཇུས་མཐའ་འཁྱོངས། ཁྲིམས་བཞིན་བོད་སྐྱོང་དང་། དམངས་ཕྱུག་བོད་དར། ཡུན་རིང་བོད་སྐྲུན། མི་སེམས་གཅིག་འགྲིལ། རྨང་གཞི་བརྟན་གཏོང་བཅས་ཀྱི་རྩ་དོན་གལ་ཆེན་མཐའ་འཁྱོངས་བཅས་བྱས་ཏེ་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཡོང་བ་བྱེད་རྒྱུ་སྤྱིའི་དམིགས་ཚད་དུ་འཛིན་པ་དང་། མེས་རྒྱལ་གོང་བུ་གཅིག་གྱུར་ལ་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་རྒྱུ་དེ་ལས་ཀའི་དམིགས་ས་དང་ཤུགས་རྒྱག་སར་བརྩི་བ། དམངས་འཚོ་ལེགས་བཅོས་དང་མི་སེམས་གཅིག་འགྲིལ་ཡོང་བ་བྱེད་རྒྱུ་དེ་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འགོ་འཛུགས་ས་དང་དོན་ལ་བབས་སར་བརྩི་བ། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་བྱེད་རྒྱུ་དེ་དཔལ་འབྱོར་ལས་དོན་གྱི་གཙོ་རྐང་དུ་བརྩི་བ། ཏང་གིས་ཏང་ལ་དོ་དམ་དང་ཏང་ནན་པོས་སྐྱོང་རྒྱུ་དེ་ལས་དོན་ཁག་ལ་སྐུལ་འདེད་གཏོང་བའི་འགན་ལེན་གལ་ཆེན་ལ་བརྩི་བ། སྒྱུར་འཕེལ་བརྟན་གསུམ་ལ་དམ་པོར་དམིགས་པ། འགག་སྒྲོལ་དཀའ་སེལ་གྱིས་ཞན་ཆ་གསབ་པ། གསར་འབྱེད་གསར་གཏོད་ཀྱིས་ཚད་བརྒལ་ཡོང་བ་བྱེད་པ། གནད་སྨིན་དབུལ་སྒྲོལ་ལ་ཕན་འབྲས་ཐོན་པ་བྱེད་པ། ཡིད་ཆེས་བརྟན་པོས་འབྱོར་འབྲིང་ཕྱོགས་སུ་སྐྱོད་པ་བཅས་བྱས་ནས་ལས་དོན་ཁག་གི་རྣམ་པ་གསར་པ་བཏོད་ཡོད། གྲུབ་འབྲས་དེ་དག་ཐོབ་པ་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་བྱམས་བརྩེའི་ཐུགས་ཁུར་དང་ཁ་འབྲལ་ཐབས་མེད་པ་དང་། ཀྲུང་དབྱང་དང་རྒྱལ་ཁབ་ལས་ཁུངས་དང་། བོད་སྐྱོར་ཞིང་ཆེན་དང་གྲོང་ཁྱེར་དང་ཁེ་ལས་ཀྱི་སྒེར་སེམས་མེད་པའི་རོགས་སྐྱོར་དང་ཁ་འབྲལ་ཐབས་མེད་ལ། ཀྲུང་གོ་ཚན་རིག་ཁང་གི་ཤུགས་ཆེའི་རྒྱབ་སྐྱོར་དང་ཡང་ཁ་འབྲལ་ཐབས་མེད་ཅེས་གསུངས་པ་རེད།
ཝུའུ་དབྱིང་ཅེས་ཀྲུང་གོ་ཚན་རིག་ཁང་གིས་སྔ་ཕྱི་བར་གསུམ་དུ་ཏང་དང་རྒྱལ་ཁབ་ཀྱི་འཐབ་ཇུས་ཁྱོན་ཡོངས་ཀྱི་མཐོ་ཚད་དང་ཏང་དང་། མི་རིགས། མི་དམངས་བཅས་ལ་འགན་འཁུར་བའི་མཐོ་ཚད་ཐོག་ནས་མཚོ་བོད་ས་མཐོའི་ཚན་རིག་ཞིབ་འཇུག་ལས་དོན་ནང་ཧུར་ཐག་ཞུགས་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། ཀྲུང་གོ་ཚན་རིག་ཁང་གིས་རྒྱལ་ཁབ་ཀྱི་འཕེལ་རྒྱས་འཐབ་ཇུས་ལ་དམ་པོར་དམིགས་ནས་རྒྱལ་ཡོངས་ཀྱི་ཚན་རྩལ་ཚོགས་ཆེན་དང་ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པའི་དགོངས་དོན་ལག་བསྟར་དོན་འཁྱོལ་ནན་ཏན་བྱས་ཏེ་བོད་དང་མཉམ་ལས་བྱེད་པའི་ཁྱབ་ཁོངས་རྒྱུན་ཆད་མེད་པར་ཆེ་རུ་གཏོང་བ་དང་མཉམ་ལས་ཀྱི་རིམ་པ་མཐོ་རུ་བཏང་ནས་ཁོར་ཡུག་སྲུང་སྐྱོང་དང་། ཡོམ་འགོག་གེགས་སེལ། ཚན་རྩལ་ཤེས་ལྡན་མི་སྣ་གསོ་སྐྱོང་སོགས་ཀྱི་ཐད་བོད་ལྗོངས་འཕེལ་རྒྱས་ཡོང་ཆེད་ལེགས་སྐྱེས་གལ་ཆེན་ཕུལ་ཡོད་ཅེས་གསུངས་པ་རེད།
ཝུའུ་དབྱིང་ཅེས་མིག་སྔ་དང་སླད་ཕྱིན་གྱི་དུས་སྐབས་ཤིག་རིང་ནི་རང་ལྗོངས་ཀྱིས་རྒྱུན་མཐུད་བརྟན་ལྷིང་དང་ཕྱོགས་ཡོངས་ནས་བརྟན་ལྷིང་རྒྱུན་འཁྱོངས་དང་ཡུན་རིང་བདེ་འཁོད་ཕྱོགས་སུ་སྐྱོད་པའི་འགག་རྩའི་དུས་མཚམས་ཤིག་དང་། དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་པ་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་རྒྱལ་ཁ་ཕུ་ཐག་གཅོད་པའི་དུས་མཚམས་ཤིག སྣོད་བཅུད་ནུས་པའི་ཁུལ་འཛུགས་སྐྲུན་ལ་དམ་འཛིན་དང་རང་བརྟེན་འཕེལ་རྒྱས་ནུས་པ་ཆེ་རུ་གཏོང་བའི་དུས་མཚམས་གལ་ཆེན་ཞིག་རེད། རང་སྐྱོང་ལྗོངས་ཀྱིས་ཀྲུང་གོ་ཚན་རིག་ཁང་དང“ལོ་ལྔ་ཚན་བཅུ་གསུམ་པའི”རིང་གི་འཐབ་ཇུས་མཉམ་ལས་ཀྱི་གྲོས་མཐུན་ལ་མིང་རྟགས་བཀོད་པ་དེ་ཐོག་ནས་ཕྱོགས་གཉིས་པོའི་མཉམ་ལས་འཕེལ་རྒྱས་ཀྱི་དུས་མཚམས་གསར་པ་ཞིག་ཏུ་སླེབས་པ་མཚོན་པས། བོད་ཀྱིས་འཕེལ་རྒྱས་གཏོང་སྟངས་སྒྱུར་བ་དང་། འཕེལ་རྒྱས་ཀྱི་སྤུས་ཚད་མཐོ་རུ་དང་ཕན་འབྲས་ཆེ་རུ་འགྲོ་རྒྱུར་སྐུལ་འདེད་ཐུབ་ངེས་ཡིན་པ་དང་། བོད་ཀྱི་སྣོད་བཅུད་ཤེས་དཔལ་འཛུགས་སྐྱོང་དང་། རྒྱལ་ཁབ་ཀྱི་བདེ་འཇགས་སྲུང་ཡོལ་གལ་ཆེན་མགྱོགས་མྱུར་བསྐྲུན་རྒྱུར་སྐུལ་འདེད་ཐུབ་ངེས་ཡིན་པས་བོད་ལྗོངས་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཡོང་རྒྱུར་སྐུལ་འདེད་གཏོང་བ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་རྒྱུར་གལ་ཆེ་ལ་གཏིང་ཟབ་པའི་དོན་སྙིང་ལྡན་ཡོད། རང་སྐྱོང་ལྗོངས་ཀྱི་འབྲེལ་ཡོད་སྡེ་ཚན་གྱིས་ནུས་ཤུགས་ཡོད་རྒུས་ཀྲུང་གོ་ཚན་རིག་ཁང་གིས་ལས་དོན་སྤེལ་རྒྱུར་རྒྱབ་སྐྱོར་དང་གཞོགས་འདེགས་བྱས་ནས་གྲོས་མཐུན་གྱི་ནང་དོན་དོན་འཁྱོལ་ནན་ཏན་བྱེད་པ་དང་། འབྲེལ་གཏུག་སྤེལ་རེས་ལ་ཤུགས་སྣོན་བརྒྱབ་སྟེ་མཉམ་ལས་ཀྱི་རིམ་པ་མཐོ་རུ་གཏོང་དགོས། ཕྱོགས་གཉིས་པོས“ལོ་ལྔ་ཚན་བཅུ་གསུམ་པའི”རིང་མཉམ་ལས་བྱེད་ཤུགས་སྔར་བས་ཆེ་རུ་བཏང་ནས་བོད་ཀྱི་ཐོན་ཁུངས་ཀྱི་ལེགས་ཆ་དང་ཐོན་ལས་ཀྱི་ལེགས་ཆ་དེ་ཀྲུང་གོ་ཚན་རིག་ཁང་གི་ཚན་རྩལ་གྱི་ལེགས་ཆ་དང་ཤེས་ལྡན་མི་སྣའི་ལེགས་ཆ་དང་ཟུང་འབྲེལ་དམ་ཟབ་བྱས་ཏེ་ས་མཐོའི་སྣོད་བཅུད་སྲུང་སྐྱོང་དང་སྣོད་བཅུད་བདེ་འཇགས་སྲུང་ཡོལ་འཛུགས་སྐྲུན་ལ་སྐུལ་འདེད་གཏོང་བ་དང་། ས་མཐོའི་སྐྱེ་དངོས་ཐོན་ཁུངས་གསར་སྤེལ་དང་ལེགས་ཆ་ལྡན་པའི་ཐོན་ལས་སྐྱེད་སྲིང་འཕེལ་རྒྱས་མགྱོགས་མྱུར་གཏོང་བ། གསེར་གླིང་མཚོ་རྒྱལ་ཁབ་རིམ་པའི་རང་བྱུང་སྲུང་སྐྱོང་ཁུལ་སྲུང་སྐྱོང་དང་འཕེལ་རྒྱས་ལ་སྐུལ་འདེད་གཏོང་བ། ཚན་ཞིབ་མཉམ་ལས་དང་ཤེས་ལྡན་མི་སྣ་གསོ་སྐྱོང་ལ་སྔར་བས་ཤུགས་སྣོན་རྒྱག་པ། འཐབ་ཇུས་མཉམ་ལས་གྲོས་མཐུན་གྱི་ནང་དོན་དོན་ཐོག་ཏུ་འཁྱོལ་བ་བཅས་བྱས་ནས་ལེགས་ཆ་ཕན་གསབ་དང་གཉིས་ཁེ་གཉིས་ཕན་དངོས་འབྲེལ་ཡོང་བ་བྱེད་རྒྱུའི་རེ་བ་ཡོད། ཀྲུང་གོ་ཚན་རིག་ཁང་གིས་ཚན་ཞིབ་ཐོན་ཁུངས་ཀྱི་ལེགས་ཆ་འདོན་སྤེལ་བྱས་ནས་ལྗོངས་ཏང་ཨུད་དང་སྲིད་གཞུང་གིས་བཏོན་པའི“འབྲེལ་བ་ཆ་བཅུ་གསུམ”ཇི་ལྟར་བྱས་ནས་ཐག་གཅོད་དེ་བས་ཡག་པ་བྱེད་ཆེད། ཐབས་དང་ཇུས་འདོན་པ་དང་རོགས་རམ་དང་རྒྱབ་སྐྱོར་བྱེད་རྒྱུའི་རེ་བ་ཡོད་ཅེས་གསུངས་པ་རེད།
པའེ་ཁྲུན་ལིས་ཀྲུང་གོ་ཚན་རིག་ཁང་གིས་དུས་ཡུན་རིང་པོའི་ནང་བོད་དང་ཚན་རྩལ་མཉམ་ལས་བྱེད་རྒྱུར་ཚད་མཐོའི་མཐོང་ཆེན་བྱས་པ་དང་འབྲེལ། བོད་ལྗོངས་འདི་ཉིད་ཚན་རྩལ་གྲུབ་འབྲས་གཞན་སྒྱུར་ལས་དོན་གྱི་གཙོ་གནད་ཁུལ་ཞིག་ཏུ་བརྩི་གི་ཡོད། 2003ལོ་དང་2009ལོར་རེས་སྐོར་གཉིས་ཀྱི་ཚན་རྩལ་མཉམ་ལས་ཀྱི་གྲོས་མཐུན་ལ་མིང་རྟགས་བཀོད་ཚུན། ཚན་རིག་ཁང་དང་རང་སྐྱོང་ལྗོངས་ཕྱོགས་གཉིས་པོས་བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་ཚན་རྩལ་གྱི་དགོས་མཁོར་གཞིགས་ནས་ཕྱོགས་ཡོངས་དང་། རིམ་པ་མང་བ། ཁྱབ་ཁོངས་ཆེ་བ་བཅས་ཀྱི་དོན་གཉེར་མཉམ་ལས་བྱེད་པར་དགའ་འོས་པའི་འཕེལ་རྒྱས་དང་གྲུབ་འབྲས་མངོན་གསལ་དོད་པོ་ཐོན་ཡོད། “ལོ་ལྔ་ཚན་བཅུ་གསུམ་པའི”རིང་ཀྲུང་གོ་ཚན་རིག་ཁང་གིས་བོད་དང་ཚན་རྩལ་མཉམ་ལས་བྱེད་རྒྱུ་དེ་ས་ཁོངས་མཉམ་ལས་ཀྱི་འཐབ་ཇུས་གཙོ་གནད་ཅིག་ཏུ་བརྩིས་ནས་བོད་ཀྱི་མི་རིགས་མཐུན་སྒྲིལ་དང་། སྤྱི་ཚོགས་བརྟན་ལྷིང་། དམངས་འཚོ་ལེགས་བཅོས་བཅས་ཀྱི་ཚན་རྩལ་གྱི་དགོས་མཁོ་དང་ཟུང་འབྲེལ་དམ་ཟབ་བྱས་ནས་དཔལ་འབྱོར་དང་སྤྱི་ཚོགས་ཀྱི་ཕན་ནུས་མངོན་གསལ་ལྡན་པའི་དཔེ་སྟོན་གཞན་སྒྱུར་གྱི་འདུ་འགོད་གལ་ཆེན་ཁག་གཅིག་ལག་བསྟར་བྱས་ཏེ་ཚན་རྩལ་འཕེལ་རྒྱས་ཀྱིས་ས་གནས་དེ་གའི་དཔལ་འབྱོར་དང་སྤྱི་ཚོགས་འཕེལ་རྒྱས་ཆེད་ལེགས་སྐྱེས་འབུལ་ཚད་ཆེ་རུ་ཤུགས་ཆེན་བཏང་ཐོག མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ཆེད་སྒུལ་ཤུགས་ཀྱི་འབྱུང་ཁུངས་གསར་པ་མཁོ་འདོན་བྱས་ཡོད། གོམ་སྟབས་རྗེས་མར་ཀྲུང་གོ་ཚན་རིག་ཁང་དང་རང་སྐྱོང་ལྗོངས་ཀྱི་མཉམ་ལས་ལས་དོན་ཡག་པོ་སྒྲུབ་པར་ས་ཁོངས་ཀྱི་དགོས་མཁོ་གལ་ཆེན་ལ་དམིགས་ཏེ་གྲུབ་འབྲས་ཆེན་པོ་ཐོབ་པའི་བརྩོན་ལེན་བྱེད་པ་དང་། ཕྱོགས་གཉིས་པོའི་ལེགས་ཆ་ལྡན་པའི་ཐོན་ཁུངས་བསྡུ་རུབ་བྱས་ནས་གསར་གཏོད་ཀྱི་ལས་སྟེགས་བསྐྲུན་རྒྱུར་སྐུལ་འདེད་གཏོང་བ། མཉམ་ལས་ཀྱི་སྒྲིག་གཞི་དང་ལམ་སྲོལ་གསར་གཏོད་བྱས་ཏེ་གྲུབ་འབྲས་གཞན་སྒྱུར་བྱེད་མགྱོགས་སུ་གཏོང་བ། ཤེས་ལྡན་མི་སྣའི་དཔུང་ཁག་འཛུགས་སྐྱོང་ལ་སྐུལ་འདེད་བཏང་ནས་མཉམ་ལས་ཀྱི་ཤེས་ལྡན་མི་སྣའི་རྨང་གཞི་བརྟན་དུ་གཏོང་དགོས་ཞེས་གསུངས་པ་རེད།


text:
བོད་ཀྱི་ཡུལ་འདིར་འགྲོ་བ་མིའི་འཇིག་རྟེན་ཆགས་པའི་དུས་ཚོད་ཡུལ་ཁམས་གཞན་དང་འདྲ་བ་ཤིན་ཏུ་སྔ་བ་ཇི་བཞིན་རིག་གནས་དང་ཆོས་ལུགས་སོགས་ཐོག་མར་བྱུང་བའི་དུས་ཚོད་ཀྱང་འདི་ནས་མི་ལོ་བཞི་སྟོང་གི་ཡར་སྔོན་དུ་ཐག་བཅད་ན་ལུང་དང་རིགས་པའི་གནོད་པ་ཅི་ཡང་མི་འབྱུང་། གདོད་མའི་བོན་ནི་བོད་མི་ཐུན་མོང་གི་བསམ་བློ་ལས་འཁྲུངས་པའི་སྤྱི་ཚོགས་ཀྱི་རྣམ་པ་ཤིན་ཏུ་གསལ་བའི་ཆོས་ལུགས་ཤིག་སྟེ། དེ་ལ་ལུང་དང་རིགས་པས་ལེགས་པར་བསྒྲུབས་པའི་རིག་གཞུང་ཆ་ཚང་ལ་རྒྱ་ཆེ་བ་ཞིག་མེད་ཀྱང་གསང་བ་ལྐོག་གྱུར་གྱི་ལྷ་འདྲེ་ཡོད་པར་འདོད་པའི་ལྟ་བ་དང་། ལྷ་མཆོད་འདྲེ་འདུལ་གྱི་ཆོ་ག་རིམ་གྲོ་སྤེལ་བའི་སྤྱོད་པ། མཐའ་ཐུག་གི་འབྲས་བུ་གནོད་འཚེ་དང་བར་ཆད་བསལ་ཅིང་ཕན་པ་དང་བདེ་བ་དོན་གཉེར་བྱེད་པ་སོགས་ལྟ་སྤྱོད་ཆ་ཚང་བ་ཞིག་ཡོད་པའི་ཆ་ནས་ཆོས་ལུགས་ཤིག་ཡིན་པ་ཚད་མས་གྲུབ་པ་དང་། ཆོས་ལུགས་དེ་ཐོག་མར་དར་བའི་དུས་ཚོད་ཐག་གཅོད་པར་དཀའ་མོད་གཡུང་དྲུང་གི་བོན་མ་དར་བའི་སྔ་ནས་ཡོད་པ་ཐག་བཅད་ཐུབ་སྟེ། དེ་ལྟར་ཐག་བཅད་པས་བོད་ལ་ཆོས་ལུགས་ཤིག་སྔ་མོ་ནས་ཡོད་པའི་དབང་གིས་ཕྱི་ཆོས་ལུགས་ཀྱི་རྣམ་པ་ལ་ནང་རིག་གནས་ཀྱི་དོན་སྙིང་ཕུན་སུམ་ཚོགས་པ་དང་ལྡན་པའི་གདོད་མའི་བོན་གྱི་རིག་གནས་ཤིག་སྔ་མོ་ནས་གྲུབ་ཟིན་པའི་བདེན་དོན་ར་སྤྲོད་ཡང་དག་པར་བྱས་ཟིན། འཛམ་བུ་གླིང་འདིའི་མི་རིགས་སོ་སོའི་རིག་གནས་ཀྱི་ཐོག་མར་ཆོས་ལུགས་དང་འབྲེལ་ཞིང་འགྲོ་བ་མིའི་རིགས་ཀྱི་རྣམ་པ་སྣ་ཚོགས་པའི་རིག་གནས་མང་ཆེ་བ་ཆོས་ལུགས་རང་ལས་བྱུང་བ་ཇི་བཞིན་བོད་ཀྱི་རིག་གནས་འདི་ཉིད་ཀྱང་ཐོག་མར་གདོད་མའི་བོན་ལུགས་ཀྱི་རྣམ་པ་ཉིད་དུ་གསར་ཐོན་བྱུང་ལ། འདི་ནས་མི་ལོ་སུམ་སྟོང་དགུ་བརྒྱ་ལྷག་གི་སྔ་རོལ་དུ་གདོད་མའི་བོན་གྱི་རིག་གནས་དེ་དག་ལ་ལེགས་ཉེས་བླང་དོར་མང་པོ་མཛད་དེ་ལྟ་བ་གསར་པས་ཡང་དག་པར་བརྒྱན་ནས་གཡུང་དྲུང་བོན་གྱི་རིག་གཞུང་གི་རྒྱུའི་བོན་ཐེག་པ་བཞིའི་ཁོངས་སུ་བསྡུས་པ་དང་། འདི་ནས་མི་ལོ་ཆིག་སྟོང་གཉིས་བརྒྱ་ལྷག་གི་སྔ་རོལ་དུ་དེ་དག་ཐམས་ཅད་སླར་ཡང་བསྟན་པ་དང་འགྲོ་བ་ལ་ཕན་པའི་ནང་པ་སངས་རྒྱས་པའི་ཕྲིན་ལས་ཀྱི་ཡན་ལག་ཉིད་དུ་གྱུར་ཏེ་མོ་རྩིས་གཏོ་མདོས་དང་ཞི་རྒྱས་དབང་དྲག་གི་ལས་ཆོག་སོགས་ཀྱི་རྣམ་པར་བོན་བན་གཉིས་ཀྱི་ཆོས་ལུགས་རིག་གཞུང་གི་རྣམ་བཞག་སྣ་ཚོགས་པ་དང་ཆུ་དང་འོ་མ་བཞིན་དུ་འདྲེས་ནས་ད་ལྟའི་བར་དུ་དར་རྒྱས་ཕྱིན་པ་ཡིན།
རྒྱུའི་བོན་ཐེག་པ་བཞིའི་རིག་གནས་འདི་དག་བོད་རང་གིས་ཐོག་མར་གསར་གཏོད་མཛད་ཅིང་བོད་ལ་མ་གཏོགས་གཞན་ལ་མེད་པའི་རིག་གནས་ཤིག་ཡིན་ཏེ། གདོད་མའི་བོན་གྱི་དུས་སྐབས་སུ་རིག་གནས་འདི་དག་གི་ཐོག་མའི་རྣམ་པ་ཙམ་ནི་ཐོར་བུར་དམངས་ཁྲོད་དུ་ས་ཁྱབ་རྡོ་ཁྱབ་ཏུ་དར་ཡོད་ཅིང་བོད་མིའི་ཐོན་སྐྱེད་འཚོ་བ་དང་འབྲེལ་བ་གཏིང་ཟབ་པོར་ཆགས་ཡོད་དེ། ལེགས་ཉེས་བླང་དོར་བརྟག་བྱེད་ཀྱི་མོ་དང་། དུས་བཞིའི་འགྱུར་བ་བརྟག་བྱེད་ཀྱི་རྩིས། བར་ཆད་གེགས་སེལ་ལ་མཁོ་བའི་རིམ་གྲོ། ལུས་ཀྱི་འབྱུང་འཁྲུགས་ཞི་བྱེད་ཀྱི་སྨན་དཔྱད། ཡུལ་ལྷ་གཞི་བདག་མཉེས་བྱེད་ཀྱི་མཆོད་འབུལ། བདུད་འདྲེ་འབྱུང་པོ་འདུལ་བྱེད་ཀྱི་ཆོ་ག གསོན་པོ་ཚེ་བསོད་རླུང་རྟ་དར་བྱེད། གཤིན་པོ་ཕྱི་མར་བདེ་འགྲོ་ཐོབ་བྱེད་སོགས་ཆོས་ཀྱང་ཡིན་ལ་རིག་གནས་ཀྱང་ཡིན་པ་མང་པོ་ཞིག་བོད་མིས་གནའ་སྔ་མོ་ནས་གསར་གཏོད་མཛད་དེ་འཛམ་བུ་གླིང་གི་མི་རིགས་གཞན་ཀུན་དང་འདྲ་བར་འགྲོ་བ་མིའི་རིགས་ཀྱི་རིག་པའི་དཔལ་ཡོན་ཐོག་མར་འཛམ་གླིང་ཡང་རྩེ་གངས་རིའི་ལྗོངས་སུ་བསུ་བའི་ཕྲིན་ལས་རྨད་དུ་བྱུང་བ་སྤེལ་སྟེ་དབུ་ནག་བོད་ཀྱི་མི་རིགས་འདི་ཉིད་ཀླ་ཀློ་ལས་འདས་ཤིང་རིག་གནས་དཔལ་ཡོན་གྱིས་བརྒྱན་པའི་ཤེས་རབ་འོད་སྟོང་འབར་བའི་ལམ་ཆེན་ཐོག་ལ་སྔ་མོ་ཡ་ཐོག་གི་དུས་ནས་བགྲོད་ཐུབ་པ་བྱུང་ཡོད།
རྒྱུའི་བོན་ཐེག་པ་བཞིའི་ནང་གི་རིག་གནས་སྣ་ཚོགས་པ་ཞིག་གཡུང་དྲུང་གི་བོན་མ་དར་བའི་སྔོན་ལ་བོད་དུ་ཡོད་པ་བོན་གྱི་ལོ་རྒྱུས་ཡིག་ཆ་དུ་མས་ར་སྤྲོད་གནང་ཡོད་དེ། བོན་གཞུང་དུ་མའི་ནང་དུ་གཡུང་དྲུང་བོན་གྱི་བསྟན་པའི་སྲོལ་འབྱེད་གཤེན་རབ་མི་བོ་ཆེ་འཇིག་རྟེན་འདིར་བྱོན་པའི་སྔ་རོལ་དུ་ཉི་བོན། ཟླ་བོན། གཟའ་བོན། སྐར་བོན། དམུ་བོན། སྲིད་བོན། ལྷ་བོན། དབལ་བོན། ཡོགས་བོན་སོགས་ཡ་ཐོག་གི་བོན་པོ་སུམ་ཅུ་སོ་གསུམ་ཡོད་པ་ལན་གཅིག་མིན་པ་ཡང་ཡང་གསུང་ཞིང་། བོན་གཞུང་སྣང་སྲིད་སྤྱི་མདོས་ལས། བདུད་བོན་གྱི་དམར་ཐབས་ལ། །གཤེན་རབ་ནི་ཅི་དགྱེས་ཏེ། །ཁྱབ་པ་ནི་ཆམ་ལ་ཕབ། །འབྲུ་དཀར་གྱི་གཏོར་མས་མཆོད། །དམར་ཐབས་ཀྱིས་འདྲེས་བྱུང་ན། །གཤེན་ལྷ་ལ་ནོངས་པ་མཐོལ། །གདོན་བོན་གྱི་ཤེ་ཚུའི་སྐྱེམས། །གཤེན་རབ་ནི་ཅི་དགྱེས་ཏེ། །གདོན་འདྲེ་དེ་ཆམ་ལ་ཕབ། །འབྲུ་དཀར་གྱི་ཡུ་ཏིས་མཆོད། །ཤེ་ཚུ་ཡི་འདྲེས་བྱུང་ན། །གཤེན་ལྷ་ལ་ནོངས་པ་མཐོལ། །ཞེས་གསུངས་པ་ལྟར་གཤེན་རབ་མི་བོ་ཆེ་སྲིད་འདིར་བྱོན་པའི་སྔ་རོལ་ལ་ཡོད་པའི་ཡ་ཐོག་གི་བོན་པོ་འགས་དམར་མཆོད་བྱེད་པའི་ལུགས་སྲོལ་ལ་སྟོན་པ་གཤེན་རབ་ཐུགས་མ་དགྱེས་ནས་དམར་མཆོད་ཀྱི་སྲོལ་ངན་མེད་པར་བཟོ་བའི་ཕྱིར་དུ་འབྲུ་དཀར་གྱི་གཏོར་མ་དང་ཡུ་ཏི་སོགས་མཛད་པ་བརྗོད་པ་ལྟ་བུ་ཡིན། དམར་མཆོད་དང་དཀར་མཆོད་ཅེས་བྱ་བ་ནི་མཆོད་པའི་རྫས་དང་མཆོད་པ་ཕུལ་བའི་ཀུན་སློང་གི་ཁྱད་པར་བརྗོད་པ་ཙམ་ལས་གདོད་མའི་བོན་གྱི་མཆོད་པའི་རིམ་གྲོ་མཐའ་དག་མཆོད་པ་ཞིག་མ་ཡིན་པ་བཤད་མེད། དེས་ན་ཆེས་སྔ་མོ་ནས་དར་བའི་ཉི་ཟླ་གཟའ་སྐར་ལ་བརྟག་སྟེ་ལུང་སྣ་ཚོགས་སྟོན་པ་དང་མཆོད་སྦྱིན་སོགས་ཀྱི་ཆོ་ག་དང་ལྡན་པའི་ཆོས་ལུགས་སྣ་ཚོགས་པ་དེ་དག་ལ་གདོད་མའི་བོན་ནམ་ཡ་ཐོག་གི་བོན་ཞེས་མིང་བཏགས་ནས་བོད་ཀྱི་གནའ་སྔ་མོའི་རིག་གནས་ཀུན་གྱི་མེས་པོ་ལྟ་བུར་ངོས་འཛིན་གནང་དགོས་པ་མ་ཟད། ཕྱིས་བྱུང་རྒྱུའི་བོན་ཐེག་པ་བཞིའི་རིག་གཞུང་ཆ་ཚང་བ་དེ་ཉིད་གྲུབ་པའི་ཁུངས་སམ་རྨང་གཞི་ཡང་ཡིན་པ་དངོས་སྟོབས་རིགས་པས་དཔྱད་པས་ཤེས་ཐུབ་པ་ཡིན།
ད་ལྟར་རང་རེའི་སྤྱན་ལམ་ལ་ཡོད་པའི་སྲིད་པའི་རྒྱུ་བོན་ནམ་རྒྱུའི་བོན་ཐེག་པ་བཞི་ནི་བཙན་པོ་ཁྲི་སྲོང་ལྡེའུ་བཙན་གྱིས་ཤཱཀྱའི་བསྟན་པ་རྒྱ་ཆེར་མ་སྤེལ་བའི་སྔ་རོལ་དུ་བོད་ཡུལ་ཀུན་ལ་ས་ཁྱབ་རྡོ་ཁྱབ་ཏུ་དར་ཅིང་སྐབས་དེར་གངས་རིའི་ལྗོངས་ཀྱི་ཆོས་དང་རིག་གནས་ཀུན་གྱི་བདག་པོ་ཉག་ཅིག་གཡུང་དྲུང་བོན་གྱི་རིག་ལུགས་འཛིན་པ་རྣམས་ཀྱིས་འཛིན་སྐྱོང་སྤེལ་གསུམ་གནང་སྟེ་བྱུང་བ་ཞིག་ཡིན། ཤཱཀྱའི་བསྟན་པ་བོད་ལ་རྒྱ་ཆེ་བར་དར་བའི་རྗེས་སུ་རྒྱུའི་བོན་ཐེག་པ་བཞིའི་རིག་གནས་མང་ཆེ་བར་བོད་བརྒྱུད་ནང་བསྟན་པའི་སྒྲུབ་བརྒྱུད་འཛིན་པ་ཡོངས་ཀྱི་གཙུག་ལག་རིག་གཞུང་གི་ནང་དུ་ཐིམ་ནས་བོད་ཀྱི་རིག་གནས་ཀྱི་ཕྱི་མོ་དང་བོད་པའི་རིག་གནས་ཀྱི་ཐུན་མིན་ཁྱད་ཆོས་གསལ་བྱེད་དུ་གྱུར་ནས་ད་ལྟར་ཀུན་གྱི་སྤྱན་ལམ་ལ་གྲ་མ་ཆག་ཟུར་མ་ཉམས་པར་བཤམས་ཡོད། གཡུང་དྲུང་བོན་ལུགས་སུ་རྒྱུའི་བོན་ཐེག་པ་བཞིའི་ནང་དུ་བཞག་པའི་བོད་པའི་རིག་གནས་དེ་དག་གང་གང་ཡིན་ཞེ་ན། ནད་དང་གདུང་བ་བཟང་ངན་པྲ་ལྟས་མོ་ཡིས་བརྟག ལེགས་ཉེས་བླང་དོར་ཐམས་ཅད་རྣོ་མཐོང་རྩིས་ཀྱིས་གཞལ། སྣང་ཡུལ་བདེ་སྡུག་ནད་གསོ་རྐྱེན་སེལ་གཏོ་ལ་བརྟེན། དུས་མིན་འབྱུང་འཁྲུགས་འཆི་བསླུ་འཚོ་བྱེད་དཔྱད་ཀྱིས་གསོ་བ་རྣམས་ནི་ཕྱྭ་གཤེན་གྱི་ཐེག་པ་དང་། གྱེར་སྒོ་བཞི་དང་སྐད་གཅོང་དགུ་ཡི་སྒོ་ནས་སྨེ་མནོལ་མི་གཙང་འབག་གྲིབ་བསལ། འདྲེ་དགུ་སྲི་དགུ་ལ་སོགས་ཐབས་ཀྱིས་ལེགས་པར་འདུལ། ས་བདག་ཀླུ་གཉན་གྱི་འགྲམ་འཁྲུག་བསྡུམ་ཞིང་མཁའ་ཀློང་དབྱིངས་གསུམ་གྱི་མ་ཚོགས་རྣམས་མཆོད་མདོས་བསྐང་རྫས་ཀྱིས་མཉེས་པར་བྱས་པའི་ལམ་ནས་བསྟན་འགྲོའི་བདེ་སྐྱིད་དང་ལེགས་པའི་ཚོགས་མཐའ་དག་འཕེལ་བར་བྱེད་པ་དང་མི་མཐུན་གུད་པ་ཐམས་ཅད་ཞི་བར་བྱེད་པ་སྣང་གཤེན་གྱི་ཐེག་པ། རྫུ་འཕྲུལ་བཅུ་གསུམ་གྱི་བརྡ་ཐབས་ལ་བརྟེན་ནས་བསྙེན་བསྒྲུབ་ལས་སྦྱོར་གྱི་གཞུང་བསྲང་སྟེ་བསྟན་པའི་དགྲ་བགེགས་མ་རུང་བ་ཐམས་ཅད་སྒྲོལ་བར་བྱེད་པ་འཕྲུལ་གཤེན་གྱི་ཐེག་པ། ཚེ་འདས་ཀྱི་བླ་ཡིད་སེམས་གསུམ་ཐུགས་རྗེས་བཟུང་ཞིང་འདུར་ཐབས་སུམ་བརྒྱ་དྲུག་བཅུའི་སྒོ་ནས་ལུས་སེམས་གཅིག་ཏུ་བསྡུས་ཏེ་བར་ས་བདེ་ལ་ཡངས་པའི་གནས་སུ་བཀོད་པར་བྱེད་པ་སྲིད་གཤེན་གྱི་ཐེག་པ་ཞེས་འབོད་པ་དེ་རྣམས་ཡིན་ཏེ། གཡུང་དྲུང་བོན་གྱི་ཕྱྭ་གཤེན་ཐེག་པའི་མདོ་ལས། ཐོག་མར་འཇུག་པའི་རིམ་པ་ལ། །སེམས་བསྐྱེད་སྙིང་རྗེའི་གཞི་བཟུང་ནས། །འགྲོ་ལ་ཕན་པའི་སེམས་ལྡན་ཞིང་། །མོ་རྩིས་གཏོ་དཔྱད་གང་བསླབ་ཀྱང་། །མཁས་པར་བྱ་ལ་ཤེས་པར་བསླབ། །ཞེས་དང་། སྤྱི་རུ་གཏོ་དཔྱད་གཉིས་ཡིན་ཏེ། །སྒོས་སུ་རྣམ་པར་བཞི་རུ་ཕྱེ། །པྲ་ལྟས་མོ་དང་རྣོ་མཐོང་རྩིས། །ན་གསོ་གཏོ་དང་འཆི་བསླུ་དཔྱད། །རྣམ་པར་བཞི་རུ་ཤེས་པར་བྱ། །ཞེས་གསུངས་ལ། སྣང་གཤེན་ཐེག་པའི་མདོ་ལས། སྣང་ནི་སྣང་ཞིང་སྲིད་པས་སྣང་། །གཤེན་ནི་དེ་དག་འདུལ་བས་གཤེན། །ཞེས་དང་། སྣང་གཤེན་རྩ་བའི་མདོ་དགུ་ལས། ཐེག་པ་སྣང་གཤེན་བཞེད་བསྟན་པ། །གྱེར་སྒོ་བཞི་དང་སྐད་གཅོང་དགུ། གཏང་རག་བཞི་བཅུ་རྩ་གཉིས་སོ། །ཞེས་གསུངས། འཕྲུལ་གཤེན་ཐེག་པའི་མདོ་ལས། འཕྲུལ་ནི་སྣང་ཞིང་སྲིད་པ་འཕྲུལ་བས་འཕྲུལ། གཤེན་ནི་དེ་དག་འདུལ་བར་བྱོན་པས་གཤེན། །ཞེས་དང་། འཕྲུལ་གཤེན་ཐེག་པའི་བོན་སྒོ་ལ། །སྤྱི་རུ་རྣམ་པ་གསུམ་ཡིན་ཏེ། །བསྙེན་དང་སྒྲུབ་དང་ལས་སྦྱོར་རོ། །ཞེས་གསུངས། སྲིད་གཤེན་ཐེག་པའི་མདོ་ལས། སྲིད་ནི་ཐམས་ཅད་སྲིད་པས་སྲིད། །གཤེན་ནི་དེ་དག་འདུལ་བས་གཤེན། །ཞེས་དང་། སྤྱིར་ནི་སྲིད་གཤེན་བོན་སྒོ་ལ། །ཤི་ཐབས་འདུར་ཐབས་གཉིས་ཡིན་ཏེ། །ཞེས་པའམ། བླ་ཡིད་སེམས་གསུམ་ལུས་སེམས་གཅིག་ཏུ་བསྡུས། །བར་ས་བདེ་ལ་ཡངས་པའི་གནས་སུ་བཀོད། །ཞེས་གསུངས་པ་ལྟར་རོ། །
རྒྱུའི་བོན་ཐེག་པ་བཞིའི་བྱེ་བྲག་གི་ནང་དོན་ཞིབ་ཅིང་རྒྱས་པ་གཡུང་དྲུང་བོན་གྱི་གཙུག་ལག་རྒྱ་མཚོའི་དབུས་ན་གསལ་ལ་མ་འདྲེས་པ་བཞུགས་པས་དེར་གཟིགས་པས་ཆོག་ལ་བོད་བརྒྱུད་ནང་བསྟན་པའི་གྲུབ་མཐའ་གཞན་དག་གི་རིག་གཞུང་ནང་དུའང་ཅི་རིགས་པ་མཇལ་རྒྱུ་ཡོད་པས་འདིར་བཤད་པའི་ངལ་བ་མི་བྱེད་དེ་རྩོམ་ཐུང་ཞིག་གི་ནང་ནས་བཤད་ཀྱང་མི་ཐུབ། དེ་དག་ཁམས་བོད་སོགས་བོད་ཀྱི་དགོན་སྡེ་དང་དམངས་ཁྲོད་ན་གནས་པའི་ཚུལ་དང་བོད་མིའི་སོ་ནམ་འཚོ་བ་དང་དམ་པོར་འབྲེལ་བའི་ཚུལ། བོད་ཀྱི་ཐུན་མིན་རིག་གནས་ཀྱི་ཡན་ལག་ཏུ་གྲུབ་པའི་ཚུལ། བོད་རིགས་མི་དམངས་མང་ཆེ་བའི་ཤ་དང་རུས་པའི་གཏིང་ལ་ཟུག་ནས་ཁ་བྲལ་ཐབས་མེད་པ་ཆགས་པའི་ཚུལ་སོགས་ལ་དཔྱད་ན་འདི་ལྟར་ཏེ། རང་རེ་བོད་པ་མང་ཆེ་བར་བྱ་བ་ལམ་འགྲོ་མེད་པའམ་རྐྱེན་ངན་དང་བར་ཆད་ལ་འཕྲད་པ། ནད་ཀྱིས་གདུང་བ། རང་ལ་ཕན་གནོད་ཆེ་བའི་ལས་ཀ་སྤེལ་བ་སོགས་ཀྱི་སྐབས་སུ་ཐོག་མར་བླ་མའམ་སྔགས་པ་སོགས་ཀྱི་སྐུ་མདུན་བཅར་ནས་མོ་བལྟ་བ་ཡིན། མོ་ལ་ཕྲེང་བའི་མོ་དང་། ཐག་པ་ལ་མདུད་པ་བོར་བའི་ཇུ་ཐིག་གི་མོ། ར་ལུག་སོགས་ཀྱི་སོག་རུས་ལ་བརྟག་པའི་སོག་མོ། ཤོ་མིག་ལ་བརྟག་པའི་ཤོ་མོ། ཡིག་ཆ་ལ་བལྟས་ནས་མོ་བལྟ་བ་སོགས་ཅི་རིགས་པ་ཞིག་ཡོད་མོད་མོ་ཡི་བྱེད་ལས་ནི་གནས་སྐབས་དང་རྒྱང་རིང་གི་བཟང་ངན་བརྟག་ནས་བླང་དོར་གྱི་ལུང་སྟོན་པ་དེ་ཡིན། མོ་བལྟས་པའི་འབྲས་བུར་བླང་དོར་གྱི་གནས་སྟོན་པ་ཙམ་མ་ཟད་རྐྱེན་ངན་བར་ཆད་བསལ་ཞིང་མཐུན་རྐྱེན་ལེགས་ཆ་གསོག་པའི་ཐབས་ལམ་ཅི་རིགས་ཤིག་གཏན་ལ་ཕབ་ནས་ཡོན་བདག་ལ་ལེགས་པར་སྒྲུབ་བཅུག་གི་ཡོད། དེ་ལྟར་མོ་བལྟ་བའི་ལུགས་སྲོལ་རྣམས་རྒྱུའི་བོན་ཐེག་པ་བཞིའི་ནང་གི་ཕྱྭ་གཤེན་ཐེག་པའི་པྲ་ལྟས་མོ་ཡི་རིག་གནས་ཀྱི་ཁོངས་ནས་བྱུང་བ་ཡིན། མོ་ཙམ་གྱིས་བཟང་ངན་གྱི་ཆ་མ་ངེས་པའམ་མོ་ཡིས་གསང་བ་ལྐོག་གྱུར་གྱི་གནས་ཟབ་མོ་རྣམས་ལ་བརྟག་མི་ནུས་པ་གྱུར་ན་རྩིས་བལྟ་བ་ཡིན་ཏེ། གཡུང་དྲུང་བོན་གྱི་རྒྱུའི་ཐེག་པ་བཞིའི་རིག་གཞུང་གི་ནང་དུ་ཉི་ཟླ་གཟའ་སྐར་འཁོར་འགྲོས་ཀྱི་དུས་ཚོད་གྲངས་གནས་ཀྱིས་གཞལ་ནས་ལོ་ཟླ་ཞག་དུས་དང་དུས་བཞིའི་འགྱུར་བ་རྣམས་གསལ་པོར་གཏན་ལ་ཕབ་པའི་ཞང་ཞུང་རྒན་པོའི་ངག་རྩིས་དང་གཤེན་གྱི་རྩིས་གསར་སོགས་ཡོད་པ་མ་ཟད། གསང་བ་ལྐོག་གྱུར་གྱི་བླ་ཡིད་སེམས་གསུམ་དང་སྲོག་ལུས་དབང་ཐང་ཀླུང་རྟ་ལ་སོགས་པའི་གསང་གནད་རྣམས་གསལ་བར་བྱེད་པའི་འབྱུང་རྩིས་ཀྱི་རིག་གཞུང་ཡང་རྒྱ་ཆེ་བ་ཞིག་ཡོད་པས་ཁམས་བོད་ཡུལ་གྱི་མི་རྣམས་ཀྱིས་དུས་ཡུན་རིང་པོའི་ནང་དུ་ཀེག་རྩིས་དང་། ཚེ་རབས་ལས་རྩིས། གཤིན་རྩིས་སོགས་ཀྱི་ལམ་ནས་འདི་ཕྱིའི་ལེགས་ཉེས་ཀྱི་གནས་མང་པོ་རྟོགས་ཐབས་བྱས་ཏེ་སོ་སོའི་འདི་ཕྱིའི་དོན་ཆེན་དང་འཚོ་བའི་ལས་ཀ་ཅི་རིགས་པ་དོན་གཉེར་བྱེད་པ་དང་། མིའི་བླ་ཡིད་སྲོག་ལུས་གསོ་ཞིང་ཚེ་དང་བསོད་ནམས་དབང་ཐང་ཀླུང་རྟ་སོགས་དར་བའི་ཆོ་ག་སྣ་ཚོགས་པ་སྤེལ་བཞིན་ཡོད། དེ་ལྟ་བུའི་རྩིས་ཀྱི་རིག་གཞུང་རྣམས་ནི་བོན་པོའི་རྒྱུའི་ཐེག་པ་བཞིའི་ནང་གི་ཕྱྭ་གཤེན་ཐེག་པའི་ཁོངས་སུ་གཏོགས་པའི་རྣོ་མཐོང་རྩིས་ཀྱི་ཡན་ལག་ཡིན། དེ་ལྟར་མོ་དང་རྩིས་ཀྱིས་བཟང་ངན་ལེགས་ཉེས་ཅི་རིགས་པ་གསལ་བར་བྱས་པའི་རྗེས་སུ་མི་མཐུན་པའི་རྐྱེན་ངན་དང་། བདུད་འདྲེའི་བར་ཆད། སྣང་བ་སེམས་ཀྱི་སྡུག་བསྔལ་སོགས་བཅོས་པའམ་སེལ་བར་བྱེད་པ་ལ་ཐོག་མར་ཚེགས་ཆུང་ལ་དོན་ཆེན་འགྲུབ་པའི་གཏོ་ཆོག་གི་རིམ་གྲོ་དོན་གཉེར་བྱེད་པ་ཡིན་ཏེ། ཁམས་བོད་ཀྱི་ཡུལ་གྲུ་ཀུན་ནས་བོད་མིས་བོད་བརྒྱུད་ནང་བསྟན་གྱི་གྲུབ་མཐའ་ཁག་གི་དགོན་པ་སོ་སོ་ནས་རབ་བྱུང་ངམ་སྔགས་པ་ཅི་རིགས་པ་གདན་དྲངས་ཏེ་དད་ལྡན་གྲོང་མི་རྣམས་ལ་རྐྱེན་སེལ་དང་གེགས་ཟློག་གི་གཏོ་རིགས་འདྲ་མིན་སྣ་ཚོགས་པའི་ཆོ་ག་མཛད་རོགས་ཞུས་ནས་ལྷ་ཀླུ་བཙན་གཉན་དང་འདྲེ་སྲིན་འབྱུང་པོ་སོགས་ཀྱི་གནོད་པ་སེལ་ཐབས་བྱེད་ཀྱི་ཡོད། གཡུང་དྲུང་བོན་ལ་འབྱུང་བ་སྙིང་ཕུར་འཁྲུག་པ་བསལ་བའི་གཏོ་དྲུག་ཅུ། ཧོས་ཆ་རྟེན་འབྲེལ་བརྟག་པའི་གཏོ་དྲུག་ཅུ། པྲ་མཚན་རིག་པས་བསྣུན་པའི་གཏོ་དྲུག་ཅུ་སོགས་གཏོ་རིགས་སུམ་བརྒྱ་དྲུག་ཅུ་རུ་གྲགས་པའི་ནད་གསོ་རྐྱེན་སེལ་གྱི་གཏོ་ཡི་རིག་གཞུང་རྒྱ་ཆེ་བ་ཞིག་ཡོད་པ་དང་། རྙིང་མ་སོགས་གྲུབ་མཐའ་གཞན་དང་གཞན་རྣམས་ལ་གཏོ་ཆོག་གི་གཞུང་ཅི་རིགས་པ་ཞིག་ཡོད་པ་མ་ཟད་བོད་ཀྱི་དགེ་འདུན་པ་རྣམས་དགོན་པའི་ཆོས་སྒོར་ཞུགས་རྗེས་གཏོ་ཆོག་ལ་སློབ་སྦྱོང་བྱེད་རྒྱུ་ནི་ཕྱག་ལས་གལ་ཆེ་བ་ཞིག་ཏུ་གྱུར་ཡོད་ལ་དེ་ལྟ་བུའི་ཤེས་ཡོན་པ་ཅི་རིགས་པ་ཞིག་དགོན་པ་རྣམས་ལ་མེད་ཐབས་བྲལ་བ་ཡིན། གཏོ་བཅོས་ཀྱི་རིག་གཞུང་འདི་བོད་ལ་སྔ་ནས་ཡོད་པ་མ་ཟད་གཡུང་དྲུང་བོན་གྱི་རིགས་ལུགས་འཛིན་པ་རྣམས་ཀྱིས་རྒྱུའི་བོན་ཐེག་པ་བཞིའི་ནང་གི་ཕྱྭ་གཤེན་ཐེག་པའི་ཁོངས་སུ་བསྡུས་ནས་རྒྱུད་འཛིན་དང་དར་སྤེལ་གནང་ཡོད། ལུས་ཀྱི་འབྱུང་བ་འཁྲུགས་པ་ལས་བྱུང་བའི་རླུང་མཁྲིས་བད་ཀན་ཁྲག་ལས་གྱེས་པའི་ནད་དང་ལུས་ཕྱི་ནང་ལ་རྨས་སྐྱོན་ཐེབས་པ་སོགས་ནི་གཏོ་ཆོག་ཙམ་གྱིས་བཅོས་མི་ནུས་པས་གསོ་དཔྱད་ཀྱི་ཐབས་ལ་བརྟེན་པ་ཡིན་ཏེ། བོན་པོའི་གསོ་བྱའི་ནད་འབུམ་ནག་པོ་དང་། གསོ་བྱེད་དཔྱད་འབུམ་ཁྲ་བོ། གསོ་བའི་སྨན་འབུམ་དཀར་པོ། རྩ་བ་ཀུན་འབུམ་གོ་འབྱེད་སོགས་ལས་གྲུབ་པའི་སྨན་འབུམ་གྱི་རིག་གཞུང་ལས་བྱུང་བའི་ལུས་པོ་གསོ་བྱེད་དང་འབྱུང་བ་རང་གནས་སུ་བསྙམ་པར་བྱེད་པའི་དཔྱད་ཐབས་དང་བཅོས་ཐབས་སྣ་ཚོགས་པ་ནི་གནའ་སྔ་མོ་ནས་བོད་ལ་ཡོད་ཅིང་ད་ལྟར་ཡོངས་གྲགས་སུ་རྒྱུད་བཞི་ཞེས་འབོད་པའི་གསོ་རིག་གི་གཞུང་བླ་ན་འཕགས་པའི་ཁུངས་ཀྱང་གོང་གི་ཞང་ཞུང་ནས་དར་བའི་གསོ་རིག་འབུམ་བཞི་ཉིད་ཡིན་པ་ལྟར་རྒྱུའི་བོན་ཐེག་པ་བཞིའི་ནང་གི་ཕྱྭ་གཤེན་གྱི་ཐེག་པ་ལས་བྱུང་བའི་གསོ་དཔྱད་ཀྱི་རིག་གནས་ལ་བོད་རིགས་བློ་ལྡན་རྣམས་ཀྱིས་གཙིགས་ཆེན་གནང་བ་མ་ཟད་འཛམ་བུའི་གླིང་གི་འཚོ་བྱེད་ཁྱུ་མཆོག་མང་པོ་ཞིག་གིས་ཀྱང་ཡིད་སྨོན་མཛད་བཞིན་ཡོད།
རྒྱུའི་བོན་ཐེག་པ་བཞིའི་ནང་གི་སྣང་གཤེན་གྱི་ཐེག་པ་ནི་གཙོ་བོ་མདོས་དང་གླུད་སོགས་ཀྱི་རྣམ་བཞག་དང་ལག་ལེན་ཐབས་ཤེས་སྐོར་ཏེ། སྣང་གཤེན་ཐེག་པའི་གྱེར་སྒོ་བཞི་ཞེས་བྱ་བ་ནི་ཆབ་ནག་ཆུ་བོ་སེལ་གྱི་སྒོ་དང་། ཆབ་དཀར་འདྲེ་དང་སྲི་ཡི་སྒོ། འཕན་ཡུལ་མཉམ་བརྗེ་གླུད་ཀྱི་སྒོ། དཔོན་གསས་ཕྱྭ་གཉན་གཏོ་ཡི་སྒོ་བཅས་བཞི་ལ་གོ་དགོས་ཤིང་། སྐད་གཅོང་དགུ་ཞེས་བྱ་བ་ནི་བོན་གྱི་གསང་བ་འདུས་པའི་གཞུང་ལས། ཆུ་བོ་འདྲེ་གླུད་ཕྱྭ་གཉན་སྒོ། སེང་སྟག་བྱ་འབྲུག་ངར་ལ་དྲངས། །ཞེས་བསྟན་པ་ལྟར་གཡུ་འབྲུག་ངར་སྐད་དང་། ཁྱུང་མོའི་འཚེར་སྐད། ངང་མོའི་སྟོ་སྐད། རྨ་བྱའི་སྒོ་སྐད། ཁུ་བྱུག་གསུང་སྐད། ཅོ་གའི་འགྱུར་སྐད། ནེ་ཙོའི་གཅོང་སྐད། ཕོ་རོག་ལྟོ་སྐད། སྟག་སྦྲང་གཅོང་སྐད་བཅས་དགུ་ལ་གོ་དགོས། དེ་དག་ཐམས་ཅད་ཡར་འཇིག་རྟེན་པའི་ལྷ་དང་སྲིད་པའི་གཞི་བདག་མ་མོ་སོགས་ལ་མཆོད་པའི་ཡོ་བྱད་ཕུན་སུམ་ཚོགས་པའི་ཡས་མདོས་ཀྱིས་མཆོད་པ་དང་། མར་འདྲེ་དགུ་སྲི་བཅུ་སོགས་ལ་རྫས་གླུད་ཀྱི་སྐྱིན་ཚབ་སྤྲོད་དེ་གནོན་པ་དག་ལ་མཁོ་བའི་རིག་པའི་གཞུང་ལུགས་དང་ལག་ལེན་ཐབས་ཤེས་ཀྱི་རྣམ་བཞག་སྟེ། རྙིང་མ་སོགས་གྲུབ་མཐའ་གཞན་དག་ལ་སྒྲོལ་མ་གཡུལ་མདོས་དང་། བཀའ་བརྒྱད་སྲི་འདུར། ཕུར་པ་སྲི་མནོན། ཆགས་མེད་ཀྱི་མདོས་སྣ་དྲུག་ཅུ་ཞེས་སོགས་ཡོད་པ་རྣམས་ཀྱང་བོད་ཀྱི་ནང་པ་སངས་རྒྱས་པའི་བླ་མ་གོང་མ་རྣམས་ཀྱིས་བོད་མི་ལ་དམིགས་བསལ་དུ་ཉེ་བར་མཁོ་བའི་མདོས་དང་གླུད་ཀྱི་རིག་གཞུང་དང་ལག་ལེན་ཐབས་ཤེས་ཉིད་དུ་མཛད་པ་ཤ་སྟག་ཡིན། ཁམས་བོད་ཀྱི་ཡུལ་གྲུ་རྣམས་སུ་བོད་མི་མང་ཆེ་བ་རྐྱེན་གེགས་དང་བར་ཆད་ངན་པ་ཅི་རིགས་པ་ལ་འཕྲད་པའམ་གཟའ་གྲིབ་གདོན་ནད་བཅོས་དཀའ་བ་སོགས་ཀྱིས་ཟིན་པ། རིམས་ནད་དང་སད་སེར་སོགས་ཀྱིས་ལུང་པ་སྡུག་ལ་སྦྱོར་བ་རྣམས་ཀྱི་སྐབས་སུ་སྲིད་པའི་ལྷ་གཉན་ཆེ་དགུ་དང་། སྒྲ་བླའི་ཝེར་མ་དཔའ་ཁྲོམ། དབྱིངས་ཀྱི་མ་མོའི་འཁོར་ཚོགས་བཅས་ལ་ཡས་དང་མདོས་ཀྱི་འདོད་ཡོན་རྫས་སྣ་ཕུན་སུམ་ཚོགས་པས་འཇིག་རྟེན་པའི་ལྷ་རྣམས་ཐུགས་དམ་བསྐངས་ཤིང་དགྱེས་པར་བྱེད་དེ་སྐྱོབ་གསོལ་ཞུ་བ་དང་། བགེགས་རིགས་འདྲེ་སྲི་རྣམས་ལ་ཕོ་གླུད་མོ་གླུད་ཆུང་གླུད་སོགས་བཏང་ནས་གེགས་རྣམས་ཟློག་ཅིང་ཞི་བར་མཛད་པ་སོགས་ཀྱི་ཆོ་ག་གྲངས་མང་བ་སྤེལ་བཞིན་ཡོད་དེ། ལྷ་ལ་ཡོན་ཕུལ་བས་སྐྱོབ། །བགེགས་ལ་གླུད་བཏང་བས་ཞི། །ཞེས་སོགས་སྣང་གཤེན་ཐེག་པའི་གདམས་ངག་ཐུགས་ལ་བཏགས་ནས་མདོས་ཡས་གླུད་ལ་སོགས་པའི་ཆོས་ལུགས་ཀྱི་མཛད་སྒོ་སྣ་ཚོགས་པ་བོན་བན་རིས་སུ་མ་ཆད་པའི་སེར་སྐྱ་འབངས་མི་ཡོངས་ཀྱིས་རྒྱུན་མ་ཆད་པར་རྒྱ་ཆེ་བར་ལག་ལེན་གནང་བཞིན་ཡོད། གཞན་ཡང་ལྷ་ཀླུ་གཉན་གསུམ་སོགས་གནས་པའི་རི་དང་མཚེའུ་སོགས་ལ་སྨེ་མནོལ་འབག་གྲིབ་ཀྱིས་གོས་པར་གྱུར་ན་བསང་མཆོད་ཁྲུས་གསོལ་སོགས་ཀྱི་ཆོ་གའི་ཐབས་ལ་བརྟེན་ནས་མི་གཙང་བ་རྣམས་བསལ་བ་དང་། ཀླུང་རྟ་མཆོད་པ་དང་ཀི་ཀི་བསྭོ་བསྭོ་ལྷ་རྒྱལ་ལོ་སོགས་འབོད་ནས་མི་མཐུན་པའི་ཀླུང་ཀུན་མཐུན་པར་བསྒྲུབས། སྲོག་ལུས་དབང་ཐང་དང་ཚེ་བསོད་ཀླུང་རྟ་དར་བར་རེ་བ་རྣམས་ཀྱང་བོན་ལུགས་རྒྱུའི་བོན་ཐེག་པ་བཞིའི་ནང་གི་སྣང་གཤེན་གྱི་ཐེག་པའི་ཡན་ལག་ཡིན་པ་རྟོགས་དགོས།
བོན་པོའི་འཕྲུལ་གཤེན་གྱི་ཐེག་པའི་ནང་དོན་གཙོ་བོ་བསྙེན་བསྒྲུབ་ལས་སྦྱོར་གྱི་གཞུང་བསྲང་སྟེ་སངས་རྒྱས་བསྟན་པའི་སྤྱི་དགྲ་དང་། སྒྲུབ་གཤེན་རྣལ་འབྱོར་པའི་སྒོས་དགྲ། སེམས་ཅན་སྤྱི་ལ་གནོད་ཅིང་འཚེ་བའི་འཇིག་རྟེན་དྲེགས་པའི་དགྲ་བགེགས་མ་རུང་པ་དང་མི་སྲུན་པ་རྣམས་གཟུགས་ཕུང་ཚོགས་སུ་བསྒྲལ། རྣམ་ཤེས་ཡི་དམ་གྱི་ཐུགས་ཀར་བསྟིམ་ནས་བསྒྲལ་བ་སྟེ་དྲག་པོ་མངོན་སྤྱོད་ཀྱི་ཐབས་ཟབ་མོ་ཅི་རིགས་པའི་སྒོ་ནས་དགྲ་བགེགས་སྒྲོལ་བའི་རྗེས་སུ་སངས་རྒྱས་བསྟན་པ་དར་བ་དང་། སེམས་ཅན་བདེ་སྐྱིད་འབྱུང་བ། རྣལ་འབྱོར་པའི་དགེ་སྦྱོར་གྱི་བར་ཆད་ཞི་བ་སོགས་ཀྱི་ཡོན་ཏན་དོན་གཉེར་བྱེད་པ་ཡིན། ད་ལྟར་བོན་བན་གཉིས་ཀྱི་གྲུབ་མཐའ་སོ་སོའི་ནང་དུ་དྲག་པོ་མངོན་སྤྱོད་ཀྱི་ཆོ་ག་ལ་བསྲུང་བཟློག་བསད་པའི་ལས་སྤྱོད་དང་བསྲེག་མནན་འཕེན་གསུམ་གྱི་ལས་སྦྱོར་སོགས་ཤིན་ཏུ་མང་པོ་ཞིག་ཡོད་དེ། དེ་དག་སངས་རྒྱས་དང་བྱང་ཆུབ་སེམས་དཔའ་རྣམས་ཐུགས་ཞི་བའི་དབྱིངས་ལས་མ་གཡོས་ཀྱང་གནས་སྐབས་བསྟན་འགྲོ་ལ་འཚེ་བའི་དགྲ་བགེགས་མ་རུང་པ་རྣམས་འཇོམས་པའི་ཆེད་དུ་སྐུ་དྲག་པོ་འབར་བ་སྣ་ཚོགས་པའི་རྣམ་པར་ཤར་ནས་ཕྲིན་ལས་ཀྱི་རོལ་པ་ཟད་མི་ཤེས་པ་རང་བཞིན་ལྷུན་གྱིས་གྲུབ་པར་སྤེལ་བ་ཡིན་པ་གོ་དགོས་ཏེ། ཚུ་རོལ་འཇིག་རྟེན་པས་ཆགས་སྡང་གི་ཀུན་སློང་ངན་པས་མཚམས་སྦྱར་ཏེ་མི་བསད་རྟ་བརྡུང་གི་སྡིག་པའི་ལས་རྩོམ་པ་དང་གཏན་ནས་མི་འདྲའོ། །དེ་ལྟ་བུ་བསྲུང་བཟློག་མནན་སྒྲོལ་སོགས་ཀྱི་ཐབས་འཕྲུལ་སྣ་ཚོགས་པའི་དྲག་པོ་མངོན་སྤྱོད་ཀྱི་ཆོ་ག་རྣམས་ནི་བོད་མི་སྐྱ་སེར་ཡོངས་ལ་ཉེ་བར་མཁོ་བའི་ཐུན་མོང་མ་ཡིན་པའི་རིག་གནས་གལ་ཆེ་བ་ཞིག་ཏུ་གྱུར་ཕྱིན་ད་ལྟ་ཡང་གངས་ལྗོངས་མདོ་དབུས་ཁམས་གསུམ་གྱི་ཡུལ་གྲུ་ཀུན་གྱི་དགོན་པ་དང་ཚོ་བའི་ནང་དུ་རྒྱུན་མ་ཉམས་པར་འཛིན་སྐྱོང་སྤེལ་གསུམ་གནང་བཞིན་ཡོད།
བོན་པོའི་སྲིད་གཤེན་གྱི་ཐེག་པ་ནི་མི་ཞིག་ཤི་བའི་རྗེས་སུ་དགེ་བའི་ཚོགས་བསགས་རྒྱ་ཆེན་པོ་བསྒྲུབས་ཏེ་བར་དོར་འཁྱམ་པའི་བླ་ཡིད་སེམས་གསུམ་ཐུགས་རྗེས་བཟུང་ནས་དག་པའི་ཞིང་དུ་དྲངས་པའམ་སྐྱེ་སྲིད་བཟང་པོ་ལེན་ཐབས་ཀྱི་གཤིན་པོ་འདུར་བའི་ཆོ་ག་སྣ་ཚོགས་པ་སྟེ། དེ་ཡང་ཤི་ལུགས་སུམ་བརྒྱ་དྲུག་ཅུ་ལ་འདུར་ཐབས་སུམ་བརྒྱ་དྲུག་ཅུ་སོགས་རྒྱ་ཆེ་བའི་རྣམ་བཞག་ཡོད་ཀྱང་བསྡུ་ན་རྒན་པ་རྣམས་ལ་བཀྲ་འདུར་བྱ་བ་དང་། གཞོན་པ་རྣམས་ལ་སྟག་འདུར་བྱ་བ། ཆུང་བ་རྣམས་ལ་སྲི་འདུར་བྱ་བ། གྲི་རྒོད་རྣམས་ལ་གྲི་འདུར་བྱ་བར་བཅས་བཞི་རུ་འདུས་ཤིང་། ཡོངས་གྲགས་སུ་ཕྱི་གཤོག་པ་ནག་པོའི་འདུར་གྱིས་ཚེ་འདས་གཤེད་དང་ཕྲལ། བར་གསུང་རབ་མདོའི་བདུན་ཚིགས་ཀྱིས་རིགས་དྲུག་གི་གནས་སྦྱོང་ཞིང་འཁོར་བ་ལས་དྲངས། ནང་གསང་སྔགས་དོན་གྱི་འཇུག་ཆོག་གིས་བོན་ཉིད་དབྱིངས་སུ་ལ་བཟླ་ཞིང་ཕྱིར་མི་ལྡོག་པར་བྱེད་པ་འདོད། འདིར་གཡུང་དྲུང་བོན་གྱི་སྲིད་གཤེན་ཐེག་པ་ལས་བྱུང་བའི་འཆི་ཁའི་བར་དོའི་རྣམ་བཞག་དང་བར་དོར་འཁྱམ་པའི་ཚེ་འདས་ཀྱི་རྣམ་ཤེས་ལ་ཐབས་རྒྱ་ཆེ་བའི་ཚོགས་བསགས་བཟང་པོའི་དགེ་བའི་ལམ་སྟོན་མཛད་ལུགས་སོགས་བོད་ཆོས་ལྡན་གྱི་མི་ཀུན་གྱིས་ཡིད་ཆེས་མཛད་པ་མ་ཟད། བོན་བན་གྱི་གྲུབ་མཐའ་འཛིན་པ་རྗེས་འབྲང་དད་ལྡན་མང་ཚོགས་དང་བཅས་པ་ཡོངས་ཀྱིས་ཚེ་འདས་ལ་ཐུན་མིན་བོད་ལུགས་ཀྱི་སྤུར་སྦྱོང་དང་ཤི་ཆོས་སྒྲུབ་པའི་རིག་གནས་ད་ལྟ་ཡང་བེད་སྤྱོད་གཏོང་བཞིན་ཡོད།
མདོར་ན་ཕྱྭ་གཤེན་གྱི་ཁོངས་སུ་གཏོགས་པའི་མོ་རྩིས་གཏོ་སྨན་དཔྱད་བཅས་བཞི་ལས། མོ་དང་རྩིས་ཀྱིས་ཁ་རྗེ་ཚེ་དཔལ་ལ་ཕན་གནོད་ཀྱི་རྒྱུ་རྐྱེན་ངོས་བཟུང་སྟེ་གནོད་བྱེད་ཀྱི་གདོན་རིགས་གཏོ་ཡིས་བཅོས། ནད་ཀྱི་རྒྱུ་རྐྱེན་དཔྱད་ཀྱིས་རྟོགས་ཐུབ་པར་བྱས་ནས་དེ་ལ་ཕན་བྱེད་སྨན་གྱིས་འཚོ་ཐབས་བྱ་བ་དང་། སྣང་གཤེན་གྱི་ཁོངས་སུ་གཏོགས་པར་ཕུགས་སུ་མགོན་བྱེད་ཀྱི་ལྷ་གསོལ། སྒོ་རུ་གནོད་བྱེད་ཀྱི་འདྲེ་བཀར། མི་ཡི་ཕྱྭ་དང་གཡང་འགུག དེ་ལས་གཞན་པ་ཚེ་བསྲིང་སྲོག་བསྐྱབ་པ་སོགས་བྱེད། འཕྲུལ་གཤེན་གྱི་བོན་གྱིས་བསྟན་པ་དང་འགྲོ་བ་ལ་གནོད་ཅིང་འཚེ་བའི་བདུད་སྲིན་ལོག་འདྲེན་གྱི་ཚོགས་ཐམས་ཅད་མནན་བསྲེགས་འཕངས་གསུམ་སོགས་སྤྱོད་པ། སྲིད་གཤེན་གྱི་བོན་གྱིས་གཤིན་པོ་བདེ་གནས་སུ་འདྲེན། ཟ་འདྲེ་ཤི་གཤེད་ཕྲལ། གསོན་པོ་བཀྲ་ཤིས་པའི་ཆོ་ག་ལ་བརྩོན་པ་སོགས་ཚུལ་འདི་རྣམས་བོད་ཁམས་ཡོངས་ལ་དར་ཁྱབ་ཤིན་ཏུ་ཆེ་ཞིང་བོད་མིའི་ཁྱད་པར་ཅན་གྱི་གོམས་གཤིས་དང་ཐུན་མོང་མ་ཡིན་པའི་རིག་གནས་སུ་གྱུར་བ་མཐོང་ཆོས་མངོན་གྱུར་ཡིན། འདི་ལྟར་བོད་རང་གི་རིག་གནས་དང་ཆོས་སྤྱོད་ཐུན་མོང་མ་ཡིན་པ་སྣ་ཚོགས་པའི་མགོ་ཁུངས་གང་ལ་ཐུག་ཙམ་ཡང་མི་གོ་བར་ཐམས་ཅད་ཨ་ཙ་རའི་རིག་བྱེད་ཀྱི་གཏམ་རྒྱུད་ཙམ་ལ་ཁུངས་བཅོལ་ནས་ཐུགས་སྒམ་མདོག་དང་གདེང་ཡོད་མདོག་བྱས་ན་བླུན་པོ་ཁྱུ་ཅིག་རྨོངས་དད་ཀྱི་སྤུ་ལོང་གཡོ་སྲིད་ཀྱང་རིགས་པ་སྨྲ་བ་རྣམས་བཞད་གད་འཆོར་བར་ཐེ་ཚོམ་མི་དགོས། དེ་བས་བོད་རང་གི་རིག་གནས་ཀྱི་རོ་དང་བྲོ་བ་ཕུན་སུམ་ཚོགས་པའི་གཙུག་ལག་གི་ཆ་ཤས་འདི་ལྟ་བུ་ཡང་ཐོག་མར་གང་ནས་བྱུང་། བར་དུ་ཅི་ལྟར་འཛིན་སྐྱོང་སྤེལ་གསུམ་བྱས། མཐའ་མར་གང་དང་གང་མ་ནུབ་པར་ལྷག་ཡོད་སོགས་ལ་བརྟག་དཔྱད་དྲང་པོར་མཐིལ་ཕྱིན་པ་རེ་བྱ་བ་ཤིན་ཏུ་གལ་ཆེ་བར་མཐོང་ནས་གལ་པོ་ཆེ་ལ་ནན་ཏན་གྱི་ཚུལ་དུ་རྩོམ་ཐུང་འདི་བྲིས་པ་ཡིན། །


text:
ཤེས་རིག་བཀའ་བློན་མཆོག་གིས་བོད་སློབ་ཁག་གི་དགེ་རྒན་ཚོས་དུས་རབས་དང་བསྟུན་ནས་སློབ་གསོའི་ཐབས་ལམ་འཚོལ་རྒྱུ་ནི་གལ་ཆེན་པོ་ཡིན་སྐོར་གསུངས་སོང་།
དེ་རིང་སྔ་དྲོའི་ཆུ་ཚོད་ ༩ སྟེང་གངས་སྐྱིད་གཉའ་ཁྲི་ཚོགས་ཁང་དུ། བོད་མིའི་སྒྲིག་འཛུགས་ཤེས་རིག་ལས་ཁུངས་ཀྱི་གོ་སྒྲིག་འོག ཕྱི་ཚེས་ ༢༨ ནས་ ༢༩ བར་ཉིན་གྲངས་གཉིས་རིང་བལ་ཡུལ་དང་རྒྱ་གར་ནང་ཡོད་པའི་བོད་སློབ་ཁག་གི་སློབ་སྤྱི་དང་། མདུན་ལམ་སློབ་སྟོན་པ་མི་གྲངས་ ༣༠ ཙམ་ལ་མྱོང་ཚོར་གྱི་ནུས་པ་གཞིར་བཞག་ཐོག་སྒྲིག་ལམ་གཅུན་ཐབས་ཀྱི་ཟབ་སྦྱོང་སྤྲོད་ཀྱི་ཡོད་པ་དང་། ཟབ་སྦྱོང་དབུ་འཛུགས་ཐོག་ཤེས་རིག་བཀའ་བློན་དངོས་གྲུབ་ཚེ་རིང་མཆོག་དང་། རྒྱ་གར་གྱི་ཤེས་ཡོན་སློབ་སྟོན་པ་ལྕམ་སན་ཇོ་ལེ་ (C.P Sanjoli) ལགས་དང་། སྐུ་ཞབས་ཆཱེམ་ནེ་ (H.S Chimni) ལགས། དེ་བཞིན་ཤེས་རིག་ལས་ཁུངས་ཀྱི་མདུན་ལམ་སློབ་སྟོན་ཚན་པའི་ཚེ་རིང་སྒྲོལ་དཀར་ལགས་བཅས་ཕེབས་འདུག་ལ། ཟབ་སྦྱོང་ཐོག་བལ་ཡུལ་དང་རྒྱ་གར་གཉིས་ནང་ཡོད་པའི་བོད་སློབ་ཁག་གི་སློབ་སྤྱི་དང་མདུན་ལམ་སློབ་སྟོན་པ། སྐུ་ཚབ་བཅས་མི་གྲངས་སུམ་བཅུ་ཙམ་དང་། ཟབ་སྦྱོང་སྤྲོད་མཁན་ལ་རྒྱ་གར་གྱི་ཤེས་ཡོན་སློབ་སྟོན་པ་གཉིས་བཅས་འཛོམས་འདུག
མདུན་ལམ་སློབ་སྟོན་པ་ཚེ་རིང་སྒྲོལ་དཀར་ལགས་ཀྱིས། རྒྱ་གར་གྱི་ཁྲིམས་ནང་སློབ་ཕྲུག་ལ་ཉེས་རྡུང་གཏོང་ཆོག་གི་མེད་པ་ལྟར། བོད་སློབ་ཁག་མང་པོ་ཞིག་གི་ནང་དགེ་རྒན་གྱིས་སློབ་ཕྲུག་ལ་ཉེས་རྡུང་གཏོང་རྒྱུ་དེ་མེད་པ་བཟོས་ཚར་ཡོད་ཀྱང་། བཙན་བྱོལ་སྤྱི་ཚོགས་ནང་བོད་པའི་སློབ་གསོ་སྤྲོད་སྟངས་དེ་ཡག་པོ་འདུག་གསུང་མཁན་དང་ཡག་པོ་མི་འདུག་གསུང་མཁན་སྣ་ཚོགས་ཡོད་པ་རེད། ཤེས་རིག་ལས་ཁུངས་ཀྱི་ངོས་ནས་བོད་སློབ་ཁག་ནང་ཆོས་ལུགས་ལ་མ་བརྟེན་བའི་བཟང་སྤྱོད་ཀྱི་སློབ་གསོའི་ཐབས་ལམ་ལག་སྟར་བྱེད་ཀྱི་ཡོད་པ་ལྟར། ལས་གཞི་དེ་ལ་གཞིར་བཞག་ནས་དེ་ལན་སློབ་གྲྭ་ཁག་གི་སློབ་སྤྱི་དང་མདུན་ལམ་སློབ་སྟོན་པ་རྣམ་པ་ཚོར་མྱོང་ཚོར་གྱི་ནུས་པ་གཞིར་བཞག་ཐོག་སྒྲིག་ལམ་གཅུན་ཐབས་ཀྱི་ཟབ་སྦྱོང་སྤྲོད་ཀྱི་ཡོད་སྐོར་དང་། ༧གོང་ས་རྒྱལ་བ་རིན་པོ་ཆེ་མཆོག་གིས། ང་ཚོའི་ཕ་མེས་ཡང་མེས་རིང་ནས་ནང་དོན་རིག་པ་དེ་འཚེ་བ་མེད་པ་ཆགས་ཡོད་དུས། བོད་པའི་ཤེས་ཡོན་སློབ་གསོའི་ཐབས་ལམ་དེ་ཡང་འཚེ་བ་མེད་པའི་ཐོག་ནས་རྩ་བ་ཚུགས་ཡོད་པ་དང་། བོད་པའི་བུ་ཕྲུག་ཚོ་ཡིན་ནའང་། འཚེ་བ་མེད་པའི་ཁོར་ཡུག་དང་འཚེ་བ་མེད་པའི་སློབ་གསོའི་ཐབས་ལམ་བརྒྱུད་ནས་འཚར་ལོངས་བྱུང་ཡོད་དུས། དེས་བོད་པ་གཅིག་པུ་ཙམ་མིན་པར་རྒྱ་གར་སྤྱི་ཚོགས་དང་ཁོར་ཡུག་ལའང་ཕན་ཐོགས་ཞེ་དྲགས་ཡོང་གི་ཡོད་པའི་བཀའ་སློབ་རིམ་པར་ཕེབས་ཡོད་པ་ལྟར། ད་ལན་གྱི་ཟབ་སྦྱོང་དེ་བརྒྱུད་ནས་བོད་སློབ་ཁག་གི་སློབ་སྤྱི་དང་། དགེ་རྒན་རྣམ་པས་སློབ་ཕྲུག་ཚོར་འཚེ་བ་མ་ཡིན་པའི་ཐོག་ནས་སློབ་གསོ་སྤྲོད་ཐབས་ལ་ངེས་པ་རྙེད་པ་དང་དེ་ལ་ངོས་ལེན་གནང་བའི་རེ་བ་ཡོད་སྐོར་སོགས་བརྗོད་སོང་།
སློབ་སྟོན་པ་ལྕམ་སན་ཇོ་ལེ་ (C.P Sanjoli) ལགས་ཀྱིས། མོར་ལོ་ན་བཅུ་དྲུག་ཅན་གྱི་བུ་མོ་ཞིག་ཡོད་པ་དང་། ཉིན་ཞིག་བུ་མོས་སློབ་གྲྭའི་ནང་བྱུང་བའི་གནས་ཚུལ་ཡ་མཚན་ཞིག་བཤད་སོང་། དེ་ནི་སློབ་གྲྭའི་དགེ་རྒན་ཞིག་གིས་འཛིན་གྲྭའི་ནང་སློབ་ཕྲུག་ཅིག་ལ་སྐད་གསང་མཐོན་པོས་གཤེ་གཤེ་བཏང་བ་དང་། དགེ་རྒན་དེའི་གཏམ་སྤྱོད་ནི་ཧ་ཅང་ཞེད་སྣང་ཚ་བོ་ཞིག་ཡིན་པར་བརྟེན། བུ་མོས་མོརྲ མ་མ་སྐད་ལོག་མ་རྒྱག་ཅེས་བརྗོད་སོང་བ་དང་། དེ་བཞིན། འདས་པའི་ལོ་ངོ་འདི་དག་རིང་མོས་རྒྱ་གར་རྒྱལ་ཡོངས་ཀྱི་སློབ་གྲྭ་ཁག་མང་པོའི་དགེ་རྒན་དང་སློབ་སྤྱི། སློབ་སྟོན་པ་དང་སློབ་ཕྲུག་བཅས་ལ་སོ་སོའི་མྱོང་ཚོར་བརྗེ་རེས་དང་རྒྱུས་ལོན་བྱས་པ་བརྒྱུད། བྱིས་པ་སློབ་གསོས་སྐྱོང་བའི་ཐབས་ལམ་སྣ་ཚོགས་འཚོལ་རྒྱུ་ནི་ཧ་ཅང་གལ་འགངས་ཆེན་པོ་ཡིན་པའི་ངེས་ཤེས་རྙེད་སོང་བ་དང་། ང་ཚོའི་ཉིན་རེའི་འཚོ་བའི་ནང་སོ་སོའི་ལྡོག་ཕྱོགས་ཀྱི་གཏམ་སྤྱོད་ལ་ངོས་ཟིན་དང་ཡོ་བསྲང་བྱས་ཏེ་བྱིས་པ་སློབ་གསོས་སྐྱོང་བའི་ཐབས་ཤེས་ཡར་རྒྱས་གཏོང་དགོས་པ་དང་། དེ་ལྟར་བྱས་པ་ཡིན་ན། ང་ཚོའི་ཉི་མ་རེ་རེ་དང་འཛིན་གྲྭ་རེ་རེའི་ནང་བྱིས་པ་སློབ་གསོས་སྐྱོང་ཐབས་ཀྱི་འབད་བརྩོན་ལ་གྲུབ་འབྲས་འཐོན་རྒྱུ་ཡིན་སྐོར་སོགས་བརྗོད་སོང་།
ཤེས་རིག་བཀའ་བློན་དངོས་གྲུབ་ཚེ་རིང་མཆོག་གིས། སློབ་གྲྭ་སོགས་སྤྱི་སྒེར་གང་ཡིན་ཡང་ང་ཚོར་སྒྲིག་ལམ་དགོས་ཀྱི་ཡོད་པ་དང་། སྒྲིག་ལམ་ཡོད་ན་བརྟན་འཇགས་ཡོང་བ་དང་། བརྟན་འཇགས་བྱུང་ན་རིམ་གྱིས་ཡར་རྒྱས་ཡོང་གི་རེད། ཡིན་ནའང་སློབ་གྲྭ་ཁག་གི་སྔོན་མའི་སྒྲིག་ལམ་དང་གནས་སྟངས། ད་ལྟའི་སྒྲིག་ལམ་དང་གནས་སྟངས་གཉིས་བར་འགྱུར་བ་ཞེ་དྲགས་འགྲོ་བཞིན་ཡོད་པ་དང་། དེ་ཡང་རྒྱལ་ཁབ་ཀྱི་ཁྲིམས་ཀྱི་ཆ་ནས་འགྱུར་བ་འགྲོ་སྡོད་པ་དང་། སློབ་གྲྭ་སོ་སོའི་སྒྲིག་ལམ་གྱི་ཆ་ནས་འགྱུར་བ་འགྲོ་བཞིན་འདུག དངོས་ཡོད་གནས་ཚུལ་ནི། བྱིས་པའི་སེམས་ཁམས་ཀྱི་ཐོག་ལ་བསམ་བློ་བཏང་བ་ཡིན་ན་འགྱུར་བ་ཞེ་དྲགས་འགྲོ་བཞིན་ཡོད་པ་དང་། རྒྱ་གར་གྱི་ཁྲིམས་ནང་བྱིས་པར་ཉེས་རྡུང་གཏོང་ཆོག་གི་མེད་པ་དང་། དེ་བཞིན་སློབ་གྲྭ་སོ་སོའི་སྒྲིག་ལམ་གྱི་ཐོག་ནས་ཀྱང་སློབ་ཕྲུག་ལ་ཉེས་རྡུང་གཏོང་ཆོག་གི་མེད་པ་ཧ་ཅང་གསལ་བོ་རེད། དེར་མ་ཟད། སློབ་གྲྭ་ཁག་ཅིག་ནང་སློབ་ཕྲུག་ལ་ཉེས་རྡུང་བཏང་བ་ཡིན་ན། དེ་དགེ་རྒན་གྱི་ནོར་འཁྲུལ་ལ་བརྩིས་ནས་དགེ་རྒན་གྱི་གླ་ཕོགས་གཅོག་པ་སོགས་ཀྱི་ཉེས་ཆད་ཟུར་དུ་འགེལ་གྱི་ཡོད་པ་དང་། རྒྱུ་རྐྱེན་ལ་བརྟེན་ནས་དགེ་རྒན་ནང་ཁུལ་ཕན་ཚུན་འགྲིག་མཐུན་མ་ཡོང་བ་དང་སློབ་གྲྭའི་སྒྲིག་ལམ་ལག་བསྟར་མ་ཐུབ་པའི་གནས་ཚུལ་ཡང་མང་པོ་འབྱུང་གི་ཡོད་འདུག དེ་ནི་སྒང་ནས་ཐག་གཅོད་མཁན་དེས་སྤྱི་ཡོངས་ལ་རྒྱ་ཆེ་ས་ནས་བསམ་བློ་བཏང་ནས་ཐག་གཅོད་བྱས་པ་ཞིག་ཡིན་དུས། ཐག་གཅོད་ལ་ངན་ཁག་མེད་པ་ཞིག་དང་། འོག་གི་དགེ་རྒན་ཡིན་ནའང་སློབ་ཕྲུག་ཚོར་འདི་བྱོས་དང་འདི་བྱེད་མི་རུང་ཞེས་སློབ་སྟོན་གནང་དགོས་དུས། ཁོ་ཚོར་ཡང་ཐུགས་ཁག་མེད་པ་ཞིག་རེད། བོད་པའི་དགེ་རྒན་ཚོས་སློབ་ཕྲུག་ཚོར་ཉེས་རྡུང་གཏོང་བ་དེ་ལྟ་གྲུབ་ཀྱི་ཐོག་ནས་དང་། བསམ་བློ་གཏོང་སྟངས་ཀྱི་ཐོག་ནས་སྔོན་མའི་འཚོ་བའི་རྒྱུན་སྲོལ་གྱི་ཐོག་ནས་ཡུན་རིང་བོ་བརྒྱུད་ནས་སོ་སོའི་རྒྱུད་ལ་འབྱོར་བ་ཞིག་ཡིན་དུས། དེ་ལམ་སང་འགྱུར་བ་གཏོང་རྒྱུ་ཁག་པོ་ཡིན་པ་དང་། དེ་ལ་འགྱུར་བ་གཏོང་བར་ཐབས་ལམ་འཚོལ་དགོས་པ་དང་། དེ་ལན་གྱི་ཟབ་སྦྱོང་ནི་བོད་མིའི་སློབ་གསོ་གཏོང་སྟངས་ལ་འགྱུར་བ་གཏང་བའི་སྐས་འཛེག་ལྟ་བུ་ཆགས་ཀྱི་ཡོད། སློབ་གྲྭ་གཅིག་པུ་མིན་པར་སྤྱི་ཚོགས་ཐོག་གི་དཀའ་རྙོག་ག་རེ་ཡིན་ནའང་། དེ་སེལ་ཐབས་ཀྱི་སྐས་འཛེག་དེ་ཀུན་སློང་ཆགས་ཀྱི་ཡོད་པ་དང་། མིའི་ཁོང་ཁྲོ་དང་ངར་རྒྱལ་སོགས་ཚང་མ་མིའི་སེམས་ཚོར་ཆགས་ཀྱི་ཡོད་དུས། སོ་སོའི་སེམས་ཚོར་ལ་བདག་པོ་ཡག་པོ་རྒྱག་རྒྱུ་ཧ་ཅང་གལ་ཆེན་པོ་རེད། དཀའ་ངལ་དེ་བོད་པའི་སློབ་གྲྭ་ཁག་ནང་དུའང་འཕྲད་ཀྱི་ཡོད་པ་རེད། སྤྱིར་བཏང་དགེ་རྒན་གྱིས་སློབ་ཕྲུག་ལ་ཉེས་རྡུང་གཏོང་དོན་ནི་སློབ་ཕྲུག་དེ་ཡག་པོ་བཟོ་བའི་ཀུན་སློང་ཞིག་ཡིན་ནའང་། དུས་དང་བསྟུན་ནས་ཀུན་སློང་དེའི་ཐབས་ལམ་ལ་འགྱུར་བ་གཏང་སྟེ་ཉེས་རྡུང་མ་ཡིན་པའི་སློབ་གསོའི་ཐབས་ལམ་གཞན་བཙལ་ནས་གང་ཐུབ་ཐུབ་ཀྱིས་ལག་བསྟར་བྱེད་དགོས་པ་དང་། སྔོན་མའི་སྤྱི་ཚོགས་གྱི་ཁྲིམས་ཡིན་ན། རྐུས་བྱས་ན་ལག་པ་གཅོད་པ་དང་། སྐྱག་རྫུན་བཤད་ན་ལྕེ་གཏུབ་པ་སོགས་བྱེད་ཀྱི་ཡོད་ནའང་། ད་ལྟའི་སྤྱི་ཚོགས་དང་ཁྲིམས་ལ་འཕོ་འགྱུར་ཕྱིན་ཏེ། སྔོན་མའི་འཚེ་བའི་ཁྲིམས་རིགས་ད་ལྟ་བཀག་འགོག་བྱས་ཡོད་དུས། སྤྱི་ཚོགས་དཔལ་ཡོན་དང་མི་མང་གི་བསམ་བློ་ཡར་རྒྱས་སོང་བ་དང་བསྟུན་ནས། ང་ཚོས་བཟང་སྤྱོད་ཀྱི་ཐོག་ནས་འཕོ་འགྱུར་གཏོང་དགོས་པ་དང་། ནུབ་ཕྱོགས་རྒྱལ་ཁབ་ཁག་ཡིན་ན། སློབ་གྲྭའི་ནང་སློབ་ཕྲུག་ལ་ཉེས་རྡུང་བཏང་མི་ཆོག་པའི་སྒྲིག་ཁྲིམས་དེ་སྔོན་མ་ནས་གཏན་འབེབས་དང་ལག་བསྟར་བྱས་ཡོད་པ་མ་ཟད། ཐ་ན་བྱང་ཀོ་རི་ཡ་ཡན་ཆད་ནས་ཀྱང་སློབ་གྲྭའི་ནང་སློབ་ཕྲུག་ལ་ཉེས་རྡུང་གཏོང་བ་དེ་ཁྲིམས་ཀྱིས་བཀག་སྡོམ་བྱས་ཡོད་པ་རེད། ༧གོང་ས་རྒྱལ་བ་རིན་པོ་ཆེ་མཆོག་གི་དབུ་ཁྲིད་འོག རྩ་བའི་ང་ཚོ་བོད་པའི་སྤྱི་ཚོགས་དེ་ནང་ཆོས་དང་འབྲེལ་ཡོད་དུས། ཞི་བདེ་ལ་འབད་བརྩོན་དང་བཟང་སྤྱོད་ལག་ལེན་བསྟར་མཁན་གྱི་སྤྱི་ཚོགས་ཤིག་ཆགས་ཀྱི་ཡོད་དུས། ང་ཚོས་ངེས་པར་དུ་ཞི་བདེ་དང་བཟང་སྤྱོད། འཚེ་བ་མེད་པའི་སློབ་གསོའི་ཐབས་ལམ་ལ་འབད་བརྩོན་དང་མདུན་སྐྱོད་བྱེད་དགོས་ཀྱི་ཡོད། སློབ་གྲྭའི་ནང་དགེ་རྒན་རྣམ་པས་སློབ་ཕྲུག་ཚོར་བརྩི་མཐོང་དང་བྱམས་སྐྱོང་། ཡིད་ཆེས་བཅས་ཀྱི་ཁོར་ཡུག་ཅིག་བསྐྲུན་ཐུབ་པ་ཡིན་ན། ཁོར་ཡུག་དེའི་ནང་འཚར་ལོངས་བྱུང་བའི་སློབ་ཕྲུག་ཚོའི་ཤེས་ཡོན་ནི་ཡག་ཤོས་ཆགས་ཀྱི་རེད་ཅེས་པའི་བཤད་སྲོལ་ཞིག་ཡོད་པ་ལྟར། མ་འོངས་པར་བོད་སློབ་ཁག་གི་སློབ་སྤྱི་དང་སློབ་སྟོན་པ་རྣམ་པས་དགེ་རྒན་ཚོར་སློབ་ཕྲུག་རྣམས་སློབ་གསོས་སྐྱོང་བའི་ཐབས་ལམ་སྣ་ཚོགས་འཚོལ་ཐབས་དང་གང་ཐུབ་ཅི་ཐུབ་ཀྱིས་ཐབས་ཤེས་དེ་ལག་ལེན་བསྟར་རྒྱུ་གལ་ཆེན་པོ་ཡིན་སྐོར་སོགས་གསུངས་སོང་།
ཐེངས་འདིའི་ཉིན་གཉིས་རིང་གི་ཟབ་སྦྱོང་ཐོག སློབ་སྟོན་པ་ལྕམ་སན་ཇོ་ལེ་ (C.P Sanjoli) ལགས་དང་། སྐུ་ཞབས་ཆཱེམ་ནེ་ (H.S Chimni) ལགས་གཉིས་ཀྱིས། སོ་སོའི་མྱོང་ཚོར་གཞིར་བཞག་ནས་བོད་པའི་དགེ་རྒན་ཚོས་སློབ་ཕྲུག་ཚོར་སློབ་གསོ་སྤྲོད་ཐབས་ཀྱི་དཀའ་ངལ་ལ་གཏོང་ལེན་བྱེད་ཕྱོགས་ཀྱི་ཟབ་སྦྱོང་སྤྲོད་ཀྱི་འདུག
གསར་འགོད་པ། པདྨ་རྒྱལ།


text:
བདེ་ལེགས་སུ་གྱུར་ཅིག མཚན་དང་དཔེ་བྱད་བཟང་པོའི་དཔལ་གྱིས་རབ་མཛེས་ཤིང་། །གསུང་དབྱངས་ཡན་ལག་རྒྱ་མཚོ་ཆོས་ཀྱི་འབྲུག་སྒྲ་ཅན། །མཁྱེན་བརྩེ་དཔལ་ལྡན་ཡོན་ཏན་ཀུན་གྱི་གཏེར་མཛོད་འཛིན། །སྐྱེ་དགུའི་རྣམ་འདྲེན་ལྷ་ཡི་ལྷ་ལ་སྤྱི་བོས་འདུད། །སངས་རྒྱས་བསྟན་པའི་གཞི་དང་རྩ་བ་འདུལ་བའི་སྡེ། །ཡོན་ཏན་ཀུན་གྱི་གཞི་རྟེན་ཚུལ་ཁྲིམས་སྟོན་པའི་གཞུང་། །འདུལ་བ་རྒྱ་མཚོའི་བཅུད་ཀྱི་སྙིང་པོ་མདོར་བསྡུས་པ། ཐེག་པ་ཆེན་པོའི་མན་ངག་གི་མདོ་ལས། །འདུལ་བ་ནི་དེ་བཞིན་གཤེགས་པས་གཉིས་འཐད་གསུངས་ཏེ། གཉིས་གང་ཞེ་ན། ལྟུང་བ་འདུལ་བ་དང་། ཉོན་མོངས་པ་འདུལ་བའོ། །་་་་་འདུལ་བ་མདོ་ཡི་གསལ་བྱེད་ཉི་མའི་འོད་འདི་བརྩམ། །འདིར་བདེ་བར་གཤེགས་པའི་བསྟན་པ་རིན་པོ་ཆེ་མཐའ་དག་གི་གཞི་མར་གྱུར་པ་འདུལ་བའི་ལུང་བདུད་རྩིའི་རྒྱ་མཚོ་དང་འདྲ་བའི་ནང་ནས། ཚིག་མདོར་བསྡུས་ཤིང་དོན་རྒྱས་པར་སྟོན་པའི་བསྟན་བཅོས་འདི་སློབ་དཔོན་ཆེན་པོ་ཡོན་ཏན་འོད་ཀྱིས་ལེགས་པར་སྦྱར་རོ། །འདི་ལ་གཉིས་ཏེ། གཞན་འཇུག་པའི་ཡན་ལག་ཏུ་དགོས་འབྲེལ་བསྟན་པ་དང་། བརྗོད་བྱ་ངེས་པར་འབྱུང་བའི་ཚུལ་ཁྲིམས་བསྟན་པའོ། །དང་པོ་ནི་ངེས་པར་འབྱུང་བ་ཚུལ་ཁྲིམས་ཀྱི་དབང་དུ་བྱས་ཏེ་ཞེས་པས་བསྟན་ཏོ། །འདི་ལ་གཉིས་ཏེ། སྤྱིའི་དོན་དང་། ཡན་ལག་གི་དོན་ཏོ། །དང་པོ་ལ་གཉིས་ཏེ། བསྟན་བཅོས་ཀྱི་དབུར་དགོས་འབྲེལ་གྱི་ངག་བཀོད་པའི་དགོས་པ་དང་། དགོས་འབྲེལ་གྱི་བསྡུས་པའི་དོན་ཏོ། །དང་པོ་ལ་གསུམ་སྟེ། གཞན་ལུགས་དགག་པ་དང་། རང་ལུགས་བཞག་པ་དང་། དེ་ལ་རྩོད་པ་སྤང་བའོ། །དང་པོ་ལ་བཞི་ལས། དང་པོ་་་་་་ངེས་པ་བསྐྱེད་པ་དགོས་པར་འདོད་པ་དགག་པ་ནི། མུ་སྟེགས།་་་་་རྣ་མ་ཕུག་པ་ན་རེ་བསྟན་བཅོས་ཀྱི་དབུར་དགོས་འབྲེལ་གྱི་ངག་བཀོད་པའི་དགོས་པ་ནི། བསྟན་བཅོས་ཀྱི་ལུས་ཀྱི་དགོས་སོགས་ཆོས་བཞི་་་་་་ཡོད་ལ་བསྟན་བཅོས་ཀྱི་ལུས་ལ་དགོས་སོགས་ཆོས་བཞི་ཡོད་ཅེས་ཕལ་ཆེ་བ་ཟེར་བ་ནི་མི་རིགས་ཏེ། འབྲེལ་བ་ནི་དགོས་པའི་སྟེང་ན་ཡོད་ཀྱི། འབྲེལ་ཡུལ་བསྟན་བཅོས་ཀྱི་སྟེང་ན་ཡོད་པ་ནི་མ་ཡིན་ཏེ། སྤྱིར་ན་འབྲེལ་པ་ནི་འབྲེལ་པོའི་སྟེང་ན་ཡོད་ཀྱི་འབྲེལ་ཡུལ་གྱི་སྟེང་ན་ཡོད་པ་མ་ཡིན་པའི་ཕྱིར་རོ། །དཔེར་ན་མེ་དང་དུ་བའི་འབྲེལ་བ་བཞིན་ནོ། ཡོད་ངེས་སྙམ་དུ་ངེས་ཤེས་སྐྱེས་པ་དེ་ཁོ་ན་ཡིན་ཞེས་གྲག་གོ །འོ་ན་དེ་ཚོད་དུ་འདིར་བསྟན་བཅོས་ཀྱི་དབུར་དགོས་འབྲེལ་གྱི་ངག་བཀོད་པའི་དགོས་པ་དེ། བསྟན་བཅོས་ལུས་ཀྱི་དགོས་སོགས་ཆོས་བཞི་ཕལ་ཆེར་ཡོད་ལ་ཚེ་སྙམ་པའི་དོན་འགྱུར་གྱི་ཐེ་ཚོམ་སྐྱེས་པ་དེ་ཡིན་ཞེས་བསྒྲེའོ། །ཅིའི་ཕྱིར་ཟེར་ན། དེར་ཡང་ངོ་། །ངེས་ཤེས་སྐྱེས་པ་དེ་ཆོས་ཅན། དགོས་འབྲེལ་གྱི་ངག་བཀོད་པའི་དགོས་པ་ཡིན་ཏེ། རྟོག་ལྡན་འཇུག་པའི་རྒྱུ་ཡིན་པའི་ཕྱིར་ཞེ་ན། དོན་འགྱུར་གྱི་ཐེ་ཚོམ་སྐྱེས་པ་དེ་ཆོས་ཅན། དགོས་འབྲེལ་གྱི་ངག་བཀོད་པའི་དགོས་པ་ཡིན་ཏེ། རྟོག་ལྡན་འཇུག་པའི་རྒྱུ་ཡིན་པའི་ཕྱིར་ཞེས་མཚུངས་པ་ཡིན་ནོ། །སློབ་དཔོན་ཆོས་མཆོག་གིས་མཛད་པའི།་་་་་ཚད་མ་བརྟག་པ་ལས་ཀྱང་། གང་ཕྱིར་དོན་གཉེར་འཇིག་རྟེན་འདི། །ཐེ་ཚོམ་ལས་ཀྱང་འཇུག་ཕྱིར་རོ། །ཞེས་བཤད་དོ། །གཉིས་པ་་་་་་སྦྱོར་བ་ངན་པ་བཟློག་པ་དགོས་པར་འདོད་པ་དགག་པ་ནི། སློབ་དཔོན་ཞི་བ་འཚོའི་བཞེད་པས། བསྟན་བཅོས་ཀྱི་དབུར་དགོས་འབྲེལ་གྱི་ངག་བཀོད་པའི་དགོས་པ་ནི། གཞན་གྱི་སྦྱོར་བ་ངན་པ་བཟློག་པ་ཡིན་ཏེ། གཞན་དག་འདི་སྐད་དུ། བསྟན་བཅོས་འདི་ནི། བརྩམ་པར་བྱ་བ་མ་ཡིན་ཏེ། དགོས་པ་ལ་སོགས་པའི་ཆོས་བཞི་མེད་པའི་ཕྱིར་ཞེས་ཟེར་བ་ལ། རྟགས་་་་་་དགོས་པ་ལ་སོགས་པ་ཡོད་དོ་ཞེས་བརྗོད་པ་ལ་བརྟེན་ནས་དགོས་པ་ལ་སོགས་པ་ཡོད་དམ་མེད་སྙམ་དུ་ཐེ་ཚོམ་སྐྱེ་བར་འགྱུར་པས་ཐེ་ཚོམ་ཟ་བའི་སྒོ་ནས་མ་གྲུབ་པར་བསྟན་པའི་ཕྱིར་དགོས་འབྲེལ་བཞི་བསྟན་པ་ཡིན་ནོ་ཞེས་འཆད་དོ། །དེ་ནི་མི་འཐད་དེ། སྦྱོར་བ་ངན་པ་དེ་ལྟ་བུ་ཁྱེད་རང་གི་རྟོག་པས་དྭོགས་པ་བསུ་བ་ཙམ་དུ་ཟད་ཀྱི། དེ་ལྟ་བུའི་སྦྱོར་བ་འགོད་པ་པོ་གཞི་མ་གྲུབ་པའི་ཕྱིར་དང་། དགོས་་་་་་གཞན་དག་འདི་སྐད་དུ་འབྲེལ་གྱི་ངག་འདི་ཉིད་ཀྱང་། བརྩམ་པར་བྱ་བ་མ་ཡིན་ཏེ། དེ་ལ་ཡང་དགོས་པ་ལ་སོགས་པ་ཆོས་བཞི་མེད་པའི་ཕྱིར་ཞེས་བྱ་བ་
༼༥༽
ལ་སོགས་པ་ཡང་དགག་དགོས་པར་མགོ་མཚུངས་པས་ཐུག་པ་མེད་པར་འགྱུར་བའི་ཕྱིར་རོ། །གསུམ་པ་གཞུང་མཛེས་པ་བསྐྱེད་པ་དགོས་པར་འདོད་པ་དགག་པ།་་་་་ནི་བྲམ་ཟེ་བདེ་བྱེད་དགའ་བ་ན་རེ། བསྟན་བཅོས་ཀྱི་དབུར་དགོས་འབྲེལ་གྱི་ངག་བཀོད་པའི་དགོས་པ་ནི། གཞུང་མཛེས་པ་བསྐྱེད་པ་ཡིན་ཞེས་ཟེར་རོ། །འོ་ན་བསྟན་བཅོས་ཀྱི་དབུར་དགོས་འབྲེལ་གྱི་ངག་བཀོད་པའི་ཡོངས་གཅོད་ཀྱི་དགོས་པ་དེ་ཆོས་ཅན། དགོས་འབྲེལ་ངག་གི་བརྗོད་བྱ་རྟོགས་པ་དེ་ཁོ་ན་མ་ཡིན་པར་ཐལ། གཞུང་མཛེས་པ་བསྐྱེད་པ་ཡིན་པའི་ཕྱིར་རོ། །རྟགས་ཁྱབ་མ་གྲུབ་ན་དམ་བཅའ་བུད་ཅིང་། འདོད་ན་རྣམ་ངེས་ལས། བརྡ་ཇི་ལྟ་བ་བཞིན་དོན་རྟོགས་པའི་ཕྱིར་དང་སྒྲ་སྦྱར་བའི་་་་་་ཡོངས་གཅོད་ཀྱི་དགོས་པ་ཡང་དེ་ཙམ་དུ་ཟད་པའི་ཕྱིར་ཞེས་སོ། །བཞི་པ་་་་་་རྟོག་ལྡན་བསྟན་བཅོས་ལ་འཇུག་པ་དགོས་པར་འདོད་པ་དགག་པ་ནི་ཁ་་་་་་ཤ་མི་སྦས་ཏི་ལ་སོགས་པ་ཅིག་ན་རེ། བསྟན་བཅོས་ཀྱི་དབུར་དགོས་འབྲེལ་གྱི་ངག་བཀོད་པའི་དགོས་པ་ནི། རྟོག་ལྡན་བསྟན་བཅོས་ལ་འཇུག་པ་ཡིན་ཏེ། ཊཱི་ཀ་ལས། འདི་ལྟར་རྟོག་པ་སྔོན་དུ་གཏོང་བ་དག་ནི། འབྲེལ་བ་མེད་པ་དང་། བརྗོད་པར་བྱ་བ་མེད་པ་དང་། དགོས་པ་མེད་པའི་་་་་་ཚིག་ཙམ་ཉན་པར་མི་སྤྲོ་ན་བསྟོད་ར་དང་བསྟན་བཅོས་རབ་ཏུ་བྱེད་པ་ལ་ལྟ་སྨོས་ཀྱང་ཅི་དགོས་ཞེས་བམ་པོ་ལྔ་བཅུ་པ་ལས་བཤད་དོ་ཚིག་ཀྱང་་་་་་གཅིག་ཙམ་ཁས་མི་ལེན་ན། བསྟན་བཅོས་ལ་་་་་་རིལ་པོ་དང་ལེའུ་དང་རབ་ཏུ་
༼༦༽
བྱེད་པ་སོགས་པ་གཞན་ལྟ་སྨོས་ཀྱང་ཅི་དགོས་ཞེས་གསུངས་པས་ཤེས་སོ་ཞེས་འཆད་དོ། དེ་དགག་པ་ལ་གཉིས་ལས། དང་པོ་་་་་་གནོད་བྱེད་བརྗོད་པ་ནི། བསྟན་བཅོས་ཀྱི་དབུར་དགོས་འབྲེལ་གྱི་ངག་བཀོད་པའི་ཡོངས་གཅོད་ཀྱི་དགོས་པ་དེ་ཆོས་ཅན། དགོས་འབྲེལ་ངག་གི་བརྗོད་བྱ་རྟོགས་པ་དེ་ཁོ་ན་མ་ཡིན་པར་ཐལ། རྟོག་ལྡན་བསྟན་བཅོས་ལ་འཇུག་པ་ཡིན་པའི་ཕྱིར་རོ། །རྟགས་ཁྱབ་མ་གྲུབ་ན་དམ་བཅའ་བུད་ཅིང་། འདོད་ན། སྔར་བཞིན་ནོ། །སྒྲུབ་བྱེད་གཞིག་པ་ནི། ཊཱི་ཀ་ལས་བཤད་པ་དེ་ནི་ཉིང་དགོས་ལ་དགོངས་པ་ཡིན་པས་་་་་་དགོས་པའི་སྐབས་འདིར་ཁུངས་སུ་མི་ཆེའོ་ཞེས་གསུང་ངོ་། །གཉིས་པ་རང་ལུགས་བཞག་པ་ལ་གཉིས་ཏེ། དགོས་པ་དངོས་དང་། ཉིང་དགོས་སོ། །དང་པོ་ལ་གཉིས་ལས། དང་པོ་་་་་་རྟོག་པ་སྔོན་དུ་གཏོང་བ་དེ་དག་ནི་ཡོངས་གཅོད་ཀྱི་དགོས་པ་ནི། དགོས་སོགས་ཆོས་བཞི་ཡོད་སྟོན་གྱི་ངག་ལ་བརྟེན་ནས་བསྟན་བཅོས་ལུས་ཀྱི་དགོས་སོགས་ཆོས་བཞི་ཡོད་པར་དང་པོར་རྟོགས་པ་དེ་ཆོས་ཅན། དགོས་སོགས་ཆོས་བཞི་ཡོད་སྟོན་གྱི་ངག་བཀོད་པའི་དགོས་པ་ཡིན་ཏེ། རང་སྐབས་ཀྱི་ངག་ལ་བརྟེན་ནས་དགོས་སོགས་ཆོས་བཞི་ཡོད་སྟོན་གྱི་སྒྲའི་བརྗོད་བྱ་རྟོགས་པ་ཡིན་པའི་ཕྱིར་རོ།་་་་་ངག་ལ་བརྟེན་ནས་ཞེས་སྨོས་པ་ནི། སངས་རྒྱས་ལ་སོགས་པས་མངོན་ཤེས་ལ་བརྟེན་ནས་དགོས་སོགས་ཆོས་བཞི་ཡོད་སྟོན་གྱི་སྒྲའི་བརྗོད་བྱ་རྟོགས་པ་སེལ་ལོ། །གཏན་ཚིགས་འདི་ལ་མཐུན་དཔེ་མེད་པ་མ་ཡིན་ཏེ། དང་པོར་རྟོགས་པ་དེའི་དུས་གཉིས་པར་རྟོགས་པ་མཐུན་དཔེར་སྦྱར་རོ། །གཏན་ཚིགས་དེ་གང་གིས་གྲུབ་ན། ཊཱི་ཀ་ལས། ངེས་པར་འབྱུང་བའི་ཚུལ་ཁྲིམས་ཀྱི་དབང་དུ་བྱས་ཏེ་ཞེས་བྱ་བའི་མདོ་དང་པོ་འདིས་ནི། འདུལ་བ་མདོ་འདིའི་འབྲེལ་པ་དང་། བརྗོད་པར་བྱ་བ་དང་། དགོས་པ་དང་། དགོས་པའི་ཡང་དགོས་པ་རྣམས་བརྗོད་དེ་ཞེས་གསུངས་པས། བསྟན་བཅོས་ལུས་ཀྱི་དགོས་སོགས་ཆོས་བཞི་ཡོད་པ་དེ།
༼༧༽
དགོས་སོགས་ཆོས་བཞི་ཡོད་སྟོན་གྱི།་་་་་ངག་འདིའི་བརྗོད་བྱ་ཡིན་པར་གྲུབ་ལ་ངག་འདི་ལ་བརྟེན་ནས་ངག་འདིའི་བརྗོད་བྱ་དེ་རྟོགས་པ་ཡིན་པས་གཏན་ཚིགས་དེ་གྲུབ་བོ། །ཁྱབ་པ་གཞུང་གིས་གྲུབ་སྟེ་རྣམ་ངེས་ལས། བརྡ་ཇི་ལྟ་བ་བཞིན་་་་་་དོན་རྟོགས་པའི་ཕྱིར་དང་སྒྲ་སྦྱར་བའི་དགོས་པ་ཡང་དེ་ཙམ་དུ་ཟད་པའི་ཕྱིར་ཞེས་པས་གྲུབ་བོ། །དགོས་སོགས་ཆོས་བཞི་ཡོད་པར་གོ་བ་དེ་ཡང་དབང་རྣོན་་་་་་དགོས་པ་ཡོད་དམ་མེད་སྙམ་དུ་ཐེ་ཚོམ་དུ་སྐྱེ་བ་ཤས་ཆེ་བ་ཡིན་ཏེ། ཚིག་དོན་འབྲེལ་པར་མ་ངེས་ཤིང་ཡིད་ཆེས་པར་དཀའ་བའི་ཕྱིར་རོ། །དགོས་པ་ཡོད་ངེས་སྙམ་དུ།་་་་་དབང་རྟུལ་ངེས་ཤེས་སུ་སྐྱེ་བ་ཤེས་ཆེ་བ་ཡིན་ཏེ། ཚིག་དོན་འབྲེལ་པར་མ་ངེས་ཀྱང་ཡིད་ཆེས་པར་སླ་བའི་ཕྱིར་རོ། །གཉིས་པ་རྣམ་བཅད་ཀྱི་དགོས་པ་ནི། དགོས་སོགས་ཆོས་བཞི་ཡོད་པར་གོ་བ་ལ་བརྟེན་ནས་རྣམ་བཅད་དུ་ལོག་རྟོག་བཞི་་་་་་དགོས་པ་མེད་ངེས་འབྲེལ་པ་མེད་ངེས་བརྗོད་བྱ་མེད་ངེས་ཉིང་དགོས་མེད་སྙམ་པ་བཞི་དང་།་་་་་དགོས་པ་ཕལ་ཆེར་མེད་ལ་ཆེ་སྙམ་པ་ལ་སོགས་པ། ཐེ་ཚོམ་བཞི་སྟེ་བརྒྱད་བསལ་བ་་་་་་རྣམ་བཅད་ཀྱི་དགོས་པ་ཡིན་ཏེ། ཊཱི་ཀ་ལས། འདུལ་བའི་མདོ་ལ་བརྗོད་པར་བྱ་བ་མེད་པར་དོགས་པ་བསལ་བའི་ཕྱིར་བརྗོད་པར་བྱ་བ་བསྙད་དོ། །འབྲས་བུ་མེད་པར་དོགས་པ་བཟློག་པའི་ཕྱིར་དགོས་པ་བརྗོད་དོ། །ཐབས་མེད་པར་དོགས་པ་སྤང་པའི་ཕྱིར་འབྲེལ་པ་བཤད་དོ། །འདོད་པའི་དོན་གྲུབ་པར་བྱ་བའི་ཕྱིར་དགོས་པའི་ཡང་དགོས་པ་བསྟན་ཏོ་ཞེས་སོ། །གཉིས་པ་ཉིང་དགོས་ནི། རྟོག་ལྡན་བསྟན་བཅོས་ལ་འཇུག་པ་དེ་ཡིན་ཏེ།་་་་་ཚད་མ་རྣམ་ངེས་ཀྱི། ཊཱི་ཀ་འཐད་ལྡན་ལས། དགོས་པ་སྟོན་པའི་ངག་གིས་ཅི་ཞིག་བྱ་ཞེ་ན། ཚིག་ལས་རྟོག་པ་དང་ལྡན་པ་རྣམས་ཐེ་ཚོམ་སྐྱེ་ཞིང་། དེས་ན་་་་་་དགོས་པ་དོན་དུ་གཉེར་ལ་དེ་ལས་ཀྱང་འཇུག་པར་འགྱུར་བའི་ཕྱིར་རོ་ཞེས་བཤད་དོ། །གསུམ་པ་རྩོད་པ་སྤང་བ་ལ་གསུམ་ལས་དང་པོ། རྣམ་བཅད་བཟློག་པའི་ཕྱོགས་ལ་རྩོད་པ་སྤང་བ་་་་་་ལོག་རྟོག་བཞི་བསལ་བ་དེ་དགོས་པ་ཡིན་ཞེས་སྔར་ཁས་
༼༨༽
བླངས་བ་དེ་ལ་རྩོད་པ་ནི། གལ་ཏེ་དམ་བཅའ་བའི་ངག་གིས་ལོག་རྟོག་བསལ་ནུས་སམ་མི་ནུས། མི་ནུས་ན་ལོག་རྟོག་བསལ་བ་དེ་དགོས་འབྲེལ་ངག་གི་དགོས་པ་ཡིན་པའི་དམ་བཅའ་ཉམས་སོ། །ནུས་ན་ནི། སྒྲ་ཆོས་ཅན། མི་རྟག་སྟེ་བྱས་པའི་ཕྱིར་དཔེར་ན་བུམ་པ་བཞིན་སྦྱོར་བ་དེ་ལྟར་བཀོད་པ་ཆོས་ཅན། སྒྲ་རྟག་འཛིན་གྱི་ལོག་རྟོག་བཟློག་པའི་དོན་དུ་རྟགས་དང་དཔེ་བཀོད་པ་དོན་མེད་དུ་ཐལ། སྒྲ་མི་རྟག་ཅེས་དམ་བཅས་པ་ཙམ་གྱིས་སྒྲ་རྟག་འཛིན་གྱི་ལོག་རྟོག་ཁེགས་པའི་ཕྱིར་རོ་་་་་་རྟགས་མ་གྲུབ་ན་དམ་བཅའ་བའི་ངག་གིས་ལོག་རྟོག་བསལ་ནུས་ཟེར་བ་དེ་བུད་ཅིང་། ཁྱབ་པ་མ་གྲུབ་ན་འགལ་ལོ། །འདོད་ན་ཚད་མའི་གཞུང་རྣམས་ལ་རྟགས་དང་དཔེ་བཀོད་པ་དང་འགལ་ལོ་ཞེ་ན། ངག་གིས་ཐོས་བྱུང་ཤེས་རབ་ཀྱི་བློ་ཡུལ་དུ་ལོག་རྟོག་བསལ་ནུས་པས་སྐྱོན་དང་པོ་དམ་བཅའ་བུད་པའི་སྐྱོན་་་་་་མེད་ལ། ཚད་མས་བསྡུས་པའི་བློ་ཡུལ་དུ་ལོག་རྟོག་བསལ་ན་མི་ནུས་པས་སྐྱོན་གཉིས་པ་་་་་་རྟགས་དང་དཔེ་བཀོད་པ་དོན་མེད་དུ་ཐལ་བའི་སྐྱོན་མེད་དོ། །གཉིས་པ་ཡོངས་གཅོད་འཇུག་པའི་ཕྱོགས་ལ་མི་ནུས་མི་དགོས་ཀྱི་སྐྱོན་སྤོང་བ་ལ་གཉིས་ལས། མི་ནུས་ཀྱི་སྐྱོན་སྤང་བ་ནི། དབང་པོ་རྟུལ་པོས་ངེས་ཤེས་སུ་གོ་བ་དེ་དགོས་པ་ཡིན་པར་སྔར་ཁས་བླངས་པ་དེ་ལ་རྩོད་པ།་་་་་དགོས་སོགས་ཆོས་བཞི་ཡོད་སྟོན་གྱི་ངག་ཆོས་ཅན། ངག་གི་དོན་ལ་ངེས་ཤེས་བསྐྱེད་མི་ནུས་པར་ཐལ། ངག་དང་དོན་ལ་འབྲེལ་པ་མེད་པའི་ཕྱིར་རོ་ཞེ་ན། ཚད་མས་བསྡུས་པའི་ངེས་ཤེས་བསྐྱེད་མི་ནུས་པར་ཐལ་ཟེར་རམ། ཐོས་བྱུང་གི་ངེས་ཤེས་བསྐྱེད་མི་ནུས་པར་ཐལ་ཟེར། དང་པོ་ལྟར་ན་འདོད་ཅིང་། གཉིས་པ་ལྟར་ན་ཁྱབ་པ་མ་གྲུབ་བོ། །མི་དགོས་ཀྱི་སྐྱོན་སྤང་བ་ནི། དབང་པོ་རྣོན་པོ་ཐེ་ཚོམ་དུ་གོ་བ་དེ་དགོས་པ་ཡིན་ཞེས་སྔར་ཁས་བླངས་པ་དེ་ལ་རྩོད་པ།་་་་་དགོས་སོགས་ཆོས་བཞི་ཡོད་སྟོན་གྱི་ངག་ཆོས་ཅན། ཐེ་ཚོམ་བསྐྱེད་པའི་དོན་དུ་སྨོས་མི་དགོས་པར་ཐལ། ངག་དེ་མེད་ཀྱང་ཐེ་ཚོམ་ངང་གིས་སྐྱེ་བའི་ཕྱིར་ཞེ་ན། དགོས་འབྲེལ་ངག་གི་འབྲས་བུར་མ་གྱུར་པའི་ཐེ་ཚོམ་བསྐྱེད་པའི་དོན་དུ་སྨོས་མི་དགོས་པར་ཐལ་ཟེར་རམ། དགོས་འབྲེལ་ངག་གི་འབྲས་བུར་གྱུར་པའི་ཐེ་ཚོམ་བསྐྱེད་པའི་དོན་དུ་སྨོས་མི་དགོས་
༼༩༽
པར་ཐལ་ཟེར། དང་པོ་ལྟར་ན་འདོད་ཅིང་། གཉིས་པ་ལྟར་ན་རྟགས་ལ་བརྟག་སྟེ། ངག་དེ་མེད་ཀྱང་དགོས་འབྲེལ་ངག་གི་འབྲས་བུར་མ་གྱུར་པའི་ཐེ་ཚོམ་ངང་གིས་སྐྱེ་བའི་ཕྱིར་ཟེར་རམ། དགོས་འབྲེལ་ངག་གི་འབྲས་བུར་གྱུར་པའི་ཐེ་ཚོམ་ངང་གིས་སྐྱེ་བའི་ཕྱིར་ཟེར། དང་པོ་ལྟར་ན་ཁྱབ་པ་མ་གྲུབ་ཅིང་། གཉིས་པ་ལྟར་ན་རྟགས་མ་གྲུབ་བོ། །གསུམ་པ་ཧ་ཅང་ཐལ་བ་སྤང་བ་ནི། མདོ་རྩ་བ་འདི་ལ་ལུས་རྣམ་གཞག་མེད་ཀྱང་འོད་ལྡན་རྩ་འགྲེལ་སོགས་ལུས་རྣམ་གཞག་ཡོད་པ་རྣམས་ཀྱི་དབང་དུ་བྱས་ཏེ། འདི་སྐད་དུ།་་་་་བརྗོད་བྱ་དགོས་འབྲེལ་གསུམ་པོ་དེ་ཆོས་ཅན། དགོས་འབྲེལ་ངག་གིས་བརྗོད་མི་དགོས་པར་ཐལ། ལུས་རྣམ་གཞག་ལ་བརྟེན་ནས་གོ་བར་ནུས་པའི་ཕྱིར་ཞེ་ན། ལུས་རྣམ་གཞག་ལ་བརྟེན་ནས་གོ་བར་ནུས་པ་དེ། བསྟན་བཅོས་ལ་འཇུག་པའི་སྔ་རོལ་ཏུ་གོ་བར་ནུས་པའི་ཕྱིར་ཞེ་ན་རྟགས་མ་གྲུབ་ལ། བསྟན་བཅོས་ལ་ཞུགས་ནས་གོ་བར་ནུས་པའི་ཕྱིར་ཞེ་ན་ཁྱབ་པ་མ་གྲུབ་བོ། །གཉིས་པ་བསྡུས་པའི་དོན་ལ་བདུན་ལས་དང་པོ་དགོས་འབྲེལ་གྱི་རབ་ཏུ་དབྱེ་བ་ནི། དགོས་འབྲེལ་བཞི་གསུམ་བཅུ་གཉིས་ཡོད་པ་ལས། ངག་ཙམ་ལ་ཡོད་པའི་དགོས་འབྲེལ་ཡན་ལག་བཞི་ནི། སྐྱེས་བུ་སྐོམ་པས་གདུང་པ་ལ། བུམ་པ་ན་ཆུ་ཡོད་ཅེས་སྨྲས་པ་ལྟ་བུ། ཐ་མལ་པའི་ངག་ལ་ཡང་བརྗོད་བྱ་དགོས་པ། འབྲེལ་པ་ཉིང་དགོས་དང་བཞི་ཡོད་དེ།་་་་་ངག་དེས་བསྟན་པར་བྱ་བའི་དོན་དེ་ནི་བརྗོད་བྱ་ཡིན་ལ། ངག་ལ་བརྟེན་ནས་ངག་གི་བརྗོད་བྱའི་དོན་རྟོགས་པ་ནི་དགོས་པ་ཡིན་ཞིང་། ངག་གི་དོན་རྟོགས་པ་ལ་བརྟེན་ནས་སྐྱེས་བུའི་དགོས་དོན་གྲུབ་པ་ནི་ཉིང་དགོས་ཡིན་ནོ། །ཉིང་དགོས་དེ་ནི་དགོས་པ་ལས་བྱུང་ཞིང་། དགོས་པ་དེ་ངག་ལ་བརྟེན་ནས་བྱུང་བ་ནི་འབྲེལ་པ་ཡིན་ཏེ། དེ་བྱུང་གི་འབྲེལ་པ་ཡིན་ནོ་ཞེས་སྔ་མ་རྣམས་གསུང་ངོ་། །གཞན་དེ་ལྟར་ཡིན་ཡང་། དགོས་པ་དེ་ནི་དཔྱད་དགོས་ཏེ། ངག་གི་བརྗོད་བྱའི་དོན་རྟོགས་པ་དགོས་པ་ཡིན་ན། བྱ་རོག་སོ་རྟོག་གི་བསྟན་བཅོས་ཆོས་ཅན། དགོས་པ་ཡོད་པར་ཐལ། ངག་གི་བརྗོད་བྱ་རྟོགས་པ་ཡོད་པའི་ཕྱིར་རོ། །འདོད་ན་ཊཱི་ཀ་འཐད་ལྡན་ལས་བྱ་རོག་
༼༡༠༽
གི་སོ་རྟོག་པ་བཞིན་དུ་འབྲས་བུ་་་་་་མེད་དགོས་པ་་་་་་ཅེས་བཤད་དོ། །དེས་ན་ངག་གི་བརྗོད་བྱའི་དོན་རྟོགས་པ་ཙམ་ནི་དགོས་པ་ཡིན་པར་མ་ངེས་ཀྱི། སྐྱེས་བུའི་དགོས་དོན་འགྲུབ་རུང་གི་དབང་དུ་བྱས་ཏེ་ངག་གི་བརྗོད་བྱའི་དོན་རྟོགས་པ་ནི་དགོས་པ་ཡིན་ནོ་ཞེས་རིགས་སོ། །འདི་ལྟར་སྤྱིར་བཏང་བ་ལ་ཐ་མལ་པའི་ངག་ལ་ཡང་དགོས་འབྲེལ་ཡན་ལག་བཞི་ཚང་བར་ཡོད་དོ། །དམིགས་བསལ་ནི་ནགས་གསེབ་ན་སྟག་མགོ་དགུ་པ་ཡོད་དོ་ཞེས་པ་ལྟ་བུ་རྫུན་ཚིག་ལ་ནི་ཞེན་པའི་བརྗོད་བྱ་མེད་དོ། །བདེན་པ་སྨྲས་ཀྱང་དོན་མ་གོ་ན་ནི་བརྗོད་བྱ་རྟོགས་པའི་དགོས་པ་དང་དགོས་པ་དེ་ངག་ལས་བྱུང་བའི་འབྲེལ་པ་མེད་དོ། །དོན་གོ་བ་ཡང་སྐྱེས་བུའི་དགོས་དོན་གྲུབ་པར་མི་འགྱུར་བའི་ངག་ལ་ནི་ཉིང་དགོས་མེད་དེ། ཐ་མལ་པའི་ངག་དེ་དག་ལ་ནི་དགོས་འབྲེལ་ཡན་ལག་བཞི་མི་ཚང་ངོ་།་་་་་དགོས་འབྲེལ་ངག་ལ་ཡོད་པའི་དགོས་འབྲེལ་ཡན་ལག་བཞི་ནི། ངེས་པར་འབྱུང་བའི་ཚུལ་ཁྲིམས་ཀྱི་དབང་དུ་བྱས་ཏེ་ཞེས་པ་དགོས་འབྲེལ་གྱི་ངག་འདི་ལ་བརྗོད་བྱ། དགོས་པ་འབྲེལ་པ་ཉིང་དགོས་དང་བཞི་ཡོད་དེ།་་་་་བསྟན་བཅོས་ལུས་ཀྱི་དགོས་སོགས་ཆོས་བཞི་ཡོད་པ་དེ་་་་་་དགོས་སོགས་བཞི་ཡོད་སྟོན་གྱི་ངག་གི་བརྗོད་བྱ་ཡིན་ལ། དགོས་སོགས་ཆོས་བཞི་ཡོད་སྟོན་གྱི་ངག་ལ་བརྟེན་ནས་བསྟན་བཅོས་ལུས་ཀྱི་དགོས་སོགས་ཆོས་བཞི་ཡོད་པར་གོ་བ་དེ་དགོས་པ་ཡིན་ཞིང་དེ་ལྟར་གོ་བ་ལ་བརྟེན་ནས་རྟོག་ལྡན་བསྟན་བཅོས་ལ་འཇུག་པ་ནི་ཉིང་དགོས་ཡིན་ནོ། །ཉིང་དགོས་དེ་ནི་དགོས་པ་ལ་བརྟེན་ནས་བྱུང་ཞིང་། དགོས་པ་དེ་དགོས་འབྲེལ་གྱི་ངག་ལ་བརྟེན་ནས་བྱུང་བ་ནི་འབྲེལ་པ་ཡིན་ནོ། །བསྟན་བཅོས་ལུས་ལ་ཡོད་པའི་དགོས་འབྲེལ་ཡན་ལག་བཞི་ནི། དགེ་འདུན་ཐམས་ཅད་འདུས་པ་ན་ཞེས་པ་ནས་རྫོགས་སོ་ཡན་ཆད་འདུལ་བའི་གཞུང་རིལ་པོ་འདི་ལ་བརྗོད་བྱ་དགོས་པ། འབྲེལ་པ་ཉིང་དགོས་དང་བཞི་ཡོད་དེ།་་་་་བསྟན་བཅོས་འདིའི་བརྗོད་བྱ་ནི་་་་་་སོ་སོ་ཐར་པའི་སྡོམ་པ་སྟེ། ངེས་པར་འབྱུང་བའི་ཚུལ་ཁྲིམས་ཡིན་ལ། ཚུལ་ཁྲིམས་དེ་བདེ་བླག་ཏུ་རྟོགས་པ་ནི་དགོས་པ་ཡིན་ཞིང་། མྱ་ངན་ལས་འདས་པ་ནི་ཉིང་དགོས་ཡིན་ནོ། །འབྲེལ་པ་གང་ཞེ་ན།་་་་་མྱ་ངན་ལས་འདས་པ་ཐོབ་པ་ནི་ཚུལ་ཁྲིམས་རྟོགས་པ་ལས་བྱུང་ཞིང་། ཚུལ་ཁྲིམས་རྟོགས་པ་དེ་བསྟན་བཅོས་འདི་ལ་བརྟེན་ནས་བྱུང་བ་ནི་འབྲེལ་པ་ཡིན་ནོ། །དེ་ལྟར་ཡང་ཊཱི་ཀ
༼༡༡༽
ལས། འདིར་བརྗོད་པར་བྱ་བ་ནི་ཆོས་འདི་པ་དག་གི་ཚུལ་ཁྲིམས་ཏེ་ཞེས་པ་དང་། ཊཱི་ཀ་ལས།་་་་་འདིར་དགོས་པ་ནི་བཅོམ་ལྡན་འདས་ཀྱིས་གསུངས་པའི་ཚུལ་ཁྲིམས་བསྟན་པ་སྟེ་་་་་་ཚུལ་ཁྲིམས་བསྟན་ཞེས་པ་ཚུལ་ཁྲིམས་རྟོགས་པ་འཕེན་ཞེས་པ་དང་། ཊཱི་ཀ་ལས།་་་་་དེའི་ཕྱིར་དགོས་པའི་ཡང་དགོས་པ་བརྗོད་པར་བྱ་སྟེ། དེ་ཡང་ངེས་པར་འབྱུང་བ་ཞེས་སྨོས་པས་བསྟན་ཏོ། །ངེས་པར་འབྱུང་བ་ནི་མྱ་ངན་ལས་འདས་པ་སྟེ་ཞེས་པ་དང་། ཊཱི་ཀ་ལས།་་་་་མདོ་འདི་ནི་ཐབས་ཡིན་ལ་ཚུལ་ཁྲིམས་བསྟན་པ་ནི་ཐབས་ལས་བྱུང་བ་ཡིན་ཏེ། ཐབས་དང་ཐབས་ལས་བྱུང་བའི་མཚན་ཉིད་ནི་འབྲེལ་པ་ཡིན་ནོ། །རྒྱུ་དང་འབྲས་བུའི་མཚན་ཉིད་ཅེས་བྱ་བའི་ཐ་ཚིག་གོ་ཞེས་པ་དང་གོ་རིམ་བཞིན་ནོ། །ཞིབ་ཏུ་ཕྱེ་ན་དགོས་འབྲེལ་ཡན་ལག་བརྒྱད་ཡོད་དེ་འོག་ཏུ་འཆད་དོ། །གཉིས་པ་གྲངས་ངེས་པའི་རྒྱུ་མཚན་ལ་གཉིས་ཏེ། གྲངས་ངེས་དངོས་དང་། ཞར་ལ་བྱུང་བའོ། །དང་པོ་ལ་གསུམ་ལས། དང་པོ་གཞན་ལུགས་དགག་པ་ནི། རྔོག་དང་ཤ་སྦས་ལ་སོགས་པ།་་་་་ཁ་ཅིག་ན་རེ་རྟོག་ལྡན་བསྟན་བཅོས་ལ་འཇུག་པ་ལ་ཆོས་བཞི་དགོས་ཏེ། དགོས་པ་ཡོད། བསྒྲུབ་པར་ནུས། འདོད་བྱ་ཡིན། དེའང་བསྟན་བཅོས་འདི་དང་འབྲེལ་ཞིང་འདི་བས་སླ་བའི་ཐབས་གཞན་མེད་པ་དང་བཞི་དགོས་པ་ལས། དགོས་པ་མེད་ན་རྟོག་ལྡན་མི་འཇུག ཆུ་དོན་གཉེར་གྱི་གང་ཟག་ཁྲོན་པ་སྐམ་པོར་མི་འཇུག་པ་བཞིན་ནོ། །དེས་ན།་་་་་དགོས་པ་ཡོད་པར་སྟོན་དགོས་པས་བརྗོད་བྱ་བསྟན། དགོས་པ་ཡོད་ཀྱང་སྒྲུབ་པར་མི་ནུས་ན་རྟོག་ལྡན་མི་འཇུག ཀླུའི་རྒྱལ་པོ་མཐའ་ཡས་ཀྱི་སྤྱི་བོ་ན་ཡོད་པའི་ནོར་བུ་རིན་པོ་ཆེ་བཞིན་ནོ། །དེས་ན།་་་་་སྒྲུབ་པར་ནུས་པར་སྟོན་དགོས་པས་དགོས་པ་བསྟན། སྒྲུབ་པར་ནུས་ཀྱང་འདོད་བྱ་མ་ཡིན་ན་རྟོག་ལྡན་མི་འཇུག་སོག་པོ་པར་པར་སིག་སིག་པའི་ཡུལ་ན་མ་བག་མར་ལེན་པ་བཞིན་ནོ། །དེས་ན།་་་་་འདོད་བྱ་ཡིན་པར་སྟོན་དགོས་པས་ཉིང་དགོས་བསྟན། འདོད་བྱ་ཡིན་ཡང་བསྟན་བཅོས་འདི་དང་མ་འབྲེལ་ན་རྟོག་ལྡན་མི་འཇུག ཐར་པ་དོན་གཉེར་གྱི་གང་ཟག་བྲམ་
༼༡༢༽
ཟེའི་རིག་བྱེད་ཀླག་པ་ལ་མི་འཇུག་པ་བཞིན་ནོ། །དེས་ན།་་་་་བསྟན་བཅོས་འདི་དང་འབྲེལ་ཞིང་འདི་བས་སླ་བའི་ཐབས་གཞན་མེད་པར་སྟོན་དགོས་པས་འབྲེལ་པ་བསྟན་པ་ཡིན་ཞེས་ཟེར་རོ། །འོ་ན་དགོས་པ་ཡོད་སྟོན་གྱི་ངག་གི་དགོས་པ་ཡོད་པར་བསྟན་ནམ་མ་བསྟན། མ་བསྟན་ན་ཊཱི་ཀ་ལས་འབྲས་བུ་མེད་པར་དོགས་པ་བཟློག་པའི་ཕྱིར་དགོས་པ་བརྗོད་དོ་ཞེས་པ་དང་འགལ་ལོ། །བསྟན་ན་དགོས་པ་ཡོད་སྟོན་གྱི་ངག་ཆོས་ཅན། ཟློས་པའི་སྐྱོན་ཅན་དུ་ཐལ། དགོས་པ་ཡོད་སྟོན་གྱི་ངག་གིས་དགོས་པ་ཡོད་པར་བསྟན་ཅིང་བརྗོད་བྱ་བསྟན་པས་ཀྱང་དགོས་པ་ཡོད་པར་བསྟན་པའི་ཕྱིར་རོ།་་་་་རྟགས་ཁས་བླངས་པས་གྲུབ་བོ། །གཉིས་པ་རང་ལུགས་བཞག་པ་ནི། བསྟན་བཅོས་འདི་ལ་བརྗོད་བྱ་མེད། དེ་མེད་པས་་་་་་བརྗོད་བྱ་དེ་རྟོགས་པའི་དགོས་པ་མེད་པ། དེ་མེད་པས་་་་་་དགོས་པ་དེ་བསྟན་བཅོས་ལ་བརྟེན་ནས་འབྱུང་བའི་འབྲེལ་པ་དང་ཉིང་དགོས་མེད་སྙམ་པའི་ལོག་རྟོག་བཞི་བསལ་བའམ། བརྗོད་བྱ་ལ་སོགས་པ་དེ་དག་ཕལ་ཆེར་མེད་ལ་ཆེ་སྙམ་པའི་ཐེ་ཚོམ་བཞི་བསལ་བའི་ཕྱིར། དགོས་འབྲེལ་ཡན་ལག་བཞིར་གྲངས་ངེས་ཏེ། ཊཱི་ཀ་ལས། འདུལ་བའི་མདོ་ལ་བརྗོད་པར་བྱ་བ་མེད་པར་དོགས་པ་བསལ་བའི་ཕྱིར་བརྗོད་པར་བྱ་བ་བསྙད་དོ། །འབྲས་བུ་མེད་པར་དོགས་པ་བཟློག་པའི་ཕྱིར་དགོས་པ་བརྗོད་དོ། །ཐབས་མེད་པར་དོགས་པ་སྤང་བའི་ཕྱིར་འབྲེལ་པ་བཤད་དོ། །འདོད་པའི་དོན་གྲུབ་པར་བྱ་བའི་ཕྱིར་དགོས་པའི་ཡང་དགོས་པ་བསྟན་ཏོ་ཞེས་སོ། །གསུམ་པ་རྩོད་པ་སྤང་བ་ནི། གལ་ཏེ་ལོག་རྟོག་སྐྱེ་བ་ངེས་པ་གཞིར་བྱས་ལ་ལོག་རྟོག་བཞིར་གྲངས་ངེས་པས་དེ་དག་སེལ་བ་ལ་དགོས་འབྲེལ་ཡན་ལག་བཞིར་གྲངས་ངེས་སམ། ལོག་རྟོག་སྐྱེ་བ་སྲིད་པ་གཞིར་བྱས་ལ་དེ་ལྟར་གྲངས་ངེས། དང་པོ་ལྟར་ན་དགོས་འབྲེལ་ཡན་ལག་བཞིར་གྲངས་མ་ངེས་པར་ཐལ། ལོག་རྟོག་བཞི་སྐྱེ་བའི་ངེས་པ་མེད་པའི་ཕྱིར་རོ།་་་་་ལོག་རྟོག་མི་སྐྱེ་བ་ཡང་སྲིད་ཅིང་སྐྱེས་ན་ཡང་གཅིག་གམ་གཉིས་གསུམ་ལས་མི་སྐྱེ་བར་སྲིད་པས་བཞི་སྐྱེ་བའི་ངེས་པ་མེད་དོ། །གཉིས་པ་ལྟར་ནའང་དགོས་འབྲེལ་ཡན་ལག་བཞིར་གྲངས་མ་ངེས་པར་ཐལ། ལོག་རྟོག་བཞི་བས་ཀྱང་མང་བ་སྐྱེ་སྲིད་པར་ཕྱིར་རོ་ཞེ་ན།་་་་་སྲིད་པའི་ཕུག་པས་ཟེར་བ་ལྟར་ལོག་རྟོག་བརྒྱའང་སྐྱེ་སྲིད་པས་སོ། །གཉིས་ཀ་མི་སྨྲ་སྟེ། ལོག་རྟོག་ཙམ་པོ་ལས་གཞན། རྟོག་ལྡན་བསྟན་བཅོས་
༼༡༣༽
ལ་འཇུག་པའི་གེགས་སུ་འགྱུར་ངེས་ཀྱི་ལོག་རྟོག་བཞིར་གྲངས་ངེས་པ་དེ་དག་སེལ་བ་ལ་དགོས་འབྲེལ་ཡན་ལག་བཞིར་གྲངས་ངེས་སོ་ཞེས་གསུང་ངོ་།་་་་་ཁ་ཅིག་ན་རེ་རྟོག་ལྡན་བསྟན་བཅོས་ལ་འཇུག་པའི་གེགས་སུ་འགྱུར་ངེས་ཀྱི་ལོག་རྟོག་བཞི་པོ་དེར་གྲངས་ངེས་པ་མི་འཐད་དེ། སྒྲུབ་པར་མི་ནུས་ངེས་སྙམ་པའི་ལོག་རྟོག་ཀྱང་རྟོག་ལྡན་བསྟན་བཅོས་ལ་འཇུག་པའི་གེགས་སུ་འགྱུར་ངེས་ཀྱི་ལོག་རྟོག་ཡིན་པའི་ཕྱིར་ཟེར་ཡང་དགོས་པ་དེ་སྒྲུབ་པར་མི་ནུས་ན་ནི་དགོས་པ་དེ་ཐོབ་པའི་འབྲེལ་པ་མེད་པ་ཉིད་ཡིན་པས་སྒྲུབ་པར་མི་ནུས་པ་ནི་འབྲེལ་མེད་ཀྱི་བྱེ་བྲག་ཡིན་ནོ་ཞེས་རིགས་པས་སོ། །གཉིས་པ་ཞར་ལ་བྱུང་བ་ལ་གཉིས་ལས། དང་པོར་བསྟན་བྱ་དགོས་འབྲེལ་བཞི་གཅིག་གམ་ཐ་དད་ནི། ངོ་བོ་གཅིག་པ་དང་ཐ་དད་ཅི་རིགས་སུ་ཡོད་དེ། མི་དང་བཙུན་པ་བཞིན་ནོ། །དེ་ཡང་དགོས་པ་དང་འབྲེལ་པ་ངོ་བོ་གཅིག་གོ །དགོས་པ་དང་ཞེན་བརྗོད་ངོ་བོ་ཐ་དད་ཅིང་། དངོས་བརྗོད་དངོས་མེད་དེ་དང་ཞེན་བརྗོད་ལ་སོགས་པ་དངོས་པོར་གྲུབ་པ་རྣམས་གཅིག་པ་བཀག་པའི་ཐ་དད་ཡིན་ཏེ། དཔེར་ན་ཟླ་བ་གཉིས་ཀྱི་རྣམ་པ་དང་། ཟླ་བ་དངོས་ཉིད་བཞིན་ནོ། །དེ་རྣམས་ནི་གཙོ་ཆེར་ཚད་མའི་ལུགས་དང་བསྟུན་པ་སྟེ་སྤྱིར་བཏང་ཡིན་ནོ།་་་་་ཕ་རོལ་ཏུ་ཕྱིན་པའི་སྐབས་སུ་ནི། མཐར་ཐུག་པའི་དུས་ན་ཞེན་པའི་བརྗོད་བྱ་དང་ཉིང་དགོས་ངོ་བོ་གཅིག་སྟེ་ཤེས་རབ་ཀྱི་ཕ་རོལ་ཏུ་ཕྱིན་པའི་མཐར་ཐུག་ཆོས་ཀྱི་སྐུ་ངོ་བོ་གཅིག་ཅེས་འཆད་དོ། །ཁྱད་པར་དུ་མདོ་སྡེ་པ་ལྟར་ན་ཉིང་དགོས་མྱ་ངན་ལས་འདས་པ་དངོས་མེད་ཡིན་པས་་་་་་དངོས་མེད་ནི་དངོས་མེད་དང་དངོས་པོ་ཡིན་པས། དེ་དང་་་་་་ཞེན་བརྗོད་ལ་སོགས་པ་གཞན་དངོས་པོར་གྲུབ་པ་རྣམས་གཅིག་པ་བཀག་པའི་ཐ་དད་ཡིན་ལ། བྲེ་བྲག་ཏུ་སྨྲ་བ་ནི་མྱ་ངན་ལས་འདས་པ་དངོས་པོར་འདོད་པས། མྱང་འདས་དངོས་ནི།་་་་་དེ་དང་་་་་་ཞེན་བརྗོད་ལ་སོགས་པ་གཞན་དངོས་པོར་གྲུབ་པ་རྣམས་རྫས་ཐ་དད་པར་བརྗོད་དོ། །བྱེ་བྲག་ཏུ་སྨྲ་བ་ནི་འབྲེལ་པ་ཡང་་་་་་དགོས་པ་ལ་སོགས་པ་གཞན་རྣམས་ལས་རྫས་གཞན་དུ་འདོད་དེ། འབྲེལ་པ་ནི།་་་་་ཐོབ་པ་ལྡན་མིན་འདུ་བྱེད་ཀྱི་རྫས་སོ། །གཉིས་པ་དགོས་འབྲེལ་སྟོན་བྱེད་ཀྱི་ངག་གཅིག་གམ་ཐ་དད་ནི། འདུལ་བའི་་་་་་མདོ་འདིའི་བརྗོད་དགོས་འབྲེལ་གསུམ་ཡོད་སྟོན་གྱི་ངག་ངོ་བོ་གཅིག་ཡིན་ལ། ངག་དེ་དང་ཉིང་དགོས་ཡོད་སྟོན་གྱི་ངག་ཐ་དད་ཡིན་ཏེ། ཉིང་དགོས་
༼༡༤༽
སྟོན་བྱེད་ངེས་པར་འབྱུང་བ་ཞེས་པ་དང་། བརྗོད་དགོས་འབྲེལ་གསུམ་དངོས་ཤུགས་ཀྱིས་སྟོན་བྱེད་ཚུལ་ཁྲིམས་ཀྱི་ཞེས་པ་ཐ་དད་པའི་ཕྱིར་རོ། །གསུམ་པ་དབྱེ་བ་སོ་སོའི་རང་བཞིན་ནི། དགོས་འབྲེལ་ཡན་ལག་བཞི་པོ་རེ་རེ་ལ་གཉིས་གཉིས་སུ་ཕྱེ་བས་བརྒྱད་ཡོད་པ་ལས། བརྗོད་བྱ་ལ་གཉིས་ཏེ། དངོས་ཀྱི་བརྗོད་བྱ་དང་། ཞེན་པའི་བརྗོད་བྱའོ། །དང་པོ་ནི་བུམ་པ་ལ་སོགས་པའི་དོན་སྤྱིའོ། །སྤྱིར་ན།་་་་་དངོས་ཀྱི་བརྗོད་བྱ་སྤྱིའི་མཚན་ཉིད་ནི། བརྡ་བཏགས་པ་ལ་བརྟེན་ནས་རང་གི་བརྗོད་བྱ་སྣང་སྟོབས་ཀྱིས་གོར་རུང་ཞིང་རང་མཚན་གྱི་དོན་བྱེད་པས་སྟོང་པ་སྟེ། རྣམ་འགྲེལ་ལས། སྒྲ་གང་ཞིག་ནི་བརྗོད་པ་ན། །རྟོགས་པའི་དོན་གང་ཡིན་པ་དེ། །སྒྲ་ཡི་ཡུལ་ནི་ཡིན་འདོད་དེ། །དོན་གྱི་མཚན་ཉིད་གཞན་ཡོད་མིན། །ཞེས་སོ། །བྱེ་བྲག་ཏུ་་་་་་འདུལ་བའི་སྐབས་འདིར་དངོས་ཀྱི་བརྗོད་བྱ་ནི་སོ་ཐར་སྡོམ་པའི་དོན་སྤྱིའོ། །དེ་ཡང་འདུལ་བའི་གཞུང་རྣམས་ཀྱི་དངོས་ཀྱི་བརྗོད་བྱའི་མཚན་ཉིད་ནི། སོ་སོ་ཐར་པའི་སྡོམ་པ་ཞེས་བརྡ་བཏགས་པ་ལ་བརྟེན་ནས་རང་གི་བརྗོད་བྱ་སྣང་སྟོབས་ཀྱིས་གོར་རུང་ཞིང་རང་མཚན་གྱི་དོན་བྱེད་པས་སྟོང་པའོ། །ཞེན་པའི་བརྗོད་བྱ་ནི་སོ་སོར་ཐར་པའི་སྡོམ་པ་དོན་རང་མཚན་པ་སྟེ། སོ་ཐར་སྡོམ་པ།་་་་་དེའི་དབྱེ་བ་དང་། མཚན་ཉིད་ལ་སོགས་པ་རྒྱས་པར་འོག་ཏུ་འཆད་དོ། །དགོས་པ་ལ་གཉིས་ཏེ། དགོས་པ་དོན་གྱི་ཆོས་སུ་བཞག་པ་དང་། དགོས་པ་ཤེས་པའི་ཆོས་སུ་བཞག་པའོ། །དེ་ཡང་རྟོགས་བྱའི་དོན་་་་་་ཡུལ་གང་རྟོགས་ཞེ་ན་ཚུལ་ཁྲིམས་ལྟ་བུ་འདི་རྟོགས་པས་ན་དགོས་པ་དོན་གྱི་ཆོས་སུ་བཞག་ཅིང་། བློ་གང་གིས་རྟོགས་ཞེ་ན་ཉན་པ་པོའི་ཤེས་རབ་ལྟ་བུ།་་་་་རྟོགས་བྱེད་ཀྱི་བློ་འདིས་རྟོགས་པས་ན་དགོས་པ་ཤེས་པའི་ཆོས་སུ་བཞག་གོ་་་་་འདི་གཉིས་ནི་རྟོགས་བྱ་ཡུལ་གྱི་ཆ་ནས་བརྩིས་པ་དང་རྟོགས་བྱེད་བློ་ཡི་ཆ་ནས་བརྩིས་པ་སྟེ་ལྡོག་པ་ཐ་དད་ཀྱི་སྒོ་ནས་ཕྱེ་བའོ། །འབྲེལ་པ་ལ་གཉིས་ཏེ། བསྟན་བཅོས་དང་དགོས་པ་འབྲེལ་པ་དང་། དགོས་པ་དང་ཉིང་དགོས་འབྲེལ་པའོ། །དེ་ཡང་བསྟན་བཅོས་ལ་བརྟེན་ནས་བསྟན་བཅོས་ཀྱི་དགོས་པ་འབྱུང་བ་དང་། དགོས་པ་ལ་བརྟེན་ནས་དགོས་པའི་དགོས་པ་འབྱུང་བ་སྟེ་གོ་རིམ་བཞིན་ནོ། །ཉིང་དགོས་ལ་གཉིས་ཏེ། དགོས་པའི་དགོས་པ་གནས་སྐབས་པ་དང་། དགོས་པའི་དགོས་པ་མཐར་ཐུག་
༼༡༥༽
པའོ། །དེ་ཡང་ཟག་མེད་ཀྱི་ལམ་དང་མྱ་ངན་ལས་འདས་པ་སྟེ་གོ་རིམ་བཞིན་ནོ། །བཞི་པ་དགོས་འབྲེལ་བསྟན་ལུགས་ནི། བརྗོད་བྱ་དང་ཉིང་དགོས་ནི། ཚུལ་ཁྲིམས་ཀྱི་ཞེས་པ་དང་། ངེས་པར་འབྱུང་བའི་ཞེས་པས་དངོས་སུ་བསྟན་ལ། བརྗོད་བྱ་བསྟན་པའི་ཤུགས་ཀྱིས་དགོས་པ་དང་འབྲེལ་པ་གཉིས་བསྟན་ཏེ།་་་་་བརྗོད་བྱ་ཚུལ་ཁྲིམས་ཡིན་པར་བསྟན་པས་ཚུལ་ཁྲིམས་རྟོགས་པ་དེ་དགོས་པ་ཡིན་པར་ཤུགས་ཀྱིས་བསྟན་ཏེ་བརྗོད་བྱ་ནི་ཚུལ་ཁྲིམས་ཡིན་ལ་བརྗོད་བྱ་རྟོགས་པ་དེ་དགོས་པ་ཡིན་པའི་ཕྱིར། ཚུལ་ཁྲིམས་རྟོགས་པར་བྱ་བའི་དོན་དུ་བསྟན་བཅོས་རྩོམ་པ་ཡིན་པས་བསྟན་བཅོས་འདི་ལ་བརྟེན་ནས་ཚུལ་ཁྲིམས་རྟོགས་པ་འབྱུང་ཞེས་དེ་བྱུང་གི་འབྲེལ་པ་ཤུགས་ཀྱིས་བསྟན། ཊཱི་ཀ་ལས། བརྗོད་པར་བྱ་བ་དང་དགོས་པའི་དགོས་པ་ནི་ཚུལ་ཁྲིམས་དང་ངེས་པར་འབྱུང་བའི་སྒྲ་གཉིས་ཀྱིས་གོ་རིམ་བཞིན་དུ་མངོན་སུམ་དུ་བསྟན་ལ། འབྲེལ་པ་དང་དགོས་པ་ནི་ཤུགས་ཀྱིས་བསྟན་ཏེ་ཞེས་སོ། །ལྔ་པ་གང་ཟག་གང་ལ་བསྟན་པ་ནི། གང་ཟག་རིགས་བཞི་ལས། དགོས་འབྲེལ་ཡན་ལག་བཞི་བསྟན་རུང་མ་བསྟན་རུང་འཇུག་པ་དང་མི་འཇུག་པ་ལ་ནི་བསྟན་པར་མི་རིགས་ཏེ། བསྟན་མི་དགོས་པའི་ཕྱིར་དང་། བསྟན་ཡང་དོན་མེད་པའི་ཕྱིར་རོ། །མ་བསྟན་ན་ཡང་འཇུག་ཅིང་བསྟན་ན་མི་འཇུག་པ་ལ་ནི། བསྟན་པར་མི་རིགས་ཏེ། བསྟན་ན་དགག་བྱ་དང་ལྡན་པའི་ཕྱིར་རོ། །མ་བསྟན་ན་མི་འཇུག་ཅིང་བསྟན་ན་འཇུག་པ་ལ་ནི། བསྟན་པར་རིགས་ཏེ། བསྟན་པའི་དགོས་པ་དང་ཉིང་དགོས་ཡོད་པའི་ཕྱིར་རོ། །དྲུག་པ་དགོས་པ་ལ་སོགས་ལ་རྩོད་པ་སྤང་བ་ལ་བཞི་ལས། དང་པོ་དགོས་པ་ལ་རྩོད་པ་སྤང་བ་ནི། ཊཱི་ཀ་ལས་འདིར་དགོས་པ་ནི་ཚུལ་ཁྲིམས་བསྟན་པའོ་ཞེས་སོ། །དེ་ལ་འདི་སྐད་དུ།་་་་་མདོ་རྩ་བས་ཚུལ་ཁྲིམས་བསྟན་པ་དེ་ཆོས་ཅན། ཟློས་པའི་སྐྱོན་ཅན་ཡིན་པར་ཐལ། ལུང་གིས་བསྟན་ཟིན་གྱི་ཚུལ་ཁྲིམས་བསྟན་པའི་ཕྱིར་རོ་ཞེ་ན། དེ་ལྟ་ནའང་ཟློས་པའི་སྐྱོན་དུ་མི་འགྱུར་ཏེ། འདུལ་བ་ལུང་ལ་མེད་ཅིང་མདོ་རྩ་བ་ལ་ཡོད་པའི་དགོས་པ་གཞན་ཡང་ཡོད་པའི་ཕྱིར་རོ། །གང་དང་གང་ཡོད་ཅེ་ན། ཊཱི་་་་་་གཞུང་རྒྱས་པ་ཉན་པས་འཇིགས་པ་སྤོང་བའི་དགོས་པ་ཡོད། ལུང་སྡེ་བཞི་རྟོགས་པར་བྱེད་པའི་དགོས་པ་ཡོད། ལོག་
༼༡༦༽
པར་རྟོག་པ་བསལ་བའི་དགོས་པ་ཡོད་དེ། ཀ་ལས། གཞུང་རྒྱས་པ་ཉན་པས་འཇིགས་པ་རྣམས་ཀྱི་དོན་དང་། རྣམ་པར་འབྱེད་པ་ལ་སོགས་པ་དེ་དག་ཉིད་ཡང་དག་པར་བསྟན་པའི་ཕྱིར། ལོག་པར་རྣམ་པར་འཆད་པ་བསལ་བའི་དོན་དུ་སློབ་དཔོན་གྱིས་མདོ་བརྩམས་སོ་ཞེས་སོ། །གཉིས་པ་འབྲེལ་པ་ལ་རྩོད་པ་སྤོང་བ་ནི། ཉིང་དགོས་མྱ་ངན་ལས་འདས་པ་ཆོས་ཅན། དེ་བྱུང་གི་འབྲེལ་པ་མེད་པར་ཐལ། འདུས་མ་བྱས་ཡིན་པའི་ཕྱིར་རོ། །འདོད་ན་དགོས་པ་ལས་ཉིང་དགོས་བྱུང་བར་འདོད་པའི་དམ་བཅའ་ཉམས་སོ་ཞེ་ན། མྱ་ངན་ལས་འདས་པ་འདུས་མ་བྱས་ཡིན་པས་དེ་བྱུང་གི་འབྲེལ་པ་མེད་ཀྱང་། མྱ་ངན་ལས་འདས་པ་ཐོབ་པ་འདུས་བྱས་ཡིན་པས། ཐོབ་པ་ལ་དེ་བྱུང་གི་འབྲེལ་པ་ཡོད་དེ། དགོས་པ་ཚུལ་ཁྲིམས་རྟོགས་པ་ལ་བརྟེན་ནས་རིམ་གྱིས་མྱ་ངན་ལས་འདས་པ་ཐོབ་པའི་ཕྱིར་རོ། །དེ་ཡང་བརྒྱུད་འབྲེལ་ཡིན་གྱི་དངོས་སུ་འབྲེལ་བ་ནི་མ་ཡིན་ནོ། །གསུམ་པ་བརྗོད་བྱ་ལ་རྩོད་པ་སྤོང་བ་ནི།་་་་་ཚུལ་ཁྲིམས་བརྗོད་བྱ་ཡིན་ཞེས་ཁས་བླངས་པ་ལ་རྩོད་པ། འདུལ་བ་མདོ་རྩ་བའི་གཞུང་ཆོས་ཅན། གཞུང་འདིས་སོ་སོར་ཐར་པའི་སྡོམ་པ་བརྗོད་བྱར་བསྟན་པ་མ་ཡིན་པར་ཐལ། གཞུང་འདིས་སོ་སོར་ཐར་པའི་སྡོམ་པའི་ངོ་བོ་བསྟན་པ་མེད་པའི་ཕྱིར་རོ་ཞེ་ན།་་་་་དེ་ཡང་རབ་ཏུ་བྱུང་བའི་གཞི་འདིས་སྡོམ་པ་ལེན་ལུགས་བསྟན་ཡང་སྡོམ་པའི་ངོ་བོ་མ་བསྟན་པའི་ཕྱིར་དང་། རྣམ་འབྱེད་རྣམ་གཉིས་སྤྱིར་བསྟན་དང་བཅས་པས་ལྟུང་བ་སྡེ་ལྔ་བསྟན་ཡང་སྡོམ་པའི་ངོ་བོ་མ་བསྟན་པའི་ཕྱིར་དང་། གཞི་སྨད་ཀྱི་གཞུང་རྣམས་ཀྱིས་གསོ་སྦྱོང་ལ་སོགས་དང་ལྟུང་བ་ཕྱིར་བཅོས་ལ་སོགས་བསྟན་ཡང་སྡོམ་པའི་ངོ་བོ་མ་བསྟན་པའི་ཕྱིར་རོ། །རྟགས་མ་གྲུབ་སྟེ། མདོ་འདིས་སྡོམ་པའི་ངོ་བོ་དངོས་སུ་མ་བསྟན་ཀྱང་བརྒྱུད་ནས་བསྟན་པའི་ཕྱིར་རོ།་་་་་དེ་ཡང་རབ་ཏུ་བྱུང་བའི་གཞི་འདིས་རྒྱུ་སྡོམ་པ་ལེན་ལུགས་བསྟན་པས་དེའི་འབྲས་བུ་སྡོམ་པ་བརྒྱུད་ནས་བསྟན་པའི་ཕྱིར་དང་། རྣམ་འབྱེད་རྣམ་གཉིས་སྤྱིར་བསྟན་དང་བཅས་པས་འབྲས་བུ་ལྟུང་བ་སྡེ་ལྔ་བསྟན་པས་དེའི་རྒྱུ་བསླབ་པའི་ཡན་ལག་བརྒྱུད་ནས་བསྟན་པའི་ཕྱིར་དང་། གཞི་སྨད་ཀྱི་གཞུང་རྣམས་ཀྱིས་གསོ་སྦྱོང་ལ་སོགས་པ་བསླབ་པ་ཡོངས་སུ་སྦྱོང་བྱེད་བསྟན་པས་སྦྱང་བྱའི་སྡོམ་པ་བརྒྱུད་ནས་བསྟན་པའི་ཕྱིར་དང་ཕྱིར་བཅོས་ཀྱི་གཞིས་དག་པར་བྱེད་པའི་ཐབས་བསྟན་པར་བྱ་བའི་སྡོམ་པ་བརྒྱུད་ནས་བསྟན་པའི་ཕྱིར་རོ་ཞེས་གསུང་ངོ་། །རྩོད་པ་གཞན་ཡང་།་་་་་སོ་སོར་ཐར་པའི་སྡོམ་པ་རང་མཚན་པ་ཆོས་ཅན། བརྗོད་བྱ་མ་ཡིན་པར་ཐལ། དོན་རང་མཚན་ཡིན་པའི་ཕྱིར་རོ། །ཁྱབ་
༼༡༧༽
པ་ནི་རྣམ་འགྲེལ་ལས། དངོས་པོ་རང་བཞིན་པ་སྐད་ཅིག་རེ་རེ་ཞིང་འགགས་པས་བརྡ་བྱ་བར།་་་་་དཀའ་དང་མི་་་་་་བརྡ་བྱ་བར་ནུས་བརྡ་བྱས་པ་ལ་་་་་་འབྲས་མེད་ཕྱིར། །རང་གི་མཚན་ཉིད་བརྗོད་བྱ་མིན། །ཞེས་བཤད་པས་གྲུབ་བོ་ཞེ་ན། གཞུང་དེ་ནི་དངོས་ཀྱི་བརྗོད་བྱ་མ་ཡིན་པ་ལ་བརྗོད་བྱ་མ་ཡིན་པས་ཁྱབ་པ་མེད་དེ། དངོས་ཀྱི་བརྗོད་བྱ་མ་ཡིན་ཡང་ཞེན་པའི་བརྗོད་བྱ་ཡིན་པའི་ཕྱིར་རོ། །བཞི་པ་ཉིང་དགོས་ལ་རྩོད་པ་སྤོང་བ་ལ་གསུམ་སྟེ། བརྒལ་ལན་གྱི་སྒོ་ནས་ཉིང་དགོས་ངོས་གཟུང་བ་དང་། འདུས་བྱས་འདུས་མ་བྱས་ཀྱི་སྒོ་ནས་རྩོད་པ་སྤང་བ་དང་། གནས་སྐབས་མཐར་ཐུག་གི་སྒོ་ནས་རྩོད་པ་སྤང་བའོ། །དང་པོ་ནི། ཊཱི་ཀ་ལས། བརྒྱ་ལ་ལ་ལ་ཞིག་ཚུལ་ཁྲིམས་ཡོངས་སུ་ཤེས་པ་དེས་ཅི་ཞིག་བྱ་སྟེ། དེ་ནི་བྱ་རོག་གི་སོ་རྟོག་པ་དང་འདྲ་བར་ཚུལ་ཁྲིམས་ཡོངས་སུ་ཤེས་པ་དེ་ལ།་་་་་གར་ཡང་དགོས་པ་མེད་་་་་་འདུལ་བ་མདོ་རྩ་བའི་གཞུང་ཆོས་ཅན། འདུལ་བའི་གཞུང་འདི་ལ་བརྟེན་ནས་ཚུལ་ཁྲིམས་རྟོགས་པ་ལ་དགོས་པ་མེད་པར་ཐལ། འདུལ་བའི་གཞུང་འདི་ལ་དགོས་པའི་དགོས་པ་མེད་པའི་ཕྱིར། དོ་ཞེས་རྒོལ་ན། རྩོད་པ་དེའི་ལན་གདབ་དགོས་པ།་་་་་དེའི་ཕྱིར་དགོས་པའི་ཡང་དགོས་པ་བརྗོད་པར་བྱ་སྟེ། དེ་ཡང་ངེས་པར་འབྱུང་བ་ཞེས་སྨོས་པས་བསྟན་ཏོ། །ངེས་པར་འབྱུང་བ་ནི་མྱ་ངན་ལས་འདས་པ་སྟེ་ཞེས་སོ། །གཉིས་པ་ནི། མདོ་རྩ་བའི་ཉིང་དགོས་དེ་འདུས་བྱས་ཡིན་ནམ་འདུས་མ་བྱས་ཡིན། དང་པོ་ལྟར་ན། མདོ་རྩ་བའི་ཉིང་དགོས་ཆོས་ཅན། མི་རྟག་པར་ཐལ། འདུས་བྱས་ཡིན་པའི་ཕྱིར་རོ། །འདོད་ན་ཊཱི་ཀ་ལས། མྱ་ངན་ལས་འདས་པ་ནི་དོན་དམ་པར་གཙོ་བོ་ཡིན་ཏེ། དགེ་བ་དང་རྟག་པའི་ཕྱིར་རོ་ཞེས་སོ། །གཉིས་པ་ལྟར་ན། མདོ་རྩ་བའི་ཉིང་དགོས་ཆོས་ཅན། འདུས་མ་བྱས་ཡིན་པའི་ཕྱིར་ལྡན་མིན་འདུ་བྱེད་ཡིན་མི་སྲིད་པར་ཐལ་ལོ། །འདོད་ན།་་་་་མདོ་རྩ་བའི་ཉིང་དགོས་ཆོས་ཅན། ལྡན་མིན་འདུ་བྱེད་ཡིན་མི་སྲིད་པའི་ཕྱིར། ཐོབ་པའི་བྱེ་བྲག་ཡིན་མི་སྲིད་པར་ཐལ་བ་ལས། ཊཱི་ཀ་ལས། ངེས་པར་འབྱུང་བ་ནི་ངེས་པར་འབྱུང་བ་སྟེ། ཕྱིར་མི་ལྡོག་པ་
༼༡༨༽
ཐོབ་པར་བྱ་བ་ཕུང་པོ་ལྷག་མ་མེད་པའི་དབྱིངས་སུ་མྱ་ངན་ལས་འདས་པ་ཐོབ་པ་ཞེས་བྱ་བའི་ཐ་ཚིག་གོ་ཞེས་པ་དང་འགལ་ལོ་ཞེ་ན། འདི་ལ་མཐར་ཐུག་པའི་ཉིང་དགོས་གཉིས་ཡོད་དེ་མྱ་ངན་ལས་འདས་པ་དང་། དེ་ཐོབ་པའོ། །སྔ་མ་ནི་འདུས་མ་བྱས་ཡིན་ལ། ཕྱི་མ་ནི་འདུས་བྱས་ཡིན་ཏེ། ལྡན་མིན་འདུ་བྱེད་་་་་་དེའང་མཛོད་ལས། མི་ལྡན་པ་ཡི་འདུ་བྱེད་རྣམས། །ཐོབ་དང་མ་ཐོབ་སྐལ་མཉམ་དང་། །འདུ་ཤེས་མེད་སྙོམས་འཇུག་དག་དང་། །སྲོག་དང་མཚན་ཉིད་རྣམས་དང་ནི། །མིང་གི་ཚིགས་ལ་སོགས་པ་ཡང་། །ཞེས་ཟག་བཅས་ཀྱི་ཐོབ་པ་དང་ཟག་མེད་ཀྱི་ཐོབ་པ་ཐམས་ཅད་ལྡན་མིན་འདུ་བྱེད་ཡིན་པར་བཤད་དོ། ཡིན་པའི་ཕྱིར་རོ། །གསུམ་པ་ནི། ཅི་ཟག་མེད་ཀྱི་ལམ་མདོ་རྩའི་ཉིང་དགོས་ཡིན་ནམ་མ་ཡིན། དང་པོ་ལྟར་ན་ཊཱི་ཀ་ལས། ཅིའི་ཕྱིར་ཟག་པ་མེད་པའི་ལམ་མི་གཟུང་ཞེ་ན་གཙོ་བོ་མ་ཡིན་པའི་ཕྱིར་ཞེས་པ་དང་འགལ་ལོ། །གཉིས་པ་ལྟར་ན།་་་་་ཟག་མེད་ཀྱི་ལམ་མཐོང་ལམ་སྐད་ཅིག་དང་པོ་ཆོས་ཅན། འདུལ་བའི་གཞུང་གི་དགོས་པའི་དགོས་པ་ཡིན་པ་ཁེགས་པར་ཐལ། ཟག་མེད་ཀྱི་ལམ་ཡིན་པའི་ཕྱིར་རོ། །འདོད་ན། ལུང་ཕྲན་ཚེགས་ཀྱི་འགྲེལ་པ་ལས། སྡུག་བསྔལ་ལ་ཆོས་ཤེས་པའི་བཟོད་པ་ནས་ཕུང་པོ་ལྷག་མ་མེད་པའི་མྱ་ངན་ལས་འདས་པ་ཐོབ་པ་ཞེས་བྱ་བའི་བར་ནི་དགོས་པའི་དགོས་པ་ཡིན་ནོ་ཞེས་་་་་་ཟག་མེད་ཀྱི་ལམ་མཐོང་ལམ་སྐད་ཅིག་དང་པོ་སྡུག་བསྔལ་ལ་ཆོས་ཤེས་པའི་བཟོད་པ་ནས་བཟུང་སྟེ་དགོས་པའི་དགོས་པ་ཡིན་པར། བཤད་པ་དང་འགལ་ལོ་ཞེ་ན། ཉིང་དགོས་གནས་སྐབས་པ་དང་མཐར་ཐུག་པ་གཉིས་ལས། དང་པོ་ནི་ཟག་མེད་ཀྱི་ལམ་ཡིན་ལ། གཉིས་པ་ནི་མྱ་ངན་ལས་འདས་པ་ཡིན་གྱི་ཟག་མེད་ཀྱི་ལམ་མ་ཡིན་ཏེ། ཉིང་དགོས་མཐར་ཐུག་པའི་དབང་དུ་བྱས་ནས། ཊཱི་ཀ་ལས། དེའི་ཕྱིར་དགོས་པའི་ཡང་དགོས་པ་བརྗོད་པར་བྱ་སྟེ། དེ་ཡང་ངེས་པར་འབྱུང་བ་ཞེས་སྨོས་པས་བསྟན་ཏོ། །ངེས་པར་འབྱུང་བ་ནི་མྱ་ངན་ལས་འདས་པ་སྟེ་ཞེས་བཤད་དོ། །ཟག་མེད་ཀྱི་ལམ་ནི་མཐར་ཐུག་པའི་ཉིང་དགོས་མ་ཡིན་ཏེ། ཊཱི་ཀ་ལས། ཅིའི་ཕྱིར་ཟག་པ་མེད་པའི་ལམ་་་་་་མཐར་ཐུག་པའི་དགོས་པའི་དགོས་པར། མ་གཟུང་ཞེ་ན། གཙོ་བོ་མ་ཡིན་པའི་ཕྱིར་རོ། །དེ་ཡང་ཟག་པ་མེད་པའི།་་་་་ལམ་ནི་་་་་་མྱ་ངན་ལས་འདས་པ་ལ་ལྟོས་ནས། གཙོ་བོ་མ་ཡིན་ཏེ། དེ་མྱ་ངན་ལས་འདས་པའི་
༼༡༩༽
དོན་དུ་ཡིན་པའི་ཕྱིར་རོ། །གཙོ་བོ་དང་གཙོ་བོ་མ་ཡིན་པ་གཉིས་ནི་གཙོ་བོ་ལ་འབྲས་བུར་ཡིད་ཆེས་སོ་ཞེས་ཟེར་བའི་ཕྱིར་་་་་་འཇིག་རྟེན་ན་དེ་སྐད་གྲགས་པའི་ཕྱིར་རོ་ཞེས་པའོ། རོ། །མྱ་ངན་ལས་འདས་པ་ནི་དགོས་པའི་དགོས་པ་མཐར་ཐུག་ཡིན་ཏེ་ཟག་མེད་ཀྱི་ལམ་ལ་ལྟོས་ནས་གཙོ་བོ་ཡིན་པའི་ཕྱིར་དེ་ཡང་ཊཱི་ཀ་ལས།་་་་་མྱ་ངན་ལས་འདས་པ་ནི། དོན་དམ་པར་གཙོ་བོ་ཡིན་ཏེ། དགེ་བ་དང་རྟག་པའི་ཕྱིར་ཞེས་བཤད་དོ། །བདུན་པ་སྒྲུབ་བྱེད་ཀྱི་ཚད་མ་ཡོད་མེད་ཀྱི་དོན་ནི། བརྗོད་དགོས་འབྲེལ་གསུམ་པོ་དེ་བསྟན་འཆོས་ལ་ཞུགས་དུས་ན་ཉམས་སུ་མྱོང་བས་གྲུབ་ལ།་་་་་སྟེ་བསྟན་བཅོས་འདི་ལ་ཞུགས་པ་ན་བརྗོད་བྱ་ཚུལ་ཁྲིམས་ཡིན་པ་དང་དགོས་པ་ཚུལ་ཁྲིམས་རྟོགས་པ་ཉམས་སུ་མྱོང་བས་གྲུབ་ཅིང་ཚུལ་ཁྲིམས་རྟོགས་པ་དེ་བསྟན་བཅོས་འདི་ལ་བརྟེན་ནས་བྱུང་བའི་འབྲེལ་བ་ཡང་ཉམས་སུ་མྱོང་བས་གྲུབ། དགོས་པའི་དགོས་པ་ནི་ལུང་གིས་གྲུབ་སྟེ། ཚད་མ་རང་མཚན་པས་གྲུབ་པ་ནི་མ་ཡིན་ནོ། །གཉིས་པ་ཡན་ལག་གི་དོན་ནི། ཁམས་གསུམ་འཁོར་བ་ནས་ངེས་པར་འབྱུང་བ། མྱ་ངན་ལས་འདས་པ་སྟེ། དེ་ཐོབ་པར་བྱེད་པའི་ཚུལ་ཁྲིམས་ཀྱི་དབང་དུ་བྱས་ཏེ་རྩོམ་ཞེས་པའོ། །དེ་ཡང་ངེས་པར་འབྱུང་བ་ཞེས་པས་དགོས་པའི་དགོས་པ་བསྟན་ལ། ཚུལ་ཁྲིམས་ཞེས་པས་བརྗོད་དགོས་འབྲེལ་གསུམ་བསྟན་ཏེ། བརྗོད་བྱ་དངོས་སུ་བསྟན་ཞིང་དགོས་པ་དང་འབྲེལ་པ་ཤུགས་ཀྱིས་བསྟན་ཏོ། །དེ་ཡང་འབྱུང་བ་ཞེས་བྱ་བའི་སྒྲ་ནི་དོན་མང་པོ་ལ་འཇུག་སྟེ། རྐང་གིས་འགྲོ་བ་ལ་ཡང་འབྱུང་བའི་སྒྲ་འཇུག་སྟེ། རྐང་ཐང་གིས་འབྱུང་ཞེས་པ་ལྟ་བུའོ། །བཞོན་པ་ལ་ཡང་འབྱུང་བའི་སྒྲ་འཇུག་སྟེ། གླང་པོ་ཆེས་འབྱུང་། རྟས་འབྱུང་ཞེས་པ་ལྟ་བུའོ། །གནས་ལ་ཡང་འབྱུང་བའི་སྒྲ་འཇུག་སྟེ། གྲོང་དུ་འབྱུང་། གྲོང་ཁྱེར་དུ་འབྱུང་ཞེས་པ་ལྟ་བུའོ། །ལམ་ལ་ཡང་འབྱུང་བའི་སྒྲ་འཇུག་སྟེ། ལམ་པོ་ཆེ་ནས་འབྱུང་། གསེབ་ལམ་ནས་འབྱུང་ཞེས་པ་ལྟ་བུའོ། །ཊཱི་ཀ་ལས། ཐོབ་པར་བྱ་བ་ལ་ཡང་འབྱུང་བ་ཞེས་བྱ་སྟེ་འབྱུང་བ་ནི་ཐོབ་པར་བྱ་བའོ་ཞེས་ཟེར་བའི་ཕྱིར་རོ། །དེ་དག་ལས་འདིར་ནི་འབྱུང་བའི་སྒྲ་ཐོབ་པར་བྱ་བ་ཁོ་ནར་བཟུང་སྟེ། ངེས་པར་ཞེས་བྱ་བའི་སྒྲ་སྨོས་པའི་ཕྱིར་རོ་ཞེས་སོ། །དེ་ལ་གང་འབྱུང་ན། སུ་ཚུལ་ཁྲིམས་བསྲུང་བ་དེ་འབྱུང་ངོ་། །གང་ནས་འབྱུང་ན་
༼༢༠༽
ཁམས་གསུམ་འཁོར་བ་ནས་སོ། །གང་གིས་འབྱུང་ན་ཚུལ་ཁྲིམས་ཀྱིས་སོ། །གང་དུ་འབྱུང་ན་མྱ་ངན་ལས་འདས་པར་རོ། །ཇི་ལྟར་འབྱུང་ན། ཕྱིར་མི་ལྡོག་པར་ཏེ། ཊཱི་ཀ་ལས། ཕྱིར་མི་ལྡོག་པ་ཐོབ་པར་བྱ་བ་ཕུང་པོ་ལྷག་མ་མེད་པའི་མྱ་ངན་ལས་འདས་པ་ཐོབ་པ་ཞེས་བྱ་བའི་ཐ་ཚིག་གོ་ཞེས་སོ། །ངེས་པའི་སྒྲ་ནི་སཾ་སྐྲྀ་ཏའི་སྒྲ་ལས་ནི་ཤྩ་ཞེས་ཏེ། དེའི་དོན་ནི་རྟག་པ་དང་ཐེ་ཚོམ་མི་ཟ་བ་གཉིས་ལས། འདིར་ནི་རྟག་པ་སྟེ་དེ་ལྟར་མ་ཡིན་ན་ཉིང་དགོས་མྱ་ངན་ལས་འདས་པ་སྟོན་པའི་ངག་ཏུ་མི་རུང་བའི་ཕྱིར་རོ། །ཚུལ་ཁྲིམས་ཀྱི་སྒྲ་ནི་སཾ་སྐྲྀ་ཏའི་སྒྲ་ལས་ཤཱི་ལ་ཞེས་ཏེ། ཤཱི་ལ་ཞེས་པ་དེ།་་་་་དོན་བསྒྱུར་ན་ཚུལ་ཁྲིམས་་་་་་ཞེས་སོ། །ཤཱི་ལ་ཞེས་པ་དེ།་་་་་།སྒྲ་བསྒྱུར་ན་བསིལ་ཐོབ་ཅེས་བྱ་སྟེ། ཤཱི་ལ་ཞེས་པ་དེ་ལ་ཤི་ཏ་ཞེས་སྒྲའི་རྐྱེན་བྱིན་ན་བསིལ་བ་ཞེས་སོ། །ལ་བྷ་ཞེས་སྒྲའི་རྐྱེན་བྱིན་ན་ཐོབ་པ་ཡིན་པས་བསིལ་བ་ཐོབ་པ་སྟེ།་་་་་ཁ་ན་མ་ཐོ་བའི་གདུང་བ་ལས་བསིལ་བ་ཐོབ་པའི་ཕྱིར་རོ། །དབང་དུ་བྱས། །ཞེས་པ་ནི་སཾ་སྐྲྀ་ཏའི་སྒྲ་ལས་ཨ་ཐ་ཞེས་སོ། །ཨ་ཐ་ཞེས་བྱ་བཀྲ་ཤིས་དང་། །དེ་ནས་དེ་མ་ཐག་པ་དང་། །དབང་དུ་བྱས་དང་བཞི་ལ་འཇུག །འདིར་ནི་དབང་དུ་བྱས་པའོ། །ཞེས་སྨྲས་ཏེ། ཨ་ཐ་མཾ་ག་ལ་ཞེས་སྒྲའི་རྐྱེན་བྱིན་ན། ཨ་ཐ་ཞེས་པ་ནི་བཀྲ་ཤིས་ཞེས་པ་སྟེ། ཊཱི་ཀ་ལས་སྨན་དཔྱད་ཡན་ལག་བརྒྱད་པའི་ཚིག་འོག་ཏུ་ཁུངས་སུ་དྲངས་པ་ལ་བཀྲ་ཤིས་ཡུན་རིང་དུ་འཚོ་བ་དང་མཐུན་པའི་རྗོད་བྱེད་ལེའུ་རྣམ་པར་བཤད་པར་བྱའོ་ཞེས་པ་ལྟ་བུའོ། །ཨ་ཐ་ཁ་ལུ་བྷ་ག་བྷན་ཞེས་རྐྱེན་བྱིན་ན། ཨ་ཐ་ཞེས་པ་ནི་དེ་ནས་ཞེས་པ་སྟེ། ཊཱི་ཀ་ལས།་་་་་དེ་ནས་བཅོམ་ལྡན་འདས་ཡོངས་སུ་མྱ་ངན་ལས་འདའ་བའི་དུས་ཀྱི་ཚེ་ཉིད་ན་ཞེས་པ་ལྟ་བུའོ། །ཨ་ཐ་་་་་་དེ་ནས་ཚེ་རིང་བར་འདོད་པའི་ལེའུ་བཤད་པར་བྱའོ་ཞེས་དེང་སང་སྨན་དཔྱད་ཡན་ལག་བརྒྱད་པ་ན་སྣང་ཡང་། དེ་ནས་ཞེས་པ་ནི་ལོ་ཙྪ་བ་རིན་ཆེན་བཟང་པོའི་འགྱུར་སྐྱོན་ཡིན་གྱི། བཀྲ་ཤིས་ཚེ་རིང་བར་འདོད་པའི་ལེའུ་བཤད་པར་བྱའོ་ཞེས་པ་སྟེ། སྨན་དཔྱད་ཡན་ལག་བརྒྱད་པའི་ཚིག་དེ་མདོ་རྩ་བའི་ཊཱི་ཀར་དྲངས་པ་ལས་དེ་ནས་ཞེས་མ་སྨོས་པར་བཀྲ་ཤིས་ཞེས་སྨོས་སོ། །སྨན་དཔྱད་ཡན་ལག་བརྒྱད་པའི་འགྲེལ་པ་སློབ་དཔོན་ཟླ་བ་ལ་དགའ་བས་མཛད་པ་ལས་ཀྱང་ཡི་གེ་ཨོཾ་དང་ཨ་ཐའི་སྒྲ་གཉིས་པོ་འདི་དག་སྔོན་ཚངས་པའི་ཁུར་ཚོས་བརྡོལ་ཏེ་མངོན་པར་བྱུང་། དེས་ན་འདི་གཉིས་བཀྲ་ཤིས་ཡིན། །ཞེས་སྨོས་པ་ཡིན་པས་བཀྲ་ཤིས་པ་ནི་དེ་འདོན་པར་བྱེད་པ་རྣམས་ལ་བར་ཆད་མེད་པར་འཇུག་ཅིང་། མངོན་པར་འདོད་པའི་དོན་སྒྲུབ་པ་འབྱུང་བར་གྱུར་པ་ཡིན་ནོ་ཞེས་བཤད་དོ། །ཨོཾ་ཞེས་པ་དང་ཨ་ཐ་ཞེས་པ་དེ་འདོན་པར་བྱེད་པ་རྣམས་ལ་བཀྲ་ཤིས་པ་འབྱུང་བའོ། །ཨ་ཏི་ཀ་ར་ཞེས་སྒྲའི་རྐྱེན་བྱིན་ན། ཨ་ཐ་ཞེས་པ་ནི་དེ་མ་ཐག་ཅེས་པ་སྟེ། ཊཱི་ཀ་ལས།་་་་་དེ་མ་ཐག་ཏུ་སོམ་ཉི་ཐམས་ཅད་རྣམ་པར་བཅད་ནས་ཞེས་པ་ལྟ་བུའོ། །ཨ་ཐ་ཨ་ནན་ཏ་ར་ཞེས་
1/6 1 2 3 4 5 6 下一页 尾页


text:
- སྐར་ཁུང་གི་མཉེན་ཆས་རྣམས་ Linux རྒྱུད་ཁོངས་སུ་སྒྲིག་འཇུག་ཐུབ་པ།
- ཕྱི་ལོ་ 2015 ཟླ་ 12 ཚེས་ 19 ཉིན་ Wine ལས་འཆར་ཚོགས་སྡེས་ Linux རྒྱུད་ཁོངས་མ་ལག་ལ་ཆེད་དུ་མཁོ་བའི་མཉེན་ཆས་ wine 1.8 དེ་བརྟན་ཚུགས་བྱུང་བ་དང་འདི་ཉིན་ནས་བཟུང་ཕབ་ལེན་སྒྲིག་འཇུག་ཆོག་པའི་གཏམ་བཟང་དེ་སྤེལ་ཡོད། wine ཟེར་བའི་མཉེན་ཆས་འདི་ནི་ Linux རྒྱུད་ཁུངས་མ་ལག་ཐོག་སྒྲིག་འཇུག་བྱེད་རྒྱུའི་མཉེན་ཆས་ཞིག་ཡིན།
- སྐར་མ་མིག་དམར་སྟེང་ཚེ་སྲོག་ཡོད་དམ།
- སྐར་མ་མིག་དམར་གྱི་རླུང་ཁམས་ཆེན་པོ་ཧ་ཅང་སྲབ་སྟེ། ས་གོ་ལའི་རླུང་ཁམས་ཆེན་པོའི་འདུས་ཚད་གི་བརྒྱ་ཆ་གཅིག་ཙམ་ལས་མེད་པ་མ་ཟད། དེའི་གྲུབ་ཆ་ཕལ་ཆེར་ཚང་མ་དབྱང་གཉིས་ཐེན་རྫས་ཡིན། དེའི་མི་ཚད་ཉི་མ་དང་སྐར་མ་མིག་དམར་གྱི་བར་ཐག་ནི་ཉི་མ་དང་ས་གོ་ལའི་བར་ཐག་གི་ལྡབ་གཅིག་དང་ཕྱེད་ཀ་ཡིན་པས་དེའི་སྟེང་གི་དྲོད་ཚད་ནི་ས་གོ་ལའི་ལྷོ་སྣེའི་གླིང་ས་ཁུལ་གྱི་མཚན་གྱི་དྲོད་ཚད་དང་འདྲ་བར་ཧ་ཅང་དམའ་ལ།
- རྩིས་འཕྲུལ་གྱི་འཕེལ་ཕྱོགས།
- ཚན་རིག་ཡར་རྒྱས་ཕྱིན་པ་དང་འགྲོགས་ནས། རྩིས་འཕྲུལ་ལག་རྩལ་སྣ་ཚོགས་དང་དྲ་བའི་ལག་རྩལ་འཕེལ་རྒྱས་ཤིན་ཏུ་མགྱོགས་པོ་བྱུང་བ་དང་། རྩིས་འཕྲུལ་གྱི་འཕེལ་རྒྱས་ནི་མགྱོགས་ལ་གསར་རྐྱང་ཡིན་པའི་དུས་རབས་ཤིག་ཏུ་སླེབས་ཡོད། རྩིས་འཕྲུལ་བྱེད་ནུས་རྒྱ་ཆུང་ཞིང་བོངས་ཚད་ཆེ་བ་ཞིག་ནས་བྱེད་ནུས་ཕུན་སུམ་ཚོགས་ལ་བོངས་ཚད་ཆུང་བ་དང་ཐོན་ཁུངས་དྲ་རྒྱ་ཅན་དུ་འཕེལ་རྒྱས་ཕྱིན་ཡོད།
- གཉིད་ཁར་ཁ་པར་བརྩེས་ན་གནོད་པ་ག་རེ་ག་རེ་ཡོད་དམ།
- བརྟག་དཔྱད་བྱས་པ་ལྟར་ན། དིང་སང་དྲ་གྲོགས་མང་ཆེ་ཤོས་གཉིད་ཁར་ཁ་པར་མ་བརྩེས་ན་སྡོད་མི་ཚུགས་པ་ལྟར་གྱུར་འདུག ཡིན་ནའང་། ཁྱོད་ཀྱིས་གཉིད་ཁར་ཁ་པར་བརྩེས་ན་གནོད་པ་ག་འདྲ་ཡོད་པ་ཨེ་ཤེས། དང་པོ། མཚན་མོར་མལ་དུ་ཉལ་ནས་ཁ་པར་བརྩེས་ན། ཁ་པར་གྱི་འོད་ཐད་ཀར་མིག་ངོས་ལ་དྲང་འཕྲོ་བྱེད་ཅིང་།
- Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ།
- རྒྱུས་ལོན་བྱས་པ་ལྟར་ན། ཉེ་ཆར། Adobe ཡིས་བྱ་རིམ་གསར་བསྒྱུར་བྱས་ཏེ་ལེགས་བཅོས་བྱས་པ་དང་། དེའི་ཁྲོད་དུ་ Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ་ཐོན་འདུག སྔོན་མའི་པར་གཞི་དག་གིས་བོད་ཡིག་ལ་རྒྱབ་སྐྱོར་མ་ཐོབ་པས་གློག་བརྙན་གྱི་ལས་ལ་འཇུག་པའི་མི་སྣ་དག་ལ་དཀའ་ངལ་འཕྲད་ཡོད་སྟབས།
- བོད་ཡིག་ཚགས་པར་གྱི་པར་ངོས་ཇུས་འགོད་བྱེད་སྐབས་ཕྲད་པའི་གནད་དོན་ལ་དཔྱད་པ།།
- དེང་སང་བོད་ཡིག་ཚགས་པར་ཁང་མང་པོས་པར་ངོས་ཇུས་འགོད་བྱེད་དུས་སྔར་བཞིན་ཧྥང་ཀྲེང་མཉེན་ཆས་བཀོལ་བཞིན་ཡོད་ལ། ལ་ཤས་ཀྱིས་ཧི་མ་ལ་ཡའི་ཡིག་གཟུགས་ལ་རྒྱབ་སྐྱོར་བྱེད་ཐུབ་པའི་པར་ངོས་མཉེན་ཆས་གསར་བ་IDབཀོལ་བཞིན་ཡོད། བདེ་ཆེན་བོད་ཡིག་ཚགས་པར་ནས་ཧི་གཟུགས་འདི་ཉིད་རྒྱལ་སྤྱིའི་ཡོངས་ཁྱབ་བཀོལ་བཞིན་པའི་གནས་ཚུལ་ལ་དམིགས་ཏེ། གོང་རིམ་གྱི་རྒྱབ་སྐྱོར་བརྩོན་ལེན་བྱས་ཤིང་།
- གཏོར་གཟུགས་མཆོད་རྟེན་གྱི་མཐོ་ཚད་ཇི་ལྟར་གཞལ་བ་ཡིན་ནམ།
- ཨེ་ཅིབ་ཀྱི་གཏོར་གཟུགས་མཆོད་རྟེན་བརྗིད་རྔམས་ཆེ་བ་དེ་དག་ནི། མིའི་རིགས་ཀྱི་ཤེས་རིག་ལོ་རྒྱུས་ཐོག་གི་ངོ་མཚར་བའི་རྟེན་བཞེངས་བཟོ་རྩལ་གྱི་གྲུབ་འབྲས་ཅི་ལ་མིན་ཏེ། འགའ་རེའི་མཐོ་ཚད་ལ་སྨིད140ལྷག་ཡོད། འོན་ཏེ། གཏོར་གཟུགས་མཆོད་རྟེན་དེ་ཚོའི་མཐོ་ཚད་ཇི་ལྟར་བྱས་ནས་ཚད་གཞལ་བ་ཡིན་ནམ། སྤྱི་ལོ་སྔོན་གྱི་དུས་རབས6པའི་གཡས་གཡོན་དུ་མི་རྣམས་ཀྱིས་གཏོར་གཟུགས་མཆོད་རྟེན་དེ་དག་གི་མཐོ་ཚད་ཏག་ཏག་ཞིག་ད་དུང་གཞལ་ཐུབ་ཀྱི་མེད།
- NASAཡིས་རྒྱུ་སྐར་མིག་དམར་གྱི་སྟེང་དུ་དབྱང་རླུང་བཟོ་ཐབས་རྙེད།
- མིའི་རིགས་ཀྱི་འདོད་བློ་ལྟར་སྤྱི་ལོ༢༠༣༠ལོར་རྒྱུ་སྐར་མིག་དམར་གྱི་སྟེང་དུ་རྡོག་ཐོན་ཐུབ་དགོས་ན་ངེས་པར་དུ་རྒྱུ་སྐར་མིག་དམར་གྱི་སྟེང་དུ་རང་ཁ་རང་གསོ་ཐུབ་པ་ཞིག་དགོས། རྒྱུ་མཚན་ནི་འཕུར་གྲུའི་སྟེང་འདང་ངེས་བཞིན་པའི་དངོས་རྫས་དབོར་འདྲེན་བྱེད་མི་ཐུབ། དེར་བརྟེན། ཨ་རིའི་མཁའ་འགྲུལ་ཅུས་ཀྱིས་ད་ལྟ་རྒྱུ་སྐར་མིག་དམར་གྱི་ས་རྒྱུ་བེད་སྤྱད་དེ་དབྱང་རླུང་ཐོབ་ཐབས་ཀྱི་ལག་རྩལ


text:
༄༅།། སྣ་ཐོད་ལ་བརྒྱུད་བོད་ནང་སྨན་རྩིས་ཁང་གི་སྨན་ཡིན་ཞེས་རྫུན་བཟོས་ཚོང་སྒྱུར་བྱེད་པར་མང་ཚོགས་ནས་དོ་སྣང་དགོས་པར་སྐུལ་འདེབས་ཞུ་རྒྱུ།
དྷ་ས་བོད་ཀྱི་སྨན་རྩིས་ཁང་གི་སྨན་དང་། གསོ་རིག་ཐོན་དངོས་གཞན་རྣམས་དེ་སྔ་ལས་ཁྱོན་འབོར་གང་འཚམ་ཆེ་བ་འདོན་སྤེལ་བྱེད་ཀྱི་ཡོད་ནའང་། སྨན་རྩིས་ཁང་གི་ཡན་ལག་སྨན་ཁང་སྔར་ལས་མང་དུ་ཕྱིན་པ་དང། དེ་དག་ནང་བསྟེན་གཏུགས་བྱེད་མཁན་ནད་པ་མང་དུ་སོང་བ། ཕྱིའི་རྒྱལ་ཁབ་ཁག་ཏུ་སྐོར་བསྐྱོད་བཅས་ཀྱིས་རྐྱེན་པས་སྨན་རྩིས་ཁང་གི་སྨན་གྱི་འགྲོ་ཤུགས་ཧ་ཅང་ཆེ་རུ་སོང་ཡོད་སྟབས་འདི་གར་སྨན་རིགས་མི་འདང་པའི་དཀའ་ངལ་ཡང་ཡང་འཕྲད་བཞིན་ཡོད་པས་གཞན་ལ་ཚོང་སྒྱུར་བྱ་རྒྱུ་དེ་བས་ག་ལ་ཡོང་།
སྨན་རྩིས་ཁང་གི་སྨན་དང་ཐོན་དངོས་བཅས་ལ་མང་ཚོགས་ནས་གདེང་འཇོག་དང་ཡིད་ཆེས་ཚད་མཐོར་གནང་བཞིན་པའི་དུས་སྐབས་སུ། ངོ་ཚ་ཁྲེལ་གཞུང་མེད་པ་དཔལ་འབྱོར་ཁོ་ན་ལས་བསམ་མི་ཐུབ་པ་འགའ་ཞིག་གིས། སྨན་རྩིས་ཁང་གི་སྨན་སྦྱོར་ཁང་ནས་བཟོ་སྐྲུན་མ་བྱས་པའི་བོད་སྨན་རིགས་གཅིག་སྨན་རྩིས་ཁང་གི་སྨན་ཡིན་ཁུལ་བཤད་དེ་སྨན་རྩིས་ཁང་གི་མིང་བེད་སྤྱོད་ལོག་པ་གཏོང་ནས་སྣ་ཐོད་ལ་བརྒྱུད་བོད་ནང་ཚོང་འགྲེམས་ཀྱི་ཆེད་དུ་གཏོང་གི་ཡོད་པའི་གནས་ཚུལ་འདུག དེའི་ཐད་འདི་ནས་རྩད་ཞིབ་བྱེད་བཞིན་པ་ཡིན་ལ། སྨན་རྩིས་ཁང་གི་སྨན་ཡིན་ཞེས་རྫུན་བཟོས་ཚོང་སྒྱུར་ར་འཕྲོད་བྱུང་ཚེ་འདི་ག་སྨན་རྩིས་ཁང་གི་ཡིག་ཚང་དུ་བརྡ་ལན་གནང་རོགས་ཞེས་འབོད་སྐུལ་ཞུ་རྒྱུ་ཡིན། དེ་ནི་རང་ངམ་རང་གི་ཕ་མ་གཉེན་ཚན་སོགས་ཀྱི་འཕྲོད་བསྟེན་དང་ཐད་ཀར་འབྲེལ་བའི་ཚབས་ཆེའི་བསླུ་ཁྲིད་ཀྱི་གནས་ཚུལ་ཞིག་ཡིན་པར་བརྟེན་ཚང་མས་དོགས་ཟོན་གནང་དགོས་གལ་ཆེན་པོ་ཡིན་པ་མ་ཟད། བོད་ཕྱི་ནང་གཉིས་ཀྱི་བོད་རིགས་རྒྱ་ཆེ་མང་ཚོགས་ནས་ཐུགས་སྣང་ཆེར་སྐྱེད་ཀྱིས་དུས་རྒྱུན་དུ་སྨན་རྩིས་ཁང་གི་སྨན་ཡིན་ཁུལ་གྱི་ཚོང་སྒྱུར་བྱེད་མཁན་རྣམས་ལ་དེ་མ་ཐག་ཡིད་ཆེས་མ་གནང་བར་རྩད་ཞིབ་བརྟག་དཔྱད་ངེས་པར་གནང་རོགས་ཞེས་ནན་ཏན་དུ་ཞུ་རྒྱུ་བཅས། སྨན་རྩིས་ཁང་ནས་ཕྱི་ལོ་ ༢༠༡༧ ཟླ་ ༧ ཚེས་ ༡༢ ཉིན།།
མཐའ་མའི་འདོན་ཐེངས་།: 14.07.2017 ཉིན། 11:22 AM<< སྔ་མ།